
A vallásos érzelem fejlődése. 


. — Erdélyi magyar gondolkodók vizsgálva az erdélyi szellem, az 
erdélyi lélek sajátos jellemző vonásait, megállapították, hogy Erdély 
magyarságának vallásos élete a háború után elmélyült, elevenebb, 

. hatékonyabb, intenzivebb lett. Amennyire örvendetes ez a megálla- 
pítás, ha a tényleges helyzetet fedi, annyira aggodalmat keltőbb 
az, hogy a mai modern időkben vannak egész széles társadalmi 
rétegek, osztályok, melyek életüket Isten nélkül rendezik be s úgy 
alkotják meg világnézetüket, hogy abban a vallás, mint meghala- 
dott álláspont, nem kap helyet, nem lesz életet formáló tényezővé. 
A háború befejezése után a vesztes országokban kiütött forradal- 
mak ideológiája, az Oroszországban kialakult szovjet-gazdasági 
rend, a mai ipari munkásságnak a szociáldemokrata pártban egye- 
sült tömege, — mely már számánál fogva is ragályoz, — nem 
ismeri el, nem fogadja be, nem ápolja a vallásnak azt a drága 
kincsét, mely az élet legtragikusabb katasztrófáiban is vigaszunk 
és menedékünk marad. 

Vizsgáljuk meg tehát, vajjon igaz-e, helyes-e a "vallás iránt 
ellenséges, vagy legalább is közönyös társadalmi osztályoknak a 
felfogása. Vajjon igaz-e, hogy a vallás nem eredetileg adott kész- 
ség és hajlamosság, hanem az iskola, a tanítás és nevelés által 
belénk oltott tanítások összege és üledéke. 

Előre bocsátom, hogy a vallást nem teológiai és történelmi, 
hanem kizárólag lélektani szempontból vizsgálom ;") teltát nem 
azokat a tételes tanokat és dogmákat, melyek az évszázados tör- 
ténelmi fejlődés folyamán formát nyertek s kialakulva megmarad- 
tak és megkövesedtek, hanem azokat az érzéseket, melyeknek az 
eredete és bölcsője ott van valahol a lélek mélyén, a tudat alatti 
élet ösztönös adottságaiban s amelyek formát és kifejezést nyernek 

a vallásos élményben. Ha a vallásos érzés eredetét keressük, a 
lélektan segélyével eljutunk a lelki élet elemzése rendjén annak 
egyik nyilvánulásához, az élményhez, mely tovább már nem ele- 
mezhető s amelyben lényegileg már benne vannak a vallásosság 
csirái. Kabisch, a mai valláspszichológusok legkiválóbbja, azt mondja, 
hogy a vallás az altudatban elpusztíthatatlan és kiírthatatlan s bár- 
mit mondjon az atheizmus, amely metafizikai elmélkedéseken és 
ezekre épült rendszereken nyugszik, pszichológiai tény és tapasz- 
talat, hogy a vallásos érzés ott van a lélek legmélyebb rétegében. 
Nincs igaza tehát Rousseaunak, ki azt tanítja, hogy a vallást csak 
az iskola és a tanítás viszi bele a gyermek lelkébe s épen azért, 
hogy a gyermek befolyásolatlan és elfogulatlan vallás-választását 
biztosítsa, nem tanít neki vallási tanokat, hanem az eszét fejleszti, 
hogy majd mikor odaérik, maga választhasson magának vallást. 

Kiindulási pontom tehát az, hogy a vallásos érzés csirája min- 
den emberben születésétől fogya adva van. Azután azt fogom meg- 
vizsgálni, hogy ez az érzés a környezet hatása alatt miképen fej- 
lődik a gyermek- és serdülőkorban. 

A modern lélektani kutatás majdnem egyhangulag igazolta 
azt a tételt, hogy az egyén tudata alatt, valahol lent, az ösztönök 
világában, a lelki élet legsötétebb és leghomályosabb rétegében el- 
pusztíthatatlanul és kiírthatatlanul él minden egyénben a vallás ős 
csirája, a vallásos érzés. Hogy éz a kiírthatatlanul élő vallásos 
érzés tartalmára és megnyilatkozási formáira nézve sokban eltér a 
szervezett egyházak tételes vallásától és dogmáitól, az meglehet, 
sőt bizonyos. 

j De ez a mi szempontunkból közönyös és nem érinti kiinduló 
tételünk érvényességét. 

Kissé merész állítás ez ma, amikor szószékekről, felolvasó 
asztalok mellől minduntalan azt a panaszt halljuk, sőt magunk is 
látjuk, hogy terjed az atheizmus, hogy vannak széles néprétegek 
és egész társadalmi körök, amelyek életüket vallás nélkül rendezik 
be. Mégis állítani merem, hogy nincs e földön ember, kinek az élet 
legkomolyabb pillanataiban átélt élményeiben a vallásosság csirái 
adva ne lennének. Azonban minden vallás és vallásos világnézet 
s így a gyermeké is, kétféle elemből tevődik össze: egyik elem a 
gyöngeségnek, az erőtlenségnek, az ügyefogyottságnak ősi, eredeti 
érzése, mely a vallásos élménynek gyökere, tápláló melegágya. Ez 
a vallásnak velünk született, egyéni, szubjektiv alkotó eleme. A 
másik: az a vallási környezet, amelybe az egyén beleszületik. Ez a 

vallásnak az egyéntől független, külsőleg . adott objektiv eleme, 
amelynek a hatásától senki sem tud szabadulni, még a próféták, 
vallásalapítók és vallásreformálók sem. Hiszen Jézusnak, Mohamed- 
nek és Luthernek is volt a környezetüktől átvett, elsajátított, hogy 
úgy mondjam: rájuk ragadt vallásuk, mielőtt a saját magukét át- 
élték. És említsem-e a mi Dávid Ferencünket, kinek vallási evolu- 
ciója iskolapélda lehet arra, hogyan hat a környezet vallása még a 
nagy szellemekre is. Adva van tehát egyfelől a vallásos diszpozició, 
másfelől a környezet. Egyfelől a vallás született szubjektiv eleme, 
másfelől a készen kapott vallásos hatások összege. 

Meg kell most vizsgálnunk, hogy milyen a gyermek vallása, 
hogy azután azt vizsgálhassuk meg, hogy a gyermeknek ez az 
eredeti vallása a környezet hatása alatt hogyan fejlődik. 

A vallásos érzés részben a fapasztalat, részben pedig a gyer- 
meknél amugy is rendkivül élénk fantázia hatása alatt nő és fej- 
, lődik. Ismeretes, mindnyájan tapasztalhatjuk, hogy hatalmas, meg- 
rázó, félelmetes természeti tünemények minden tanítás és szugge- 
rálás nélkül egész ösztönösen vallásos érzelmeket váltanak ki a 
gyermek lelkéből. Egy félelmetes vihar, mely fákat tördel ki, háza- 
kat rombol le, egy hatalmas jégeső, mely villámlás és mennydör- 
gés közben lelkeket megdöbbentő kopogással veri be ablakainkat, 
a haragvó Isten érzelmét kelti fel a gyermekben, épen úgy, mint 
a népnél is. Goethe megrázóan irja le, hogy miként éreztette meg 
vele a haragvó Istent egy hatalmas jégverés, mialatt a cselédség 
imádkozva jajveszékelt. Az Isten a gyermek életébe a természeti 
jelenségek rettentő és ellenállhatatlan hatalmán át lép be, amely 
hatalom előtt mindenkinek, még a felnőtteknek és erőseknek is, 
sőt a gyermek előtt az erő igazi képviselőjének, az apának is, meg. 
kell hajolnia. 

A gyermek vallásának első, jellemző vonása az, hogy egocen- 
trikus, azaz mindent magára vonatkoztat. A félelem és az önzés, a 
saját maga érdeke a döntő motivum. De nemcsak a természeti, hanem 
az erkölcsi világ tapasztalati élményei is forrása a gyermek vallásának. 
Minden gyermekben — nagy emberek életrajzirói egyhangúan tanu- 
sítják — nagyon élénken él a bűn érzése. A hibás gyermek aggo- 
dalmában és félelmében, szíve gyorsabb lüktetésében, elpirulásában, 
lesütött szemében, akadozó beszédében, egész lénye szorongásában, 
a megbocsátásra bekövetkező nagy boldogságában, a megbánásban, 
a megjavulás igérésében, mind e jelenségek szent törvényében kö- 
zelebb és elnyomóbb hatásal van Isten, mint a csillagos égben. 

A gyermekpszichologiai kutatás azt mutatja, hogy az erkölcsi ösztön 
eredeti, általános, a tapasztalatot megelőző, tehát empirikus okoktól 
független. Minden gyermek magától jő rá, hogy igazságtalan cse- 
lekedetek büntetést követelnek. 

Második vonása tehát a gyermek vallásának, hogy bizonyos 
kezdetleges morál is jelentkezik benne, t. i. valami ösztönös hit a 
jóságban, szeretetben és igazságban s ennek folytán abban, hogy 
a jó jutalmat, a rossz büntetést érdemel. 

Harmadik jellemző vonása, hogy vallásos képzetei anthro- 
pomorfok: az Istent, a jót és rosszat felnőtt ember képében kép- 
zeli. Legkorábbi vallását az apának a jelleme s neki az apjához 
való viszonya színezi s határozza meg. Az apa hatalma nagy, kor- 
látlan, ilyennek képzeli el az Isten hatalmát is. Az ő Istene nem 
a tankönyv vértelen s logikai definitiókkal élettelenné nyomorított 
Istene, hanem az ó-testamentum hatalmas Istene, aki előtt még a 
hatalmas királyok és próféták is csak gyenge és erőtlen gyermekek, 
az a heves és indulatos Isten, aki most haragszik, majd megbékül, 
most csapásokkal sujt, majd adakozó, törvényt szab az emberi 
nemre, mely alatt ez görnyedve szenved ; aki alig teremti az életet, 
már a halált is küldi. 

És végül a világ folyását a gyermek csudákkal magyarázza. 
Nála a csoda a történésnek egészen magától értetődő, természetes 
formája s nincs benne semmi képtelenség, mert ő előtte még isme- 
retlen az események és történések oki összefüggésének törvénye. 
Így aztán lélektanilag egészen érthető, hogy a gyermek teljesen 
biztos abban, hogy az Istent imádsággal a maga pártjára nyeri meg. 

Körülbelül ezek a gyermekvallás legfeltünőbb sajátságai, amint 
a gyermekpszichologiai kutatások megállapítják s Kabisch összefog- 
lalja és Spranger mély pszichologiai belátással teszi fel a kérdést, 
hogy vajjon a felnőtt és legmagasabb miveltségű emberek vallásos 
hite leglényegesebb vonásaiban nem ez-e??) És Kabisch (id. m. 
75. I.) szintén azt állapítja meg, hogy a gyengeség és erőtlenség 
érzéséből származó Isten-kép, az angyalok és ördögök, menyország 
és pokol képeitől gyakran életük végéig sem szabadulnak meg. 

További kérdésünk már most az, hogy hogyan formálja, ala- 
kítja és változtatja át ezt az ősi-eredeti gyermekvallást a környezete ? 

Hogy a gyermek vallásos élete e hatások alatt alakul ki, az 
minden kétségen felül áll. Akár elfogadja e hatásokat, akár vissza- 

utasítja, mindenképpen számolnia kell a- környezetével s jédita 
tagadás irányát is e hatások szabják meg. Tehát nem közönyös, 
sőt elhatározóan fontos, hogy milyen vallásos környezetben nő fel 
a gyermek : vajjon szabadelvű protestáns s ennél fogva mérsékelt val- 
lási atmoszférájú, vagy élénkebb, fokozottabb légkörben, hogy rationa- 
listá vagy pietista körben, hogy atheista körben vagy a szekták 
kitörésre mindig kész légkörében él-e? Mert a gyermek természe- 
tétől távol áll ugyan a kétkedés, de jő egy kor, mikor az értelem 
megvilágosodik s a birálat szava erőhöz jut. Különösen fontos itt 
a gyermek társainak a hatása. Egyetlen egy kétkedő kérdése egyik 
társának gyakran úgy vág bele a gyermek vallásos életébe, mint 
egy súlyos szikla egy vékony jégrétegre. És a gyermeket fölriasztja 
álmaiból s kizavarja abból a boldog naiv életből, melyet a fantázia 
szőtt körülötte. Igen, a felvilágosítás ragad és terjed, mint a beteg- 
ség s egyszer csak eljő egy nap, mikor a gyermek felhagy az 
imádkozással. Szomorú, de igaz, hogy minden modern ember meg- 
szünt egyszer imádkozni s annál szomorubb, ha ez azt jelenti, 
hogy az Isten halt meg a lélekben. 

A gyermek lelki fejlődésében a vallásos érzés szempontjából 
rendkivül fontos a serdülés kora. Ez a 15—17 éves életkor. Ez az 
a kor, melyben a mi ifjúságunk a konfirmációra előkészül. Lélektani 
szempontból rendkivül szerencsésen választott életkor. Szerencsésen 
választott azért, mert a második, a lelki megszületés időpontjára 
esik, mikor az ifjú figyelme a világról magára tér, mikor saját lel- 
kébe tekint s mindenütt problémák, rejtélyek meredeznek elé. Sze- 
rencsésen választott ázért is, mert áldott hatások befogadására 
megnyilt a lélek, várja a termékenyítés pillanatait, sóvárogja a rá- 
áradó kérdések özönében a vezetést, a felvilágosítást, az irányítást. 
És szerencsésen választott azért is, mert ez az a kor, mikor a falusi 
ifjúság a lelki fejlődés legkritikusabb korszakában az iskola vezető, 
irányító, mérséklő és fegyelmező hatása alól kikerül. 

Hát a gyermek eljut egyszer ebbe a serdülés korába. 

Abból a szempontból, hogy hogyan hat a környezet a serdülő 
ifjú vallásos fejlődésére, a környezetnek három tipusát különbözteti 
meg Spranger. Egyik a mi szabadelvű protestáns vallásos légkörünk, 
amely mérsékelt erejű s amelyet kissé bántó, de igaz jellemzéssel 
, vasárnapi vallásosság"-nak neveztek. Ez a közép. helyet foglalja 
el a katholicizmus, a szekták, a pietista, methodista, anabaptista, 
nazarénus gyülekezetek elevenebb, fokozottabb vallásos légköre és 

gondolkodók légköre között. Spranger megkülönböztetése a mi 
vallási viszonyaink között is egészen helytálló. 

Hogy fejlődik a serdülőkor vallásos érzése a mi egyházi 

közösségünkben, ebben a mérsékelt vallásos légkörben ? 

i A serdülő ifjú ebben a mérsékelt vallásos légkörben a fejlő- 
désnek három lépcsőjén halad át addig, amíg a forrongás idősza- 
kán át a megnyugvás, a tisztulás, a lecsillapodás révébe ér. Első 
lépcső az a kisérlet, hogy beleélje magát a történelmileg kifejlett, i 
átvett, hagyományos vallási nézetekbe. Ez kisérlet, amely csendben 

s oly gyorsan történik, hogy mások észre sem veszik. De soha- — 
sem hiányzik, még akkor sem, ha puszta átmeneti stadium is. Egy 
sajátosan vallásos érdeklődés ébred lelkében, egészen önként, belül- 
ről, magától, mely arra vár, hogy a hagyományt a saját élményé- 
vel töltse ki. Előveszi a bibliát, ismeretes dolgokon új vonásokat 
fedez fel. Ezt az új élrmményt komolyan veszi. De nemsokára rá- 
döbben a legfontosabb hagyományok ellenmondásaira : minden lap- 
ról az életnek egy-egy nagy talánya mered rá. Ez az a-kor, mely- 
ben nálunk konfirmálnak. A vallásos fogékonyság szempontjábó — 
nagyon alkalmas időpont, de ép oly veszélyes is, mert tele van 
krizisekkel. Mert ha az előkészítés a teológia kopott fogalmaival 
történik és ha a szertartás külső parádévá és ceremóniává lesz, 
akkor minden építő hatása elvész. 

Erre az első korszakra ép oly szabályszerűen és kivétel nél- 

kül következik a hagyományokkal Való szakítás kora, a kételkedés, 
a tagadás. Ez kikerülhetetlen, mert minden nemzedék vallásilag is 
a maga életét éli, a maga nyelvét beszéli és mert minden egyén 
az Istent a maga módján keresi és éli meg. Ám ez a szakítás 
különböző formákban történhetik. A gyermeki korhoz legközelebb 
álló egyik esete az, ha az Isten csodatevő hatalmában való hit 
megdől. Minél mélyebben meg van győződve az ifjú Istenről s 
minél közelebb érzi magát hozzá, annál bizonyosabban várja és 
hiszi, hogy imájának lekönyörgő ereje lesz. S ha ez az eredmény 
kimarad, az élet döntő fordulatainál végzetes krizis állhat be: 
nagy kiábrándulás, kinos üresség és kétségbeesés. 

Hüvősebb és inkább értelmileg: szinezett természeteknél ez a 
válságos fordulat máskép foly le. Itt az értelem, a gondolkodás, az 
igazságkeresés vágya ütközik meg a csodákon, a halottak feltámasz- 
tásán és a feltámadáson s annál hevesebben, mennél erősebb a 
korszellemben a tudomány hatása. Az értelem hiába töri magát 
olyan problémákon, mint a szentháromság dogmája s fölényesen 

és gyorsan elveti azt. Egy egész csomó vallásos meggyőződés 
haláláért vétkes a teremtés története. Bizonyitható-e Isten léte? 
Mehetett-e Emmausba a megfeszített és eltemetett Jézus? Hiteles 
történetek-e ezek vagy csak mithoszok, a felizgatott fantázia alkotásai? 

Ime a hit és tudás ősi ellentéte, mely között az ifjú nem- 
sokáig hányódik és töpreng, hanem a kérdést a tudomány javára 
dönti el s ez a döntés a teológiát teszi gyanussá és annak rontja 
hitelét. Vagy: pedig a kétféle érvényesség körét szétválasztja és a 
tudást rendeli a hit alá. Bármelyik megoldást választja, a keresés- 
nek és küzködésnek hosszú útját járja meg, míg sikerül a vallást 
a saját meggyőződése előtt igazolni és megmenteni. 

A szakítás harmadik formája erkölcsi élményeken épül. Meg- 
döbbentő az a tapasztalat, hogy a világ élete az erkölcsi világrend 
eszményétől messze eltér. Hát lehet-e gondolni, hogy az igazság- 
talanságnak ezt a világát egy jó Isten teremtette? Miért engedi 
meg, ha jó, a rosszat? Miért boldogul e világban a gonosz és 
bűnös és miért szenved és vész el a jó, a tiszta? 

A szakításnak mind a három formája elválaszt és elidegenit 
a környezet vallásától és most megindul egészen halkan és csen-- 
desen a vallásos fejlődés harmadik korszaka, melyben a második 
kételyeiből és viharaiból a saját, végleges állásfoglalása kezdetei 
bontakoznak ki. A fejlődés ritmusa és formái rendkivül sokfélék. 
Mégis három tipikus esetet különböztethetünk meg : egyik átmenet 
a teljes vallási közönyösségbe, másik szakítás a történelmi keresz- 
ténységgel s egész más jellegű egyéni, személyes vallásosság ki- 
fejlődése, harmadik a kereszténység elfogadása. 

Az első nem mutat a lelki élet mélységére, de megnyugtató 
némilég az, hogy néha csak külszín, csak látszat, mert csak az 
halt meg, ami a vallás objektiv eleme, a hagyomány. Különben 
. mindahárom a fejlődés legfontosabb lépése, mert odavezet önma- 
gunk megtalálásához és kialakulásához. Ami akkor előáll, az marad 
a későbbi élet egész szilárd vallási vagyonállagának és Spranger 
helyesnek tartja azt a hipotézist, hogy később abszolut új nem fej- 
lődik s az egyén azzal marad, ami a 20-as évekig benne kialakult. 
Bármelyik formát veszi is fel a fejlődésnek ez utolsó korszaka, egy 
alapvonás jellemzi, az az élmény t. i., hogy ez az én igazságom. 
Most már többé nincs szó hagyományról, nincs szó kételyekről és 
keresésről. Most már egy nehány szilárd pont emelkedik ki: az én 
Istenem, az én Krisztusom. Itt megtalálta az ifjú a "maga bizton- 
ságot és nyugalmat nyujtó középpontját. 

Ha pedig a fejlődés útja a kereszténységhez vezet vissza, 
akkor az ifjú a bibliát ,új szemekkel" olvassa, a régi szimbolumo- 
kat a saját élményeivel tölti meg s a biblia szavai mögött az értel- 
met keresi. Most már sikerül az, amit az első korszakban hiába 
próbált meg. 

Máskép foly a vallásos fejlődés olyan körökben, melyekben 
a vallásos élet a tudatnak s általában az egész kulturális felfogás- 
nak előterében áll: a fokozott, hatványozott vallási atmoszférában. 
Általában mondhatjuk, hogy minden fokozott vallásos klima a benne 
élő ifjut ugyanabba a fokozott érzelmi állapotba hozza. Ez a foko- 
zódás előállhat az egyházakon belül is, de különösen gyakran a 
szektákban. 

Az orthodoxiával szemben, amely: az érinthetetlen dogmákhoz 
és a tradiciókhoz ragaszkodik, érthetően erős ellenállást fejt ki; 
hiszen a történelem előtte nem szent s ami már kialakult, az ke- 
véssé talál az ő még hullámzó belső életéhez. Mert a tekintély 
biztonságot nyújt ugyan, de teret nem enged az érvényesülésre. 

Különösen fokozott vallásos életet él a pietista és methodista tipus. 
Ezt bizonyos önmegfigyelés és lélekelemzés jellemzi, ami pedig az 
ifjúkorhoz közelebb áll, mint az orthodoxia. Feltünő, hogy a szek- 
táknál gyakori a hirtelen magáraeszmélés és megtérés. James, Hall 
és Starbuck amerikai pszichologusok nyújtanak érdekes példákat 
Amerika vallásos életéből, hol nincs országos egyház, hanem a 
szekták virágoznak. A megtérést lelkileg készítik elé: a félelem és 
más önző motivumok, altruista erkölcsi eszmények, lelkiismeret- 
furdalások, bűntudat, vallási tanhoz való csatlakozás, példa és 
utánzás ; ezek a magáraeszmélés fázisai. A megtérés után az újjá- 
születés érzése és tudata ébred fel benne elevenen. 

Hogy ezek a hirteleni, katasztrófális megtérések különösen a 
szektákban fordulnak elő s nem az egyházakban, annak csak rész- 
leges magyarázatául szolgál az, hogy az egyházak a nyugodt, 
mérgékelt vallásos fejlődést támogatják; a szektákban minden 
forróbb, buzgóbb, úgy, hogy a vallásos tűzhányó könnyebben ki- 
törhet. Teljes magyarázatát azonban az adja, hogy ezek a hirtelen 
megtérések és kitörések általában az ifjúi lelki kifejlődés formái, 
különben a szektákban sem lépnének fel, ha a lélek alkatában nem 
volnának adva alapjaik. 

A kereszténységgel szemben közönyös, vagy ellenséges kör- 
nyezeten nemcsak az ú. n. felvilágosodott köröket értjük, hanem 
azt is, ahol vallás nélkül élnek az emberek. A vallástól legtávolabb 

áll a naturalisztikus világfelfogás, az ú. n. materiálizmus, andy 
jelenthet elméletet és életfolytatást. Ha a gyakorlati életben nyilvá- 
nul, akkor érzéki gyönyöröket jelent. Mint elmélet, öröksége annak 
a felvilágosodásnak, amely Francia- és Angolországban pozitiviz- 
mussá fejlődött ki, melynek eszménye a tények és az oksági vi- 
szony ismerete. Ez a pozitivizmus az egész kulturális fejlődést a 
pozitiv, gyakorlati tudományok haladásának szempontjából nézi s 
ennek eredménye az a felfogás, hogy a haladás a teológián és 
metafizikán keresztül a pozitiv tapasztalati tudományokhoz vezet. 
Ez pedig a vallásra nézve azt jelenti, hogy az meghaladott álláspont. 

Külön kell kiemelnünk az ipari proletáriátus világszemléletét, 
melyet különösen Németországban az utolsó félszázadban Marx 
tanításai határoznak meg. Ezt a világnézetet is a materializmus és 
pozitivizmus szellemi áramlatai hatják át s táplálja még egy népies 
anyagerőelmélet és a Darwin—Háckel-féle leszármazástan. Ez ma- 
gyarázza a ,tudományos" szociálizmusba vetett hit erejét. 

A természettudományos gondolkodás egész széles rétegek 
állásfoglalását határozza meg a vallással szemben — gyakran tudat- 
talanul. Olyan ez, mint .a levegő, melyet tudattalanul beszivunk. 
Az ipari munkás vallásnélküliségét jó részben a marxizmus idézi 
elé. , A vallás a gazdasági JÉN kerekei alá került s azóta 
nem tud felállani." 

A fiatal proletár olyan szellemi környezetben nő fel, amely 
neki a vallás- és egyházellenes magatartást szuggerálja. Pedig me- 
leg, vállásos élet kifejlődéséhez zavartalan csend és nyugalom kell, 
ami hiányzik annál az ifjúnál, kit az élet korán kilök a létért való 


. harcba. , Hogy az Istent fiatal éveiben kereshesse és megtalálhassa, 


valamikor egyedül is kell lennie az istenével" — mondja Spranger. 
A vallási élet elsatnyulásának harmadik oka, hogy a proletár ifjú 
ritkán kerül olyan életet ébresztő, sugalló személyek hatása alá, 
akik szerető gondjukba fogadnák. Pedig a vallásos életet nem 
könyvek és tanítás keltik, hanem meleg és sugalló személyiségek, 
akik előtt az ifjú lelke önként kitárul. Ilyenek pedig ritkán kerülnek. 

Jellemző, hogy minő nézetei vannak a nagyváros proletár 
ifjúságának a vallásról s a kereszténységről. Ez az ifjúság nézetei- 
ben tökéletesen függ a tekintélyétől: nem ő, hanem a proletár 
gondolkodik benne; jobban mondva: úgy gondolkodik, mint tár- 
sadalmi osztálya, a proletárság. A keresztény vallás történelmi ere- 
jéből még csak a fontos szertartásokhoz ragaszkodik, minők : 
a keresztelés, bérmálás, konfirmáció, mennyegző, temetés. A keresz- 

tény világnézetből? Valamely halvány kép maradt még meg benne 
Istenről, a világról és erkölcsi világrendről. Egyébként figyelme " 
egészen elfordult a túlvilágról erre a világra. Prófétáit Darwinban, 
Háckelben és más pozitivistákban látja, istene a természet. 

Az oka ennek a vigasztalan elfordulásnak? Az érzelmi élet 
szegénysége s az, hogy a proletár ifjú lelke egyedül, magára, ár- 
ván maradt a világnézetre való törekvés harcában. Egy egyszerű 
lélek egyenes, közvetlen segítséget vár Istentől az ő bajában. Ez a 
várakozás lélektanilag igazi, mély vallásosság. 

Spranger felteszi a kérdést: mi tehát a nagy városok ipari 
munkásságának a vallása? S azt feleli rá: ez a vallás az osztály- 
és az osztályharc tudata. Az a meggyőződés, hogy az osztályharc 
céljai értékek, igazi értékek, hogy azok nagyok és igazak, szintén 
evangelium s bármily különösen hangzik is, a marxismus s álta- 
lában a munkásosztály harci programmja — vallás, mert az élet 
hite, a felszabadulás reménye van benne. Ha a vallást az alanyi 
élmény szempontjából, mint vallásosságot nézzük, akkor azt kell 
mondanunk, hogy minden vágy és sóvárgás egy jobb, emberhez 
méltóbb élet után, hogy utolsó értékek után való minden küzdés 
vallásos és így az ember egész szellemi fejlődés folyamata is az, 
mert nem egyéb, mint az isteninek a hatása és növekedése az ő 
lelkében. Igaz, hogy kevés ember nevezi ezt vallásnak, pedig bizo- 
nyos, hogy emberré csak úgy fejlődhetünk, ha az istenivel érint- 
kezünk. Egyiket az ő lassú és csendes növekedésében, mint sze- 
lid melódia kiséri a vallás, a másikat katasztrófák és robbanások, 
istentagadások és bűnbánó megtérések, megvilágosodások és újra- " 
születések között. De mindenkiben él, ha lelke mélyén homályosan 
elrejtve is, egy kép, egy eszmény, egy érték, amivé lenni szeretne 
s ez az isteni reflexe a lélekben. 

Ezt a képet kell kialakulni segítenünk az ifjúság lelkében, 
A vallás — láttuk — két elemből áll: egyik az egyéni, subjektiv, 
a vallásos érzelem, másik a tárgyi, objektiv, a vallott tanok és 
tételek összege. Milyen viszony van e két elem között? A vallásos 
érzelem a forrás, a tantételek az a forma, melyekben a vallásos 
lélek hite kifejezést nyer. Ha nincsenek tételek, az a veszély áll 
elé, hogy a vallásos érzelem elfajul s a misticizmus különböző 
jelenségeiben nyer kifejezést. Ha nincs vallásos érzelem, a tételek 
megmerevednek s életét formáló tartalomnélküli vázakká, puszta 
formákká silányodnak. Az érzelem örökké élő vizű forrás, a tanok 
csak az a meder, mely a forrás tartalmát felfogja. Ha a forrás el- 

dugul, kiszárad a meder. A forrás: az élet, a szüntelen hajtás és 
rügyezés ; a tanok: a formálás és alakulás elve. A vallásos érze- 
lem a nempihenő, meg nem álló fejlődés és lehetőség melegágya, 
a tanok a megnyugvás, a stabilitas mozzanata. A vallásos érzelem 


. a lélek tudat alatti rétegéből ösztönösen jő; a tanok a reflektáló 


értelem műve, mely az ősi, eredetileg adott s kiirthatatlanul élő 
tartalmat formába önti. 

Mire tanít minket vallásunk történelme e két elem viszonya 
tekintetében? Nekem úgy tetszik, hogy mi a tanok és tételek ked- 
veért elhanyagoltuk a vallás egyéni elemét, a vallásos érzelmet. 
A történelem folyamán annyiszor és oly sok ideig kellett tanaink 
helyességeért síkraszállnunk, annyiszor kellett létünk fentartása érde- 
kében azokat védelmeznünk, hogy a harc hevében elfeledkeztünk 
a védelmezett értékek eredő forrásáról, az érzelem míiveléséről. És 
tudjuk a történelemből, hogy ezért sokszor, ért minket a rideg 
racionálizmus vádja. Ezért sokszor kellett védekeznünk, de soha- 
sem tudtuk elhárítani magunkról. a vádat teljesen. Fennáll az ma 
is. De azzal a különbséggel, hogy eddig nem ismertük el a vád 
jogosságát és alaposságát. Ma azonban közöttünk is mind több és 
több azoknak a száma, kik vallásbölcseleti meggondolások és 
főkép az egyházi élet jelenségei megfigyelése alapján belátják, sőt 
nyilvánosan is elismerik, hogy ez a szemrehányás nem alaptalan. 

Mi tehát a teendő? A való helyzet felismerése kötelességeket 
szab elénk. De a munka nehéz, mert tanítással meg nem oldható. 
És itt röviden utalok arra a nagy vitára, amely a háború előtti 
években a német liberális protestáns teológusok között lefolyt. 
A kérdés az volt: tanítható-e a vallás? Az öregek a kérdésre 
igennel, a modernek, az ifjak nemmel feleltek. Voltak közvetítők s 
ezek közé tartoznak Kabisch és Niebergall, akik azt mondják, hogy 
a vallás közvetlenül ugyan nem, de közvetve igenis tanítható. S e 
közvetító közeg a fantázia, mely lehetővé teszi, hogy a vallást teremtő 
eseményeket és nagy személyiségek hatását átéljük... Ez más sza- 
vakkal azt teszi, hogy az érző lelket kell alkalmassá tenni arra, 
hogy vallásos érzelmek melegágya legyen. Az iskola tegye azt, 
amire képes, tanítsa a tanokat. Az érzelmet, az áhítatot felkelteni 
és ápolni nem az ő, hanem a templom és család kötelessége. 

Nem akarom, nem is tudnám ezt a nagy és nehéz kérdést 
eldönteni. De az eddigiekből könnyen levonhatjuk azt a következ- 
tetést, hogy a vallás érzelmi eleme nálunk parlagon hever: müve- 
letlenül áll régóta s most, mikor a bajt nemcsak felismertük, hanem 

el ís ismerjük, tennünk kell valamit, hogy a helyzet megjavuljon, . 
hogy a vallásos indifferentizmus helyébe élő, eleven, buzgó vallá- 
sosság lépjen. 3 
A vallásos környezet elhatározása fontos. Nem tudom elkép- 
zelni sem, hogy mély meghatottság nélkül nézzen a gyermek ösz- 
szekulcsolt kézzel az asztalra boruló imádkozó apjára. A környe- 
zet, a szülői ház, a község, az iskola meghatározóan foly be és 
hat rá. A hatás kevés ellenállásra talál és nagyon mélyre hat. Ezt 
a pszichologiai tényt könnyen fel lehet használni a korai vallásos 
nevelés mellett vagy ellen, aminthogy fel is használják a vallással 
ellenséges lábon álló társadalmi rétegek, s amint látjuk, nagy siker- 
. rel. Mi azonban nem tudjuk felhasználni kellően a pszichologiai- 
lag adott pillanatot a vallásos érzelem felkeltésére és kimélyítésére. 
Mert bevégzettnek tekintjük munkánkat, ha a tanokat és tételeket 
átadtuk az ifjú nemzedéknek. Pedig a léleknek kellően felszántott 
s termékenyített talaja nélkül ezek a tanok csak váz, csak élette- 
len merev formák, melyekből nem tör elé az élet színe, meleg- 
sége és teremtő, lüktető ereje. Nagy hatású, meleg szivű, szugge- 
ráló erejű nevelők személyi hatásain fordul meg a vallásos neve- 
lés sorsa, nem a tanításon, a lélek nemes vonzalmán és melegsé- 
gén, nem az értelem hideg élességén és fényén. Több melegséget 
és több érzelmet tehát vallásos nevelésünkbe ! 


Dr. Gál Kelemen. 

Istenországa gondolata még az ős perzsa vallásban meg- 
található. Zoroaszter tanai szerint a világosság és sötétség: Ormuzd 
és Ahrimán harcban vannak egyik a másikkal. E harc az oka, hogy 
e világban fájdalom, jajj, szenvedés, bűn és halál létezik. Ezek a 
. sötétség szellemének: Ahrimánnak tudhatók be. Azonban a végső " 
győzelem kimenetele nem kétséges. A világosság szelleme: Ormuzd 
teljesen legyőzi a sötétség szellemét. Evvel a nagy diadallal meg- 
szünik a szenvedés, a bűn és a halál. Véget ér a sötétség szelle- 
mének ármánykodása. Fény és boldogság derül a földre; a sötétség 
világossággá, a bűn tisztasággá lesz. Egy hid fogja összekötni az 
eget a földdel, az emberek egyszerre az égen és földön laknak 
örök ifjuságban. Ekkor köszönt be az a várva-várt élet, melyet 
méltán nevezhetünk Istenországának. 

Még jobban ki van fejtve ez a gondolat a zsidó vallásban. 
Itt a Jehova, bár az egész világ teremtője, de mégis elsősorban 
Izrael népének Istene. Annyira közel áll választott népéhez, hogy 
neki legfőbb ura, törvényadója és királya. Ha nem is közvetlenül, 
de most a papok, próféták, majd a királyok útján ő igazgatja és 
vezeti népe sorsát. Igy alakult ki a zsidó nép gondolatvilágában 
egy eszményi teokrácia képe, amely szerint a nemzeti élet minden 
vonatkozásában a nagy, hatalmas és szent Jehova akaratának kell 
érvényesülnie. Ahol pedig ez érvényesül, ott nem lehet hanyatlás, 
bukás, szenvedés, bűn és bálványimádás, mert ezek ellenkeznek 
hatalmával és tökéletességével. 

Azonban minél szebb és emelkedettebb volt az eszmény, annál 
kevésbbé közelítette meg a valóság. Jehóva imádása mellett kisebb- 
nagyobb mértékben elterjedt a bálványimádás. Ennek következ- 
ménye lett a népnek elnyomása, az országnak ellenségektől való 
feldúlása, kizsákmányolása. Evvel együtt járt az összesnek és egye- 
seknek sok nélkülözése, szenvedése és kétségbeesése. Miképpen 
lehetett volna ezt a nyomorúságos állapotot összeegyeztetni avval 
az eszményi szép világgal, melyet a képzelet alkotott magának ? 

Vagy talán a Jáhvé hatalma csökkent s többé nincs ereje arra, 
hogy akaratát megvalósítsa e földön s választott népét boldogság- 
hoz juttassa? Ezen föltevés ellen tiltakozott az a hit és bizalom, 
amellyel a többség ragaszkodott Urához és királyához. Minden nép 
elveszhet, de a Jehova választott népe meg nem semmisülhet — 
egész önkényt támadt a lelkekben ez a gondolat. Éppen ezért a 
jelen bajai, szenvedései csak átmenetileg sújtják. Amilyen bizonyos, 
hogy Jáhvé él, uralkodik és örökkévaló, olyan bizonyos, hogy népé- 
ről meg nem feledkezik. Ha még eddig nem is mutatta meg teljes 
mértékben nagy szeretetét, de eljön az idő, amikor, akik biznak 
benne, meglátják és áldani fogják szabadításának jobb kezét. 

Igy festett az elcsigázott és szenvedő nép maga elébe egy 
szép jövendőt, amelyben legyőzi ellenségeit, kivívja szabadságát. 
Országa határait messze kiterjeszti, különösen a fogság alatt és 
után a próféták nem győzik eléggé magasztalni az eljövendő bol- 
dogság örömeit és áldásait. A Jehova felemeli a Dávid leesett 
sátorát s megépíti repedezéseit, hogy legyen olyan, mint volt a 
régi időben. A foglyok hazajönnek s többé nem szakíttatnak ki az 
ő földükből. Fölépítik az elpusztult városokat, szöllőket plántálnak 
s kerteket csinálnak. A szántó az aratóval összetalálkozik s a he- 
gyekből must csepeg. (Ámos IX. 8—15). De nemcsak Izrael, ha- 
nem a pogányok is megismerik Jehovát, mert az ő háza magasabb 
lesz minden más halomnál s ezért sok nép felmegyen a Jákob 
Istenének házába, hogy ott megtanulják az Urnak útait; mert 
, Sionból megyen ki a törvény és az Urnak beszéde Jeruzsálem- 
ből". (Ezsaiás II. 2—3). Ekkor és így valósul meg az az eszményi 
teokrácia, amely alatt nem lesz többé szolgaság és szenvedés, ha- 
nem a jólét és boldogság lesz elégtétele a megsanyargatott népnek. 

Jézus ezt az anyagias és nemzeti önzéssel telitett felfogást 
sokkal szélesebb alapra helyezte. Szellemivé és egyetemessé tette. 
Vallási nézeteit, erkölcsi gondolatait körülötte csoportosította. Igy 
lett Istenországa tanításainak középpontjává. Hogy milyen volt 
Istenországáról, vagy másképpen mennyországról való felfogása, az 
gyönyörü szép példázataibán és a hegyi beszédben, mint egy tisz- 
tán mutató tükörben, áll előttünk. Annak az országnak Ura: Isten, 
aki olyan, mint a jó atya, aki. megtérő gyermekét nagy szeretettel 
öleli keblére (Luk. XV. 11—32), vagy olyan, mint a jó pásztor, 
aki elhagyja meglevő juhait, hogy megkeresse az egyet, amelyik 
elveszett (Luk. XV. 3—5), olyan, mint a kertész, aki nem vágja 
ki azonnal a terméketlen fügefát, hanem évről-évre ápolja és gon- 

dozza, hogy hátha gyümölcsöt teremne (Luk. XIII. 6— —9), olyan, 
mint az igazságos gazda, aki érdemük szerint fizeti ki szöllőmun- 
kásait (Máté XX. 1—16.). Ennek az Istenországának polgárai lehet- 
nek a lelki szegények, a szelidek, az igazságot szomjuhozók, az 
irgalmasok, a tiszta szivüek, a békességre igyekezők, az igazságért 
szenvedők ; akik szeretik még ellenségeiket is; akik a lelki töké- 
letességre igyekeznek s ezért nem a látszat, hanem lélek szerint 
élnek; akik nem testi, hanem lelki javak gyüjtésén fáradoznak ; 
akik soha sem kételkednek Isten gondviselésében és nem aggo- 
dalmaskodnak a jövő miatt; akik megtalálták azt a keskeny ös- 
vényt, mely az életre vezet; akik nem elégesznek meg az Uram! 
Uram kiáltással, hanem cselekszik is a mennyei Atya akaratát. 
(Máté V., VI., VII.). 

Ez ország felvirágzásának súlyos akadályai vannak, mert az 
emberek nagy részét elfoglalják a világi gondok s az anyagiak- 
hoz való ragaszkodás. Ezért bár sokan hivatalosak örömei és 
áldásai élvezetére, de csak kevesen vesznek részt benne s akik 
részt vennének, azok sem mindnyájan méltók reá (Luk. XIV. 
16—24). De ha egyszer valaki megismeri ezt a boldogságot, melyet 
nyújt, akkor kész érette minden áldozatra, mint az az ember, aki 
a mezőben drága kincset talál s mint az a kereskedő, aki igaz 
gyöngyöt lát s eladja minden vagyonát, hogy azt megszerezze. 
(Máté XIII. 44—46.) Ez ország nem az önző és bűnös világból 
való, ahol a hatalom parancsol s fegyverek őrzik a békét, (Ján. 
XVIII. 36.) de azért e földön kell létesülnie, mert az ember addig 
nem kóstolja meg a halált, amíg meg nem látja azt. (Luk. IX. 27.) 
Lelki ország; mert nem evés S nem ivás, hanem igazság, békesség 
és a szentlélek által való öröm. (Róm. XIV. 17.) A test és vér nem 
örökölheti. (I. kor. XV. 50.). A lelki újjászületés az egyetlen feltétel, 


. amely nélkül senki sem lehet részese. (Ján. III. 3.) Mint lelki 


országnak terjedése láthatatlan. Nem szemmel láthatólag jön el, 
mert az az emberben van. (Luk. XVII. 20—21.). De azért láthatatlan, 
titkos utakon folyton fejlődik, mint a mustármag, amelyből idővel 
nagy fa lesz, mint az elhintett mag, amely terem 60, sőt 100 annyit, 
mint a kovász, mely lassankint átjárja a tésztát. 

Ime ilyennek látta Jézus azt az eszményi, szép országot, 
amelynek. megalapításáért küzdött, fáradott s amelyberi gondolta, 
hogy az ember Istenéhez méltó s előtte kedves életet élhet. Ez 
ország megvalósításáért imádkozott a mennyei Atyához : , Jöjjön el 
a te országod". (Máté VI. 10.). Ez országért való törődést kötötte 

követői lelkére: , Keressétek először Istennek országát és az.ő 
igazságait és ezek mind megadatnak néktek". (Máté VI. da 

Az első tanítványok előtt még fényesen csillogott a jézusi 
eszmény. Lelkükben még visszhangzott a Mester buzdítása. Azért 
az első pünkösti sokaságból alakult jeruzsálemi. gyülekezet az ő 
szellemében s a szeretet jegyében alakult. Az irások szerint mind- 
nyájan együtt voltak és mindenük közös volt. Eladták vagyonukat 
s árát a szűkölködők között szétosztották. A templomban egyaka- 
rattal kitartottak. Naponkint úrvacsorával éltek s örömmel és tiszta 
. szívvel dícsérték az Istent. (Csel. II. 42—47., IV. 32—37.). A ké- 
sőbben alakult gyülekezetekbe is ezt a szellemet igyekeztek átplán- 
tálni. A Jézusban való hit és a testvéri szeretet egy családba fűzte 
őket. Nem hitcikkely, szabályok, törvények és rendeletek irányítot- 
ták cselekedeteiket, hanem a lélek. Az apostolok tekintélye nem 
hivataluk külső fényén és méltóságán alapult, hanem jellemük 
tisztaságán és buzgóságuk cselekedetein. Papi rendet is hiában 
keresnénk az apostoli egyházban. Azt tartották, hogy , mindenkinek 
van zsoltára, tanítása, nyelve, kijelentése, magyarázata." Ezért 
egyenkint mindenki prófétálhat, taníthat a mások épületére és vi- 
gasztalására. (I. Kor. XIV. 26—33.). Amikor pedig szaporodott a 
hívek száma s az apostolok nem győzték a munkát: akkor maguk 
mellé segédeket választottak azok közül, akik , szentlélekkel és böl- 
csességgel teljesek." (Csel. VI. 3.). Ezek voltak a diákonusok, akik 
a szegények felsegítésével voltak megbizva. A gyülekezeteket nem 
valamely külső szervezet tartotta egybe, haném a Jézusban való hit. 

Azonban mégsem mondhatjuk, hogy az apostoli gyülekezetek- 
ben teljes mértékben megvalósult Jézusnak az Istenországáról alko- 
tott felfogása. Voltak ott is emberi gyarlóságok, tévedések, bűnök. 
Ananiás és Safira eladták birtokukat, de annak -csak kis részét tet- 
ték le az apostolok lábaihoz, (Csel. V. 1—5.). Az éfézusi gyüleke- 
zetben Pál szomoruan győződött meg arról, hogy még nem is hal- 
lottak a szentlélekről. (Csel. XIX. 2.). A korintusi gyülekezetben 
pedig nemcsak hogy szakadások voltak, hanem az úrvacsora helyett 
sokan dőzsöltek. (I. Kor. XI. 18. 21.). A Kolossébelieket pedig arra 
inti Pál, hogy vessék le magukról a haragot, fölgerjedést, gonosz- 
ságot, káromkodást és gyalázatos beszédeket s egymás ellen ne 
hazudjanak, (Kolossé. III. 8—9.). Versengés is volt az őskereszté- 
nyek között. Pál és Péter két ellentétes iránynak a képviselői. Az 
egyik az egyetemes, a másik a zsidós iránynak volt a szószólója. 
A gyülekezetek is aszerint oszlottak meg, amint egyik vagy másik 

apostol befolyása alatt állottak. Ezenkívül az üldözések alatt sokan 
megtántorodtak. Jézus nevét megtagadták. Hozzá hűtelenek lettek. 
De az első keresztényeknek volt annyi erkölcsi erejük, hogy a bűnt 
kiküszöböljék, a gyarlóságot megjobbítsák, az eltévelyedetteket jó 
útra tereljék s a lélek egységét megoltalmazzák. A főcélt: Isten- 
országát szemeik elől el nem tévesztették. Ha nem is voltak szen- 
tek, de jó irányban haladtak. Ha nem is voltak tökéletesek, de 
igyekeztek a cél felé. Ha nem is öltözték fel mindenben az új 
embert, de levetközték az ó embert. Ha nem is voltak mesterek, 


. de igyekeztek jó tanítványok lenni. 


Nagy Konstantin császár uralkodásával MEG VÁLAZOHLKÉTÉSZE 
tények külső helyzete. Az üldözöttekből üldözők lettek. Ezzel együtt 
megváltozott a szellemük is. Istenországa eszményét az egyház 
eszménye foglalta el. Amannak keresése és munkálása helyett 
ennek az építése és erősítése lett a főcél. Így keletkezett egy erős 
egyház, amely minél jobban körülbástyázta önmagát, annál inkább 
távozott el Istenországától. Minél inkább követelte magának a ke- 
resztény nevet, annál inkább elvilágiasodott. 

Ez az egyház volt a dogmák egyháza. Arra vállalkozott, hogy 
a végtelent véges korlátok közé szorítsa, hogy a szellemet a betük 
bilincsei közé zárja s a lélek szabadságát az írott törvényekkej 
korlátozza. A jézusi kijelentéssel párhúzamosan s akárhányszor vele 
ellentétben, egy folyamat indult meg, amelynek egyes állomásai 
azok a zsinatok, amelyek a keresztény hit külső formáit szabályoz- 
ták. A tiszta szándékot, a nemes indulatot tőlük elvitatni nem lehet. 
Azok a saját korukban a legjobbat akarták. De midőn abban a 
hitben cselekedtek, hogy Jézust szolgálják, akkor éppen eltávolod- 
tak tőle. Amikor a szentlélek sugallatára hivatkoztak, akkor volt 
tőlük a legtávolabb a szentlélek. S amikor csalhatatlanságukat hír- 
dették, akkor csalódtak a legnagyobbat. Egységet akartak teremteni 
a keresztények között s ugyanakkor megölték a szabadságot. Külső 
formába öntötték a hitet, de ugyanakkor elvették annak életét, ere- 


. jét és melegségét. Isteni méltóságra emelték a nézáreti prófétát, de 


"ugyanakkor száműzték szellemét s elzárták követésének útját és 


. lehetőségét. Istenországának gyönyörü eszményét feláldozták a az egy- 


ház földi érdekeiért. Hl 

Az evangéliumi eszménytől éppen így eltávozott a külső 
szertartások egyháza, amely visszaesett a judaizmusba, mely a lát- 
szatot többre becsüli a valóságnál, a külsőt a lényegnél. Jézus 
beszédei s az ezeken alapúló keresztény vallás ,lélek és élet". 

Istenországa és a keresztény egyházak. Ke 
Miképpen egyeztethető össze evvel, vagy miképpen egyeztethető 
össze a hegyi beszéd magasztos igazságaival az a felfogás, amely 
külső szertartások elvégzésébe helyezi a vallás lényegét, amely a 
misétől, a gyónástól, az utolsó kenettől, stb. teszi függővé az 
üdvösséget? Miképpen egyeztethető össze Jézus és az apostolok 
tanításával az a kizárólagosság, amely magát egyedülüdvözitőnek 
hírdetve, elkárhozásra ítél, eretneknek bélyegez mindenkit, aki más 
formák között imádja az Istent? Az Isten lélek s ezért őt , lélek- 
ben és igazságban" kell imádni. Hogy lehet eme evangéliumi igaz- 
ság mellett megérteni azt, hogy a külső cselekedeteken alapuló . 
istentisztelet által szolgálatot teszünk az Istennek s érdemet szer- 
zünk magunknak ? Hogy lehet a szereteten alapúló ker. erkölccsel 
összeegyeztetni az ,opus operatum" gondolatát, amely bizonyos 
értéket tulajdonít némely egyházi cselekedetnek a puszta végre- 
hajtás által? ő 
Ugyanezen a csapáson haladt a hatalom egyháza. A lelki 
erőt, a szellemi befolyást az irott törvényekkel kivánta pótolni. A 
meggyőzés helyett a legyőzés fegyvereit vette igénybe. A szeretet 
helyett a büntető paragrafusokra hivatkozott. Ez az egyház nem 
elégedett meg avval, hogy a lelkek országában munkálkodjék, ha- 
nem világi uralomra törekedett s élén a pápával olyan jogokat 
követelt, amelyek által még jobban eltávozott Jézustól, akinek , nem 
volt hova fejét lehajtania". Az evangeliumi igénytelenség, alázatos- 
ság és békességre törekvés helyett a tekintély szava, a háboruk 
zaja s a fegyverek csattogása hallatszott. Ha ilyenkor felszólalt 
vagy egy elnyomott lelkiismeret, fölcsillámlott vagy egy tisztán látó 
értelem s hirdette az evangéliumi igazságot, hogy inkább kell az 
Istennek engedelmeskedni, mint az embereknek : akkor börtön, vér- 
pad vagy máglya némította el a hatalom nevében. 
Az evangelium szelleme ellen van a papság egyháza is. Ott, 
ahol a papság kisajátítja a vallást s a vallásos intézményeket a 
maga tekintélyének és befolyásának az emelésére rendezi be, ahol 
a belső, lelki elhivatást külső szertartással akarják pótolni: nem 
működik az Istenországának kovásza. A hierarchia nem az új- 
szövetség talajából nőtt ki. Az nem ismer lelki uralmat; nem állit 
közbenjárókat Isten és ember közé; nem külömböztet meg felsőbb 
és alsóbbrendű erkölcsöt; nem akar kiváltságos osztályt teremteni. 
Parancsait egyformán osztogatja úrnak és szolgának, szegénynek 
és gazdagnak. Szerinte mindenki önmagának áll vagy esik. A ki- 
rályi papság és szent nép elve érvényesül benne. A papi rend ki- 

alakulása emberi találmány. Azt nem Istenországa, hanem az egy- 
ház érdeke sugallta s ezért az egyesek legtisztább szándéka is 
megtörik a külső intézmények kényszerén. 

A reformációval fölcsillámlott Istenországának elveszített esz- 
ménye. A reformátorok kezükben az evangeliummal, az egyéni hit 
és lelkiismereti szabadság zászlóját lobogtatták. Azonban a forrongó 
eszmék kijegecesedésénél ismét előtérbe nyomultak az apró, kicsi- 
nyes érdekek. 

A bibliából törvénykönyv lett, amelynek minden : szavát és 
betüjét Isten sugallta. Bármit mondjon a haladó idő és a fejlődő 
tudomány, de a biblia betüi csak igazságot tartalmazhatnak. Bálvány 
lett a bibliából s a protestáns orthodokszia éppen olyan zsarnok 
és kizárólagos lett, mint volt a katholikus. A biblia betüihez való 
merev ragaszkodás következtében előállottak a különböző felekezetek. 
Ezeknél a legszebb eszményeket ismét elhomályosította a felekezeti 
érdek. Nem az volt a kérdés, hogy mit kiván Istenországa, hanem 
az, hogy mi szolgál javára a felekezeteknek. Mindenik felekezet a 
maga szük területén találta meg az igazságot s azontul nem akart 
terjedni látóköre. Mindenik megállapította a maga hitvallását. 
Mintegy hatalmas védő várral vette körül magát, amelyből sokszor 
kizárta a nap éltető sugarait. Az egyetemes cél helyébe az öncél 
lépett s a közös cél szolgálata helyébe az egymás elleni küzdelem- 
ben merítették ki erejük legjavát. Azok, akik nem érezték magukat 
otthonosan ezekben a felekezeti várakban, különböző hangzatos 
jelszavak után szaladtak s ezekbe fullasztották bele az evangelíum 
szellemét. Most a szupranaturálizmus, majd a naturálizmus, itt a 
pietizmus, amott a rácionálizmus jelszavai röpködtek a levegőben 
s tüzelték harcra az ugyanazon egy célra hivatott keresztényeket. 

Némi árnyalatkülömbséggel a helyzet ma is ugyanaz. A 
különböző ker. egyházak nem egymás mellett, hanem egymás ellen 
küzdenek. Mindenik magát tartja csalhatatlannak s azt hiszi, hogy 
az üdvösség útja csak rajta vezet keresztül. Ezért a maga hitval- 
lásában képzeli az evangelium minden igazságát. A hitvallásban is 
éppen azt tartja a leglényegesebbnek, ami másoktól megkülön- 
bözteti. Egyesek nemes érzése hirdeti és keresi azokat a szálakat, 
amelyek egyesíthetik a keresztény társadalmat, de a hivatalos egy- 
házak állandóan mélyítik az elválasztó sáncokat. A szeretet még 
soha sem tudta legyőzni a hitet. Ezért mindenik egyház a többiek 
rovására is igyekszik gyarapodni s bizonyos kárörömmel szemléli 
testvére gyüngülését s féltékeny szemmel nézi gyarapodását. Ugy 

vagyunk, mint a szük völgyekbe szorult útas, aki nem tud fel- 
emelkedni a -körülötte kimagasló hegyekre, amelyeken tisztább leve- 


gőhez jutna s szebb kilátások nyilnának előtte. A felekezeti hit- . 


vallások elzárnak az evangelium igazi magaslataitól. Embertársainkat 
is felekezeti szempontból értékeljük. Ezért itéleteink igazságtalanok 
s az egyetemes emberi eltörpül szemünkben a szükebb felekezeti 
mellett. Visszaestünk abba a zsidós gondolkodásba, amely Istent 
magának foglalja le s a ,, választott nép" CÉG és dícsőségével 
dicsekszik. 

Nemcsak kifelé nem tudják, vagy nem akarják érvényesíteni 
az evangélium szellemét, de befelé a saját híveik között sem tud- 
ják. biztosítani azt az összhangot és testvéries együttérzést, azt a 
lelki békességet és boldogságot, melyet Jézus igért Istenországa 
polgárainak. Nem a hívek alkotják az egyházat és alakítják a saját 
akaratuk szerint, hanem az egyházak törekednek a híveket a ma- 
guk ősi formája és intézményei szerint idomítani. Mintha a hívek 
volnának az egyházakért és nem megforditva ! Megfeledkeztek arról 
a régi igazságról, hogy ,ecclésiam semper reformare debet". 
Ehelyett á külső világ politikai fogásaival, a törvények és paragra- 
fusok rideg betűivel igyekeznek biztosítani azt a hatalmat és te- 
kintélyt, amelytől várják fennmaradásukat. A hivatalos külső for- 


mák ridegsége mellett kihalt a vallásos melegség s a testvéries 
együttérzés. Mintha nem is vallási társulásról, hanem világi üzlet-. 


ről, politikai egyesületről, vagy társadalmi szervezetről volna szó. 
Ez a legfőbb oka, hogy bizonyos űr támad és idegenség kelet- 
kezik az egyházak és híveik között, akik legjobb esetben azt vélik, 


hogy az egyházi adó lefizetésével eleget tettek minden keresztényi 


kötelességüknek. Mivel pedig az egyházak, a vallás képviselői, az 
egyházak iránt táplált idegenkedés szüli a vallással szemben való 
közönyösséget. S mindezek tetejében maguk az egyházak ostorozzák 
a világ romlottságát, melyben a mustármagból kinőtt fa nem fej- 
lődhetik s ágait az idők zordonsága elpusztította, lombjait meg- 
gyérítette s nincs hová az égi madarak rajta fészket rakhatnának. 

Mindezzel nem azt akarjuk mondani, hogy a ker. egyházakra 
szükség nincsen. Istenországát e földön emberek között kell meg- 
valósítani. Ez a munka földi és emberi viszonyokat tételez fel. 
Az első ker. gyülekezetet az emberi természet szükségletei terem- 
tették meg. Ezek a lelki szükségletek megvoltak azóta és . meg-. 
vannak ma is. Az ember elvész a végtelenség gondolatában, mint 
a csepp a tengerben. Egész világ nem lehet az ő birtoka. Kisebb 

kört, szűkebb társaságot keres, amelyet át tud tekinteni s amely- 
ben magát is tényezőnek látja és érzi. Ez az emberi szükségérzet, 
amely alapja a család és haza fogalmának, szülte a Jézüs által le- 
fektetett alapelvek mellett az ős keresztény egyházat. Sok változás 
és viszontagság között ez a szükségérzet tartotta fenn a történelem 


folyamán. Azt az áldást, amelyet a keresztény egyházak terjesz- 


tettek, leírni nem lehet. Arról beszélnek a különböző népek meg- 
szelidített erkölcsei, a nemesebbnél nemesebb szociális és kulturá- 
lis intézmények, amelyek a keresztény egyházak befolyására a világ 
különböző részeiben felvirágzottak és beszélnek azok a megtért 


. lelkek, akiket a sors csapásai alatt megnyugtatott s Istenhez emelt, 


az élet örömeiben pedig alázatosságra tanított. 

De éppen azért, mert érezzük a keresztény egyházak szüksé- 
gét és sokra értékeljük történelmi szerepét és hivatását: óhajtjuk 
hangoztatni azt az eszményt, amelyet lépten-nyomon szemelőtt kell 
tartaniok. Ez az eszmény Istenországa. Minden egyház annyit ér, 
amennyi erővel tudja munkálni Istenországának megvalósulását 
ezen a földön. De mihelyt a célról megfeledkezik s az önbálvá- 
nyozás hibájába esik; mihelyt észközi mivoltát kicsinyelve, önmaga 
lesz céllá: azonnal elveszítette létjogosultságát s áldás helyett rom- 
lást és pusztulást hoz. Mindenik egyház csak olyan, mint azok az 
evangéliumi szolgák, akik bizonyos számú talentumot kaptak uruk- 
tól. Azok a szolgák nem önmaguk javára gyümölcsöztették a rájuk 
bizott kincset, hanem számadással tartoztak Utuknak. A legrosszabb 
az, aki elásta a talentomot. De aki hiv volt a kevesen, az többet 
kapott azután. A keresztény egyházakat is aszerint itéli meg Isten 
és a történelem, amilyen mértékben szolgálták Istenországát; amint 
közelítettek hozzá vagy eltávoztak tőle. Nem a talentomok száma 
az irányadó a számonkérésnél, hanem a hűség. Az Istenországához 
való hűség a legelső sorba emelheti a legkisebb felekezetet; míg 
a hűtlenség az utolsó helyre kerül. Mert Istenországában sokszor 
az utolsókból elsők s az elsőkből utolsók lesznek. 

Bármilyen különböző útakon járnak a keresztény egyházak ; 
bármennyire eltérőek szokásaik, hagyományaik, de az a tudat, hogy 
mindnyájan egy célra igyekeznek, egy nagy egységbe kell, hogy 
tömörítse őket. Vagy a Pál apostol hasonlatával élve, olyan viszony 
van az Istenországa és a keresztény egyházak között, mint a test 
és tagjai között. Egyik tag sem mondhatja a másiknak, hogy nin- 
csen reád szükségem. Nem mondhatja a kéz a lábnak s nem a 
szem a fülnek. Sőt, amelyek a legerőtlenebb tagoknak látszanak, 

azok lehetnek a legszükségesebbek. Azért ne legyen meghasonlás 
a tagok között, hanem mindnyájan szolgálják a közös célt; mert 
ha szenved egy tag, vele együtt szenvednek a többiek. Ha pedig 
tisztességgel illettetik egy tag, vele együtt örülnek a többiek is. 
Mi is mindnyájan egy lélek által eggyé kereszteltettünk, akár zsi- 
dók, akár görögök, akár szolgák, akár szabadok vagyunk. (I. Kor. 
XII. 12—26.). A keresztény egyházaknak egymáshoz s mindeniknek 
Istenországához való viszonyát ennél szebben nem is lehet meg- 
határozni. 

Istenországa csak azon keresztény . egyház által terjed és fej- 
lődik, amely ,élő kövekből" áll; amely a szabad, öntudatos és 
munkás keresztények egyesülete; amely egy olyan élő szervezet 
amelynek minden egyes tagja egyik a másikáért s az egész a köz 
javáért él, dolgozik és áldoz; amelyik nem tartja magát szentnek 
és tökéletesnek, hanem igyekszik, hogy azzá legyen. Nem a törvé- 
nyek, nem a hitvaliások; nem a hatalom és semmi más külső esz- 
köz tartja össze az ilyen egyházat, hanem a közös cél tudata és a 
közös munka. A törvények, a hitvallások, a szertartások s velük 
együtt az egyházak változnak, sőt el is mulhatnak, mert azok em- 
beri dolgok; de Istenországa örökre megmarad. Az nem külsősé- 
gekben áll, hanem , tibennetek van." 


Vári Albert. 

A kereszténység és szocializmus összehasonlítása, előnyeiknek 
és hátrányaiknak az egyik vagy másik javára vagy kárára való 
fölsorakoztatása immár meglehetős ismeretes dolog. S mégis meg 
kell próbálnunk — a lehető legnagyobb elfogulatlansággal és ob- 
jektivitással — . megpendíteni egy pár olyan jeles vÖTEÉ amely a 
kettőt egymáshoz közelebb hozhatná. 

Távol áll tőlünk, hogy dicshimnuszt zengjünk a keresztény 
egyház mellett, — mint sokan tették és teszik, —: mert ez olaj a 
tűzre; a szocializmusnak, mint társadalmi elméletnek a hibáira 
sem akarunk újólag rámutatni. De nem akarunk a keresztény tár- 
sadalom ellen sem törni, hogy a szocializmust megvédelmezzük, 
amint AH. Küutter zürichi lelkész teszi: ,Sie müssen", magyarul : 
, Szociáldemokrácia és kereszténység" c. különben megrázó erejű 
és a dolgok. mélyéig hatoló művében. A hibákra mindkét oldalról 
bőségesen rámutattak, történtek egyeztető kisérletek, közeledések 
mindkét részről, az eredmény azonban, amint Eduard Thurneysen 
bázeli lelkész egyik legújabb művében (Das Wort Gottes und die 
Kirche) megjegyzi, az, hogy ma a kettő: a kereszténység és a 
szocializmus mint két engesztelhetetlen, egymástól teljesen elszige- 
telt történeti hatalom, ellenségként állanak egymással szembe. 

Kétségtelen dolog, hogy ez az ellentét ma is fennáll válto- 
zatlanul, pedig a kettő harmonikus megbékülésétől és közeledésétől 
függ az európai civilizáció sorsa. Hogy pedig ez a harmonikus 
együttmüködés létesülhessen, ahhoz feltétlenül szükséges a belátás, 
a kölcsönös magukbaszállás, a sorozatos hibáknak és tévedéseknek 
beismerése, megbánása és a lelki és társadalmi újjászületés vágya. 

Ha a mai kereszténység és a szocializmus egymást megértette 
volna, hivatása magaslatán állott volna, lett volna ereje elhárítani 
a világháború rettenetességeit, lett volna ereje és hatalma egy új 

és jobb világot, egy új és tökéletesebb társadalmi rendet háború 
nélkül is megvalósítani, amit így, egyik a másik ellen küzdve, 
háborúval sem tudott megcsinálni. A háborúnak egyetlen igazi 
haszna, a sok szenvedésnek és gyűlöletnek egyetlen kiengesztelése 
s egyúttal a jobb jövő záloga csak az lehet, ha ez a két kultura, 
ez a két látszólag nagyon ellentétes, de hibáiban -és erényeiben 
mégis sok tekintetben rokonnak mondható világnézet egy magasabb 
synthesisben egyesülni tud. 

Lehet, hogy kissé naivnak látszik az előbbi állítás és remény- 
ség. Hiszen próbálták már eleget a mult század második felében 
a szocializmust közelebb hozni a keresztény egyházhoz. A Stöcker 
és Naumann nevei talán sokak előtt ismeretesek. Valami kevés 
eredményt sikerült is elérnie e közeledési kisérleteknek, de végibe- 
fokába mégis meddő maradt és alapjában véve sikertelen. 

Miért nem tudták egymást megérteni ? ! 

Egyik főoka ennek a merevség, a kizárólagosság, amely a 
keresztény egyházakat általában, de a szocializmust is jellemzi. 
Ennek az elzárkozottságnak, ennek a csökönyösségnek csodálatos- 
képen ugyanazon alapoka van mindkettőnél, a dogma, a dogma- 
tizmus. A keresztény egyháznak és a szocializmusnak e tekintetben 
való hasonlatosságára csodálatos éleslátással mutatott reá Doszto- 
jevszki. Ez a két ellentétes világ — úgymond — nagy hasonlatos- 
ságot mutat egymáshoz. Itt és ott a szellemi szabadság korlátozása 
az alap. Csak úgy lehet és csak úgy szabad gondolkozni, ahogy 
elő van irva. Itt is, amott is a legmegkérgesedettebb ortodoxia és 
türelmetlenség, itt is, amott is feltalálható az életfolytatásnak olyan 
szervezete, amely az emberi erők szabad érvényesülését sokban 
meggátolja. A szocialista állam nem világi, megvan a maga köte- 
lező, sőt kényszerítő hitvallási formulája, mint a legtöbb keresztény 
egyháznak. 

Hogy ebben a megállapításban sok igazság van, azt senki 
nem tagadhatja. A türelmetlenség bizony meglehetősen nagyfokú 
mindakettőnél s valahányszor a két irányzat közeledett egymáshoz, 
az összeütközés mindig abból támadt, hogy egyik is másik is a 
maga dogmáit akarta egyik a: másra rákényszeríteni. 

De tartalmilag is van rokonvonás a kettő között a keresz- 
ténység és a szociálizmus egyaránt pacifista s talán egyaránt inter- 
nacionalista, legalább is végső alapját tekintve. Igaz, hogy a keresz- 
tény egyházak, különösen a protestánsok jó adag nacionalizmust is 
beengednek a maguk berkeibe, amit a szocializmus ritkán tesz meg. 

Ami a pacifizmust illeti, arról jobb hallgatnunk. A kereszténység 
eredetileg teljesen pacifista, akárcsak a szocializmus. A keresztény 
egyház a háború alatt többször fel is emelte szavát a vérengzések 
megszüntetése érdekében, ugyanezt megtette a szocializmus is. 
Mindennek dacára bátran elmondhatjuk, hogy együttes erővel ren- 
dezték meg a háborút s elveiket erre az időre mindenesetre fel- 
függesztették. A keresztény egyház már eleget hadakozott az év- 
ezredek alatt; a szocializmus, felvirágzása és megerősödése óta . 
azonban még nem viselt fegyveres háborút. Sokan bíztak benne, 
, hogy nem is fog viselni sohasem, de csalódtak benne. A szo- 
cializmus épúgy nem tudta megmenteni a békét, mint a keresz- 
tény egyház. Ebben a tekintetben igazán nincs mit szemére ves- 
senek egymásnak. 

De nézzük tovább £ párhúzamot. A kereszténység a maga 
eredeti tisztaságában mérhetetlenül és összehasonlíthatatlanul gaz- 
dagabb és fenségesebb világmegváltó eszmékben, mint a szocializ- 
mus. A szocializmus a maga szűk látókörű, dogmai világnézeté- 
vel, egyoldalú materialis történeti felfogásával úgy képzelhető el, 
mint egy szűk kalitka, a szabadság istenien nagy terjedelmével, 
levegős üdeségével szemben. Jézus vallása az emberi lélek korlát- 
lan felszabadulása az anyagi élet nyűgétől és szabad törekvés a 
tökéletesség felé, amelynek mintaképe a mennyei Atya. Annyi bizo- 
nyos, hogyha a kereszténységet a maga eredeti programmja sze- 
rint végrehajtották volna, nem lett volna szocialis dogma s nem 
lett volna, mert fölösleges lett volna, az egész szocializmus. 

Ámde éppen itt van az egyik legsúlyosabb természetű ütköző 
pont. A szocialisták azzal vádolják a keresztény egyházat, hogy 
megrontotta Jézus tanításait, a kereszténység eredeti szellemét. Kut- 
ter idézett könyve élő vádírat e tekintetben a mai kereszténység 
ellen. A vád abban csúcsosodik ki, hogy az egyház elvesztette az 
Istent (23 I.). Istenről és az isteni dolgokról való fölfogását vég- 
érvényes igazságnak tartja, de épen akkor lehetetlen neki, hogy az 
Isten kezét lássa meg azokban az eszményekben, melyek körülötte 
zúgnak. Az isteni dolgok érdekében akar védekezni és nem tudja, 
hogy csak a saját dolga érdekében védekezik. Küzd a hit érde- 
keiért — a valóságban pedig csak a saját érdekeiért. Prédikál, de 
nem az Úr szellemében, csak szép szavakkal. 

Tetőtől talpig a földi hatalom vivők kezében van. Az evan- 
geliumot, amely az egész emberiség evangeliuma, mindenkori 
hazájú politikájának rendelkezésére bocsájtja. Nem örök célokért él 

már, hanem csak földiekért. Mindenekelőtt ország fegyház s csak 
azután — ha egyáltalában Isten egyháza. ; 

Amit az egyháznak kellett volna a mammon elleni küzdelem- 
ben megtenni, azt ma ellenségei a szocialdemokraták teszik meg, 
mondja tovább Kutter. Az egyház nem érti már az élő dstent — 
a szociálisták megértik. De az egyház vallja Istent, ezért tagadja 
öt a szociáldemokrácia, ezért nem akar Istenről semmit sem tudni, 
mert a mammonról, amelynek az Istent valló egyház szolgál — nem 
akar tudni. 

Ime egy pár szemelvény ebből a különben keresztény pap 
által írt vádiratból. A vádat nem bizonyítni, sem cáfolni nem 
akarjuk. Hogy a kereszténység sokat felad mai napság elvei tisz- 
taságából, hogy a gyakorlatban keveset tud megvalósítani abból, 
amit hirdet és prédikál — az sajnos igaz. Ha nem volna igaz, 
akkor nem lett volna háború, nem lenne gyülölet, hanem a szeretet 
uralkodnék a lelkeken s bizonyára jóval közelebb állanánk az Isten 
országához, mint ahogy állunk. Jézus olyan ideális magaslatra 
emelte fel az emberi lélek és szív eszményeit, hogy ezek csak a 
legnagyobb önmegtagadással közelíthetők meg ebben a világban, 
amely át meg át.van szőve az anyagi világ minden pókhálózatával, 
Ezer szál köt a földhöz, az anyaghoz s nincs lelkierőnk, hogy 
ettől szabadulni tudjunk. A kereszténységnek az idők folyamán 
ötven percentes kiegyezést kellett végrehajtania az anyagi világgal, 
hogy pozitióját fentarthassa s hogy ne szakadjon el a reális élettől. 
Erre a kiegyezésre reáfizetett. Kibékült a világ gyarlóságával s 
megmaradt az ideális keresztény világnézet hirdetőjének. Sokat 
enyhített a köznyomoron, iskolákat emelt, jótékony intézményeket 
állított fel a szegények és elhagyatottak számára, de mégsem tudta 
a Jézusi gondolatot megvalósítani. Mindig megalkudott. Amiközben 
a békéről encyklika jelent meg s engueteket tartott a prot. egyház 
is, ugyanakkor megáldotta az ágyukat s Isten áldását kérte mükö- 
désükre. A szocializmus is sok tekintetben megalkuvó s így 
törekvéseit szintén nem valósíthatta meg, már azért sem, eltekintve 
attól, hogy célja sokkal szükebb korlátok között mozgó és tartal- 
milag sem olyan egyetemes értékű, mint a kereszténységé. 

Van azonban a szocializmusnak egy lényeges hibája és hiánya, 
amely úgy gondoljuk a jövőben feltétlenül javításra szorul, nem 
csupán azért, hogy a kereszténységhez közeledhessék, hanem a 
saját maga érdekében. A szocializmus akár pusztán makacsságból 
és burzsoázia, illetve a kereszténység elleni ellenszenvből kifolyólag, 

teljesen mellőzi a vallást, mint fölösleges kitalálást, Istent pedig 


egyszerűen megtagadja, szóval atheista talán azért, mert mint fen- 
tebb említettük, a kereszténység s más vallások is- sokszor vissza- 
éltek az Isten nevével. Lehet, hogy a szocializmusnak ez a vonása, 
amely a vallástalanság és Istentagadás felé irányul, pusztán az 
osztálygyüűlölet alapján fejlődött ki. De bármi is volt az oka, meg- 
bocsáthatatlan lélektani tévedés. 

Az ember vallásos érzése egy természetfölötti lényhez, mond- 
juk Istenhez való vonzódása, nem puszta kitalálás és nem tisztán 
az emberi akarat kényére-kedvére bízott dolog. Vallásos érzés és 
Istenimádat volt már akkor, amikor intézményesen kialakult: egy- 
háznak még híre-nyoma sem volt, amikor még nem voltak társa- 
dalmi osztályellentétek. A vallás még csak nem is a kultura pro- 
duktuma. Istent valamilyen formában hittek és hisznek az emberek 
a kultura legkezdetlegesebb fokán. S vajjon miért?! Azért, mert 
enélkül nem tudtak élni, mert az emberi lélek vallásos ösztöne, 
Istenkeresése oly mélyen gyökerezik az ember lelkében, mint a 
szülői szeretet, vagy általában, mint az önfenntartás ösztöne. Az 
újabb kutatások kideritették, hogy a vallás és önfenntartás között 
szoros kapcsolat van, hogy a hit az ember biológiai és nemcsak 
pusztán lélektani szükséglete. Ez mindenesetre amellett szól, hogy 
a vallás benne gyökerezik az ember legvitálisabb ösztöneiben s 
aki ezt megtagadja vagy kiirtja, egyszerűen öncsonkítást végez, 
amely a természet rendjénél és törvényeinél fogva egész szerve- 
zetére kihat. j 

A szocializmus továbbá a vallást egész egyszerűen magán- 
ügynek tekinti. Ezt nem a szocializmus találta ki, már előtte év- 
századokkal hangsulyozta a praktikus angol bölcsész Bacon Ferenc. 
Ez a tétel mindenesetre arra irányul, hogy a vallásnak, a hitnek 
függetlenítenie kell magát az intézményes egyház dogmáitól, meg- 
hagyásaitól, a papi uralomtól. Ebben kétségtelenül sok igazság 
van, aminthogy sok! igazság van abban is, általában, hogy a vallás 
az egyén magánügye. Egyéni vallás, egyéni elmélyedés nélkül nem 
létezhetik a vallásnak semmiféle formája. Már az a körülmény, 
amelyet fennebb említettünk, amelynek értelmében a vallás az 
ember biológiai alapösztöneihez nyújtja le gyökereit, azt igazolja, 
hogy ugyancsak egyéni dolog. Ám azért ez az igazság is (t. i., 
hogy a vallás az ember magánügye) csak amolyan féligazság. 
A vallás nemcsak egyéni ügy, hanem közös ügy is. Nagy társító 
és összetartó erő. Ez is szintén olyan igazság, amelyet nem kita- 

láltak, hanem amelyet a tudomány bebizonyított. Durkheim Emil 
francia szociológusé az érdem, hogy nem is olyan régen kimutatta, 
milyen szoros kapcsolatban van a vallás és az Istenben való hit 

a társas közösséggel. Egész határozottan állítja és ki is mutatja a 
vallás szociális eredetét. Mihelyt az ember érzi — úgymond —, 
hogy a társas közösségnek hatalma van az ő élete felett, ennek 
misztikus hatalmat tulajdonit. E misztikus hatalom tisztelete a val- 
lásos hit forrása. De ha közelebb jövünk s magát a kereszténysé- 
get szemléljük akár az evangéliumban a maga tisztaságában, akár 
megvalósúlt formáiban és intézményeiben, lehetetlen megtagadnunk — 
tőle azt a nagy szocializáló, társitó erőt, amelyet az évszázadok 
folytán megvalósított. Ime egy másik nagy tévedése a szocializmus- 
nak, történeti és lélektani tévedése, amelynek további fönntartása 
csak félszeggé teheti ezt a különben mérhetetlen erejű és fontos- 
ságú kulturtényezőt. Ha a keresztény egyház mai formája ellen 
, akar küzdeni, ennek nem az a megoldása, hogy tagadja meg az 
Istent s a vallást vesse el, mert vallás úgy is van s Istenben való 
hit is van, akár elvetjük, akár elfogadjuk. 

A kereszténység a maga eredeti formájában tisztán lelki dolog, 
tisztán az ember belső világát veszi tekintetbe s teljesen ideális 
programot ad, amely az anyagiakkal nem törődik, egyszerűen elnézi, 
elfordul, idegenkedik tőle, mint amely lényegétől távol áll, sőt 
avval homlokegyenest ellenkezik. Ez talán abban a korban, abban 
a társadalmi miliőben és az akkori gazdasági viszonyok között, 
amikor Jézus élt, könnyen meg is érthető. Az idők azonban az - 
évezredek folyamán megváltoztak, A keresztény egyháznak is kellett 
törődnie a társadalom gazdasági berendezkedésével és viszonyaikkal. 
Max Weber pl. érdekesen mutatja ki a protestantizmus és a kapi- 
talizmus kapcsolatait. Hogy a keresztény egyháznak figyelembe 
kellett idővel vennie a gazdasági miliőt, amelyben fenn akarta tar- 
tani magát, ezt utóvégre nem lehet szemére vetni, hogy azonban 
nem tudta a gazdasági kérdéseket eléggé a maga hatáskörébe vonni 
s a kereszténység eredeti szellemében megoldani, ez mindenesetre 
egyik gyöngesége. 

A gazdasági problémát a maga teljességében és fontosságá- 
ban a szocializmus robbantotta ki. Ez szükségképeni történelmi 
esemény. Jól mondja Naumann a keresztény szocialis programmhoz 
irt gondolataiban, (1895.) hogy a materializmusnak jönnie kellett; 
mert a keresztény tanítás lebecsülte az anyagot. A szocializmus 
próbálta is a kérdést megoldani a kereszténység ellenére, ennek 

megtagadásával, még ezideig azonban nem tudta, ami szintén csak 
azt bizonyítja, hogy kettőn áll a vásár. 

Ime, egy kis tallózás közben számos rokon és számos ellen- 
tétes vonást említettünk fel, amelyek a szocializmus és a keresz- 
ténység, illetőleg a keresztény egyház között fennállanak. Még 
sokat találhatnánk, de talán ennyiből is lehetséges lesz tanulságokat 
leszürnünk s megfelelünk röviden arra a kérdésre, hogy vajjon mi 
volna ezek után a kereszténység és a szocializmus egymás meg- 
értésének és együttmüküdésének a föltétele kölcsönösen. A feleletet 
a következőkben összegezhetjük. 

Ha mindkét irány belátja a maga hibáit, gyarlóságait s belátja 
a másikra való reáutaltságot, akkor meg lesz az együttműködés. 
Evégből a keresztény társadalomnak határozottan és a szó leg- 
teljesebb értelmében kereszténynek kell lennie. Kereszténynek lenni 
pedig annyit tesz, mint áthatva lenni az Isten és az emberszeretettől 
s erről lépten-nyomon bizonyságot is kell tenni. Mutasd meg a te 
hitedet a te cselekedeteid által, azt mondja az írás. Csak az az 
igazi keresztény, akinek egész életét és minden cselekedetét az 
evangelium szelleme hatja át, aki éli a kereszténységet. Be kell 
vallanunk, hogy a kereszténység vagy jobban mondva a keresztény 
egyház két évezredes munkája nem váltotta be eléggé azt a vára- 
kozást az emberiség lelki ujjászületését illetőleg, ami pedig méltán 
elvárható lett volna. Maga a kereszténység eredeti tisztaságában, 


" elvi magaslataiban utólérhetetlenül tökéletes, melynél tökéletesebbet, 


igazabbat az emberi vallás fejlődése eddig felmutatni nem tudott. 
Minden föltétel meg van benne arra, hogy egy tökéletesebb, jobb 
világot kialakítson. Ha nem teljesíthette a reá váró nagy feladatokat, 
abban hibás az egész keresztény társadalom. Nemcsak az egyház 
vagy pláne a papság, hanem a tömegek is, amelyek úgy látszik 
képtelenek voltak eddig fölemelkedni a keresztény világnézet ideális 
magaslataira. 

A szocializmus sem teljesítette s nem is fogja teljesítni tudni 
soha, jelen formájában a maga számára kitűzött feladatokat. A szo- 
cializmusnak reá kell valamikor jőnie arra, hogy ő nem a keresz- 
ténység ellentéte, hanem annak egyik szükséges, a kor szelleméből 
megszületett kiegészítése. A kereszténységnek be kell látnia, hogy 
nem töltötte be hivatását s ezért meg kell újulnia. Be kell váltania 
a hozzáfűzött reményeket a Jézus tanításainak szellemében. Az egy- 
háznak, ha valóban krisztusi, meg kell hallania és meg kell érte 
nie a szocializmus jajkiáltását, a szocializmusnak ki kell tárnia 

szivét a kereszténység világmegváltó tanai előtt s nem szabad ki- 
irtania szivéből az örökkévaló, igazságos Istennek tiszteletét. Lehet, 
hogy. ez a megértő kereszténység intézményeiben is másként fog 
kinézni, mint a mai, de a szocializmusnak is ép úgy át kell ala- 
kulnia. Ez a szent egység a jövő zenéje. Aki megvalósítja, egy új 
Messiás lesz, aki betölti a Jézus végrendeletét: Arról ismernek meg 
titeket, hogy az én tanítványaim vagytok, ha egymást szeretitek. 

Még csak arról óhajtanék röviden megemlékezni, hogy nap- 
jainkban milyen mozgalmak vannak a kereszténység kebelén belül, 
amelyek a kereszténység és a szocializmus egymáshoz való köze- 
ledésének útját egyengetik. Ilyen mozgalom az, amit aktiviznusnak 
neveznek. Aktivistáknak nevezik napjainkban azokat, akik a keresz- 
ténységnek eddigi munkáját és módszerét hiányosnak tartják s 
nagyobb aktivitást követelnek tőle a társadalmi problemák  megol- 
dása terén. Hiányul rójják fel a többek között azt, hogy a keresz- 
ténység eddig tulságosan individualista volt, az egyén kultuszának, 
az egyéni lelki célok fejlesztésének és emelésének szentelte minden 
erejét s közben elhanyagolta a nagy tömegek anyagi, erkölcsi és 
lelki szükségleteiről való gondoskodást. Hibáztatják az egyházat 
azért, hogy a társadalmi kaosz megszüntetésében nem vette ki 
eléggé a maga részét s így elvesztette azt a jelentőségét, amely 
pedig hivatásánál és rendeltetésénél fogva megilletné, mint társada- 
lomalkotó tényezőt. Felfogásuk az, hogy ha az egyház nem tudja 
megnyerni a maga számára a proletárok millióinak szimpátiáját, 
akkor elvesztette létjogosultságát. 

Mindezen — az ő nézetük szerint — csak akkor lehet segí- 
teni, ha az egész inai kultura és gazdasági helyzet gyökeresen 
megváltozik és átalakul s csak későbbre hagyják a keresztény 
kegyesség és lelki építés munkáját, amellyel eleddig az egyház 
kizárólagosan foglalkozott. 

Magában az aktivizmusban kétségtelenül sok mély és a ke- 
reszténység lényegét legközelebbről is érintő vallásos elem és 
megmozdulás van. Ez elsősorban az Istennek tetsző élet hag- 
súlyozásában, az Isenben való hit közvetlenségében, bizonyosságá- 
ban s a benne való hit világátformáló hatalmas erejének lépten- 
nyomon való hangsúlyozásában és kiemelésében van. A részletek- 
ben azonban nem érthetünk velük mindenben egyet. Nevezetesen 
az egyén felemelése, belső vallásos világnézetének megalapozása 
— a vallás szociális oldala mellett is, elsőrangú fontosságú feladat. 
Az egyéniség vallásos lelkületének kiépítése nélkül aligha lehet 

megvalósítani a tömegeknek — az aktivizmus által anyira hangoz- 
tatott és sürgetett átformálását. Másfelől pedig igen nagy kérdés 
az, hogy újjáépítést valóban a gazdasági és kulturális területen kell 
elsősorban megkezdeni s csak azután a lelkiek terén?! Ez a mód- 
szer egyáltalában nem olyan biztos, mint ahogyan az aktivisták 
hírdetik. Hátha épen a lelki világot, a gondolkodásmódot kell meg- 
változtatni s a többi magától jön azután. Hátha a vallás van 
hivatva elsősorban arra, hogy maga megváltoztassa a társadalmi 


.. berendezkedést s nem megfordítva, a különböző társadalmi átala- 


kulásoknak kellend megváltoztatniok a vallást. A jézusi keresztény- 
ség egész felépítése lelki tényezőkön alapul. Jézus is azt mondja : 
Keressétek először Istenországát s a többiek megadatnak néktek. 
Jézus szemében mindenesetre a lelki, a szellemi reform volt az 
első és a legfontosabb; ő maga egész életében ezen dolgozott. Ez 
a felfogása és módszere pedig nem véletlen, hanem a keresztény- 
ség lényegéből folyó. Persze ez kíván legtöbbet és a legnehezebb 
az egyesek, valamint a tömegek számára is. Ez azonban semmi 
esetre sem gyöngíti az ő módszereinek és felfogásának helyességét 
s nekünk be kell látnunk, hogy nem is annyira a rendszer és a 
módszer a hibás, hanem az emberek, akik mind a mai napig 
gyöngéknek mutatkoznak arra, hogy a lelki, a benső kereszténység 
eszményeit saját magukban diadalra juttassák. 

Legvilágosabban mutatkozik az aktivizmus programmja a 
néhány év óta működő és összeülő evangelikus-szocialis kongresz- 
szusokon. Ez a szervezet a polgári világnézet talaján áll, ha sza- 
bad és heijyes ezt a kifejezést használnunk a szocializmus világ- 
nézetével szemben. Nem fogadja el a materialista történetmagyará- 
zatot, sem a Marx tanítását. Mindennek ellenére is keresi a szociál- 
demokráciával való együttműködés lehetőségeit. A közeledést nem 
politikai eszközökkel akarja elérni, sőt ezt teljesen kizárja pro- 
grammjából és módszerei közül. Tisztán az evangeliumban rejlő 
szellemi erők aktivvá tevése által próbálja az ellentéteket áthidalni. 
Nem harcol, hanem igyekszik meggyőzni. Pártok és dogmák nélkül 
akarja a mai korhadt társadalmat a kereszténység erejével meg- 
újítani. Különösen a testvériség gondolatának központi gondolatát 
emeli ki az evangeliumból, mint amely hivatva van a mai társa- 
dalmi osztályok megbomlott egyensúlyát helyreállítani. A testvériség 
eszméje, — mint Bornhausen Károly mondotta, — Jézustól szár- 
mazik, akinek életében és fanításában az Isten és embertársaink 
iránt érzett szeretet kettős parancsa egészen egybefolyik. A. közös- 

ségnek, az Isten nevének dicsőségére végzett közös és harmonikus 
együttmunkálkodásnak az eszméje, mint minden vallásosság vezérlő 
gondolata lép itt előtérbe s uralja ennek az egész irányzatnak el- 
méleti és gyakorlati törekvéseit. Egyelőre nem merünk a mozgalom 
értéke és jövője felől itéletet mondani, de annyi bizonyos és máris 
látható, hogy van benne erő és életrehivatottság s nincs kizárva, 
hogy az egyetemes keresztény lelki közösséget, — beleértve a szo- 
cialistákat is, — közelebb fogja vinni a megvalósulás felé. 
Mindezzel talán sikerült egy pár olyan pontra rámutatnunk, 
amelyeknek megismerésére s amelyek felől való tájékozódásra min- 
denkinek szüksége van, aki figyelmes szemlélője és. egyúttal aktiv 
tényezője akar lenni annak a nagy társadalmi átalakulásnak, amely- 
nek az isteni gondviselés bölcsessége folytán mindannyian tanui 
vagyunk. 
: Varga Béla. 

Gautama, a buddhizmus alapítója, azt mondja: ,E földön 
semmi se állandó, semmi se való., Elmulik az élet, mint a tűz 
szikrája s mint a lantnak hangja. Lennie kell valamely magasabb 
értelemnek, ahol, amelyben nyugalmat nyerhetünk. Ha ezt el tud- 
nám érni, világosságot hoznék az embereknek; ha magam szabad 
lehétnék, megszabadítanám a világot". (E. Clodd: Childhood of rel. 
172 I.). Nagyszerűen visszatükrőzik e szavak az emberi léleknek 
egy végetlen lény utáni sóvárgását, annak megismerésére való 
törekvését. S valóban, a gondolkozó ember annyi minden rejtélyt 
látván e világban, ráadja magát a szemlélődésre, keresvén, kutat- 
ván mindennek a végokát. Keres, kutat, míg kap egy legfőbb értel- 
met, egy absolute lényt, ki által megfejthetni véli a nagy minden- 
séget; majd megállapítja ezzel a végtelennel való viszonyát. Igy 
születik meg a hit; így születik meg az a hit, mely nyugalmat ad, 
világosságot hoz és szabadságot létesít. Nagy dolog a hit! Igaza 
van szentkönyvünknek, hogy ebből származnak az- életnek csele- 
kedetei és Jézusnak, hogy hegyeket léhet azzal elmozdítani. A hit 
eszméket termel, ront és épít szüntelen; újabb és újabb eszméi 
kiragadják az embert a mulandóság honából s az örökkévalóságra 
irányítják figyelmét s így veszi észre, hogy csakis, akik eszmékre 
építenek, azok építenek az örökkévalóságnak, mert minden egyéb 
elmulik mint a tűz szikrája, mint a lantnak hangja. j 

Amilyen a hitem, olyan vagyok én; és mindenki olyan, mert 
a hit cselekedetekben nyilatkozik meg; amit és amint cselek- 
szünk, az és olyan a mi lényünk. Ha a hit külsőleg megnyilatkozott, 
az a vallás. Nem álmodozás, nem szó beszéd, nem kegyes szem- 
forgatás és nem is csak templomi magamutogatás, hanem kizárólag 
cselekvés a valtás. Cselekvés az egyéni, családi és társadalmi élet- 
ben. S mivel a hit a vallásban láthatóvá, tapasztalhatóvá válik, 
nagy hatással van mindenkire úgy, hogy bátran elmondhatjuk, hogy 
az emberiség egész élettörténetében, élettörténetének minden válto- 
zatában, fejlődésében és kulturájában soha semminek se volt és 

nem lesz akkora közvetlen befolyása, mint a vallásnak. Hiszen, ha . 
a történelemnek csak egyes kimagasló alakjait vesszük is, bizo- 
nyosan állíthatjuk, hogy azok mind vallásosak voltak. A hagyomány 
legnagyobb ilyen alaknak Dávid királyt állítja előnkbe, de Nagy 
Sándort is ilyennek tekinthetjük. Vallásos regényességgel vannak 
mindketten körülvéve s ők maguk is magukat isteneik kiváló 
kegyeltjeinek tekintették. Socrates, egy, nem a saját, hanem valami 
másnak a hangját hallotta kebelében s ez a demoni hang — így 
nevezte ő azt — ízt, magasztosságot adott korszakalkotó etikai 
bölcsészetének. Pál apostol megszabadította Jézus szellemét a zsidó 
törvényszerűségtől és nemzetiségtől és egyesítette az emberiséget 
egyszerűen vallásos látomásai által. Szent Ágoston ezer évig uralta 
a kereszténység életét, mert Pál apostolt olvasván a kertben, levet- 
közte testi vágyait s a földi polgári jog helyett Isten országában 
akart polgári jogot szerezni. Assisi Szent Ferenc és Szent Katalin 
még ma is tisztítják az emberek szívét, mert egykor tiszta szívvel 
meglátták az Istent. A modern Európa annak a máglyának a 
hamúján épült fel, melyet Luther a pápai bullával gyújtott fel. De 
e tűz is lángját ama fénytől nyerte, mely felgyúlt egykor Pál előtt 
és lesújtotta őt a damaskusi uton. Ama három ember közül, kik a 
XVIII-ik század végén kihuzták a francia kath. egyház nagy téve- 
déseit fenntartó oszlopokat s a fejlődésnek új irányt adtak, kettő 
vallásos volt. Voltaire úgy halt meg, mint Istent imádó, embereket 
szerető, ellenséget nem gyülölő, de a babonát utáló ember. Rousseau, 
elhagyatva halt meg, de oly könyveket hagyott hátra, melyekből 
mindenki megismerheti a vallásos buzgóságnak azt az elragadó 
erejét, hogy miféle eszméi voltak neki az embernek Istenhez való 
hasonlóságáról. Leibnitz meg így kiált fel: , Vedd el a vallást és 
nem találsz alattvalót, aki a hazáért és igazságért vagyonát és életét 
feláldozná !" 

Nagy, felette nagy hatása volt és van minden időben az igaz, 
őszinte vallásosságnak, az igaz, őszinte vallásnak. És e hatás min- 
dig közvetlen. A vallásban felette nagy a jótékony, termelő, söt szer- 
vező erő. A szervező erőt említettem. Ugyanis, emberi természetünk 
szerint vallásunkat közöljük másokkal s a vallás összehoz, társít 
minket mindazokkal, kikkel rokonérzéseink, rokonvágyaink és esz- 
méink vannak. Ekkor célokat tűzünk ki: fenntartani, terjeszteni 
eszméinket, megvalósítani az életben elveinket; később meghatároz- 
zuk egyik a másikunknak jogait és kötelességeit s így szervezkedünk 
és mikor ezt tesszük, akkor már, amint nevezzük, egyházat létesí- 

. tünk. Igy jó létre az egyház, ami nem egyéb, mint az egy hitet 
vallóknak szervezett egyesülete. 

Mi az egyház? Erről különféle felfogások és nézetek kelet- 
keztek. Egyik részen állanak a theologusok, másik részen a törté- 
 nészek és harmadik oldalon a jogászok. A theologusok illető egy- 
házuk hittételeit előre elfogadva, állapítják meg, hogy mit értenek 
az egyház fogalma alatt. Abban, az unitáriusokat kivéve, mind 
megegyeznek, hogy az egyház tagja bárki is kizárólag csak a ke- 
resztség által lehet. Aztán abban is, hogy csakis a keresztény egy- 
ház nevezhető egyháznak s így minden más vallásos társulat, pl. 
a mohamedán, buddhista, zsidó stb. nem egyház. A történészek és 
jogászok legnagyobb része szintén elfogadja a dogmatikus állás- 
pontot, de a kiválóbbak e szűklátkörüségen felülemelkednek. A ma- 
gam részemről azokkal tartok, akik nem tagadják meg más vallá- 
sos és erkölcsös társaságtól sem az egyház nevet s akik — bár 
. gyönyörű szimbolikus cselekedetnek tekintik a keresztelést — ke- 
resztényeknek mégis csak azokat tartják, akik elfogadván Jézust 
mesterüknek, élik az ő életét, vagyis szimbolikusan kifejezve, akik 
eszik az ő testét és isszák az Ő vérét, akik szellemi - életének. a 
. názárethi próféta az egyedüli vezére és irányítója. Igy tehát, ismét- 
lem, hogy keresztény egyház alatt értem azt a vallásos és erkölcsi 
szervezett testületet, mely Jézus tanításait igaznak tartva, elfogadva, 
e tanításokon építi fel hiveinek vallásos és erkölcsös életét s ezek 
alapján keresi földi boldogságát és jövő üdvösségét. 

E meghatározás után tisztában lehetünk azzal, hogy én a 
Jézus tanításain felépült úgynevezett keresztény egyházról fogok 
szólani. 

Az állam fogalmának meghatározása már sokkal könnyebb, 
bár ennek meghatározása körül is többféle nézet uralkodott. Ugy 
látszik azonban, hogy a jogászok legtöbbjének sikerült az állam 
fogalmára nézve csaknem mindenki által elfogadható meghatározást 
találni. Az állam létrejöttét az emberi szükségérzetnek tulajdonít- 
hatjuk. Az ember elsőrendű szükséglete: a lakás, az étel és ruhá- 
zat bármily primitiv alakban is. Ezeket megszerezni vagy munká- 
val, vagy csak lopással, ne mondjam, rablással lehet. A becsüle- 
tes, szorgalmas" munka eredményét mindig kockáztatta a lopás. 
Élni, dolgozni pedig csak csendben, rendben, békében és bizton- 
ságban lehet. Ezeket biztosítani, az ellenük vétőket megbüntetni 
létesült az a szervezet, melyet államnak nevezünk. Valamint a szer- 
vezet, úgy a hozzáfűzött eszme is sokat változott, míg a modern 

korban egészen meghatározódott. A magam részemről teljesen el- . 
fogadom dr. Nagy Ernőnek e meghatározását: , Az állam valamely 
határozott területen állandóan megtelepedett embersokaságnak (nép- 
nek) egy egységes főhatalom alatt magasabb személyi életre (sze- 
mélyiségre) történt egyesülete." (Dr. Nagy E.: Közjog. 1. lap.) 

Ennek elfogadásával tisztán áll előttem a kereszteny egyház 
és állan fogalma. Szükségem volt e kettőnek meghatározására 
azért, mert ezeknél két hatalom tünik szemünkbe s a két hatalom 
céljának, hivatásának, az emberi életre való kihatásának kérdése, 
azok viszonyának a megállapítása nagy feladat mind az egyházi, 
.mind a világi emberek előtt. 

Állam, államok léteztek jóval a kereszténység előtt, de a ke- 
reszténység alig 2000 esztendős, élete azonban teljesen bevegyült 
az államok életébe s ott nagy átalakításokat végzett. Igy van ez 
különben mindenik világvallással. A zsidóknál állam és egyház 
vagy vallás együtt álltak, a buddhizmus ég fiát adott a császár- 
ban a buddhistának, a mohamedánizmus kalifát a szultánban. S a 
kereszténységet közvetlen megelőző időszakban a nagy római biro- 
dalmat alkotó egyes kis országokban, tartományokban a vallás és 
állam együtt éltek ; mint jó házasfelek, egymás ellen semmit se tet- 
tek, de egymásért éltek és haltak. A kereszténységgel azonban ilyen 
egységet teremteni állam és egyház között nem lehetett. 

Mint mindnyájunk előtt ismeretes, a keresztény vallás, mint 
egyház is, a kicsiny Palesztinában, Jeruzsálemben alakult meg. 
Palesztina annak a nagy" római birodalomnak volt egy része, mely 
akkor az egész civilizált világot magába foglalta: Az egyház 
Palesztinában még meg sem erősödhetett, mielőtt Titus Jeruzsále- 
met elpusztitva, a zsidókat szétszorta. Itt tehát az egyház és állam 
viszonyáról nem sokat mondhatunk. Legfennebb annyit, hogy a 
keresztények a zsidók részéről üldözésben részesültek. Így volt ez 
különben a római birodalom minden részében. Úgy, hogy a keresz- 
tények jó ideig nem merték megvallani nyiltan, hogy ök kereszté- 
nyek. Hogy mégis tudtak szervezkedni, az annak tulajdonítható, 
hogy kezdetben, mint falotti társulatok tagjai jöttek össze. A római 
birodalomban ugyanis kétféle vallás volt: megengedett és idegen. 
Minden meghódított tartomány lakóinak szabadon lehetett vallásu- 
kat gyakorolni, de már attól eltérőt senkinek sem. A császárok 
voltak a pontifex maximusok, vagyis a vallások fejei s csak az a 
vallás létezhetett, mit az állami mindenhatóság engedélyezett. A. 
császárok szobrai előtt — mert a császárokat is az istenek közé 

sorolták —. bizonyos meghatározott időben mindenkinek áldoznia 
kellett. Ez alapjában véve egy szimbolikus áldozat volt, mert a 
császárok szobra a birodalom egységét képviselte; aki tehát itt 
áldozott, az a birodalom egységének hódolt. A zsidó vallás a meg- 
engedettek közé tartozott s míg a keresztényeket úgy tekintették, 
mint ennek egy felekezetét, nem volt bántódásuk, sőt a római egye- 
sületi és gyülekezési jog alapján, joguk volt társulatot alapítani, 
különösen ama célból, hogy az elhalt hívek tisztességes eltemet- 
tetése biztosittassék. Így hát, mint halotti társulatok tartották meg 
hitüket, terjesztették a hitet és szeretetet; szaporodtak és szerez- 
hettek még vagyont is anélkül, hogy magukat nyiltan Jézus köve- 
tőinek vallották volna. Lassanként azonban a titok kipattant s 
ekkor nyilt üldözés lett osztályrészük, mert veszedelmes volt egy 
oly társaságot megtürni, mely a jövő élet reményeiért lemond a 
világról, mely egyetemes Istent tanit; az állami eszmével szemben 
az Istenországáról prédikál, szabadságról, egyenlőségről és testvé- 
riségről beszél a rabszolgák honában. Tíz császár részéről szen- 
vedtek a keresztények nagy üldözést; a tízediknek — Diocletiánnak 
— a IV-ik század elején a keresztények ellenségei büszkén véset- 
ték szobrára : , Diocl.-nak, aki a keresztény babonát az egész vi- 
lágról eltörölte." A kereszténység azonban nem babona volt és nem 
volt eltörölve. Alig néhány év mulva, 312-ben a világ feletti győ- 
zelméről beszélhetett. Nagy Konstantin akkor a keresztények segít- 
ségével meghódítja Rómát s uralkodó társával, Licinicussal, kiadja 
323-ban a milanói edictumot, mely biztositotta az egész birodalom- 
ban a keresztény vallásnak szabad gyakorlatát. Nagy Konstantin 
majd az egész birodalmat kezére szerezte s mivel. pontifex maximus 
volt, úgy gondolta, hogy csak igazságosan cselekszik, ha felveszi 
a keresztényeknél is a kereszténység védője és külső püspöke 
(externus) címet.. A kereszténység államvallássá lett s ezzel rá 
nézve egy új élet kezdődött meg. A császár gondoskodott az egy- 
ház szükségleteiről; védelmére kel annak, kiváltságokkal látja el a 
püspököket, felmenti katonáskodás, közmunkák, adózás alól az egy- 
ház szolgáit, sok világi ügyek elintézését a püspökökre bízza, meg- 
engedi az egyháznak, hogy birtokot szerezzen, ajándékot és örök- 
séget elfogadjon, templomai menedekhelyül szolgálhassanak ; ámde, 
mint az egyház védője, beleszól az egyház ügyeibe is; a sok 
vallási vitatkozást meg kell szüntetni, így FEST iközötb s ezért 
zsinatot hív össze, sőt, mikor a püskökök nem tudnak dönteni, 
dönt ő hittani kérdésekben is. Nagy Konstantin tehát úgy tekintette 

magát, mint a keresztény egyház fejét. Nagy segítséget adott az 
egyháznak, de azt is várt attól. A kereszténység egészen az állam 
hatalmi körébe került. Állam és egyház kötelesek egymást. kölcsö- 
nösen támogatni; ez az elv valósult meg Nagy Konstantinnál. Így 
rendeződik az állam és egyház közti viszony, melynek változhatat- 
lanságára számítottak, hiszen mindenki, ha valamit alkot, azt hiszi, 
hogy alkotása örök időkre megmarad. Ez a rendezés, t. i. az állam 
és egyház kölcsönös támogatása byzantinizmusnak neveztetik. Ez 
uralta a helyzetet egészen a VIII-ik századig, úgy, hogy a római 
birodalom súlyos politikai helyzetével a kereszténység is nem egy- 
szer súlyos helyzetbe került. Az egyháznál azonban volt egy eszme, 
mely áz V-ik század elejétől mindig reménységgel és a helyzet 
megváltoztatásával kecsegtette s ez eszméje megvalósítására az 
állam védelme alatt türelemmel várt. Ez az eszme az volt, melyet 
Szent Ágoston adott , de civitate.dei" (Isten állama) című művében. 

Nagy Konstantin politikáját követték utódai, de már nem- 
sokára II. Constantinnak Osius cordubai püspöktől e szavakat kellett 
hallania: , Szünjél meg kérlek, óh császár! Emlékezzél halandóságodra, 
ne avatkozzál az egyházi ügyekbe s nekünk ezekben ne parancsolj, 
hanem azokat inkább tőlünk tanuld. Neked Isten polgári hatalmat 
adott, reánk egyházát bizta ; írva van: Adjátok meg a császárnak, 
ami a császáré, Istennek, ami az Istené. Tehát nekünk nem szabad 
földi hatalommal birni, de neked sem sajátod a tömjén és a szent 
ügyek hatalma." (Szeredy Egyh. jogtan L. 207.) Vagyis eljött hamar 
az az idő, mikor az egyház megerősödve le akarja győzni az álla- 
mot, amire segítségül, söt biztatóul jött Szent Ágoston emlitett 
munkája, mely kifejti, hogy Istentől eredő két hatalom van a vilá- 
gon a világi és egyházi. Az egyház az Isten állama, az állam 
pedig csak földi állam. Az egyház nem része az államnak, hanem 
különvált, önálló állam. Az egyház célja Isten akaratát keresztül 
vinni, az állam köteles ebben közreműködni, meg kell teremtenie 
a békét, a rendet, a jogi biztonságot, hogy az egyház cseleked- 
hesse Isten akaratát. Ha az állam segíti az egyházat, azzal csak 
kötelességét teljesíti, de viszontszolgálatot nem várhat, mert a köte- 
lesség teljesítéséért nem jár ellenszolgálat. Az állam nem követelhet 
befolyást az egyház ügyeibe, sőt, inkább köteles az egyháznak 
engedelmeskedni. ú 

E gondolatokban már nemcsak az az eszme volt benne, hogy 
az egyház és állam, mint két hatalom közül az egyház alárendelt 
legyen, hanem az is, hogy nem férhet meg e kettő, mint egymás 

. mellé rendelt hatalom, sőt, hogy az egyház felette áll az államnak. 
Ezt igazolni is törekedtek és erre csodálatosképen megint a soha 
nem létező Ádám és Éva bűnbeesésének meséjét vették elő. Az iga- 
Zolás ilyen "eszmemenettel történt. Az emberek nem maradtak meg 
. a vétkezés előtti állapotukban. Ha megmaradtak volna, egy társu- 
latot alkotva, Isten bölcs vezérlete alatt, a szeretet köteléke által 
összefűzve, céljaikat elérhették volna. De mert megromlottak, hát 
társulat vált szükségessé, melyben földi jólétük és örök üdvösségük 
miatt egyesülni tartoznak. A bűn által az emberek Istentől és az ő 
társaságától elszakadtak, a hatalom és birvágy hajlandóvá tette őket 
a mások jogainak megértésére. Hogy az Istennel való összhang 
visszaállíttassék, Isten elküldötte fiát, ki az egyházat alapította, ami 
az emberek üdvösségét munkálja. De ezt csak úgy lehet munkálni, 
ha béke és rend van, amiért szükséges, hogy az emberek egy kö- 
zös hatalom alatt társaságba egyesüljenek. Igy jött létre az egyházi 
hatalom, mely az üdvösséget, tehát a földöntuli életet is szolgálja 
és az állam, mely békét, rendet, biztonságot teremt. Szóval készíti 
elő az útat a másiknak sikeres munkálkodására. Mindkét hata- 
lomnak engedelmeskedni kell. Később, mikor már arról volt szó, 
hogy egyik felette áll a másiknak, arra is kaptak apostoli szóza- 
tot, hogy melyiknek kell főkép engedelmeskedni s idézték az apos- 
tol szavait: , Inkább kell engedelmeskedni Istennek, mint az em- 
bereknek." 

Meg volt az "eszme, az elv tehát függetleníteni elsősorban az 
egyházat az államtól, másodsorban azt az állam fölé emelni. Hogy 
ez nem sikerült több százéven át, nem az egyházon mult. A nép- 
vándorlás korában örvendett, hogy létét megtarthatta; a mohame- 
dánizmus hódításakor pedig imádkozhatott, hogy teljesen meg nem 
semmisült. Igy a byzantizmuson minden szándéka mellett se vál- 
toztathatott. Sőt keletet az annyira hatalmában tartotta, hogy a ke- 
leti egyház attól mind e mai napig szabadulni nem tudott. 

A római birodalom összeomlott. Rómának, mert akkor, a VI. 
századtól, már katholicizmusról vagy nyugati kereszténységről be- 
szélhetünk, más támasz után kellett néznie. Megnyerte ezt a támo- 
gatást az egyre erősödő germán fajnál, ezek közt különösen a 
frankoknál. A byzantinizmustól azonban itt se tudott jó ideig meg- 
szabadulni. A frank uralkodók épen oly szerepet biztosítottak ma- 
guknak, mint a régi római császárok. Védelmezték az egyházat, a 
pápákat, de ők nevezték ki a püspököket, ők adományozták a bir- 
tokokat, ők adtak befolyást a püspököknek az államban. Legjel- 

lemzőbb Nagy Károly frank uralkodónak az intézkedése. Nyugaton 
jól tudták mindenütt, hogy ha az egyes uralkodó családok hatal- 
mukat megerősíteni, a monarchiát kifejleszteni, a világi . nemes- 
séget ellensúlyozni akarják: szükségük van a püspökökre, az egy- 
házra. Adtak is kiváltságot ezeknek eleget, de nem függetlenségük 
biztosításával. Nagy Károly hűbéresévé tette a püspökséget, sőt 
magát a pápát is; ő adományoz püspökségeket még világiaknak 
is, de követeli a hűségi esküt, politikai céljainak szolgálatát, kato- 
naság előállítását. Segítségére megy a pápának, birtokot ad 
neki, de követeli a császári koronát és a hűségi esküt a pápától is. 
Szóval nyugaton áll a byzantinizmus, ugy hogy a nyugati egyhá- 
zakat csaknem mint nemzeti katholikus egyházakat lehet tekinteni, 
melyek felett az államfők uralkodnak, hoznak törvényt, a pápa csak 
annyiban szól bele a dolgokba, amennyiben meg tud az uralko- 
dókkai egyezni. . 

A frank római császárság N. Károly után mind erőtlenebb 
lesz, mig 160 év után 960-ban elfoglalja helyét a német római csá- 
szárság és akad nehány erős, hatalmas császár, kik N. Károly politi- 
káját követve, pápákat tesznek és kergetnek el, akik az egyház segé- 
lyével hatalmas birodalmat akarnak létesíteni, melynek feje legyen 
a német császár, kultuszminisztere a pápa. Itt is csak a byzanti- 
nizmus. De változik a helyzet. Mély elméjű, erős akaratú és ki- 
váló számító nehány pápa kerül a pápai székre, kik a  megrefor- 
mált Benedek-renddel, a clugnyi szerzetnek nyugaton egészen ellepő 
befolyásával hozzá kezdenek Szent Ágoston eszméinek megvalósí- 
tásához. Kimondják, hogy az egyház nemcsak független az állam- 
tól, hanem felette is áll annak. Megkezdődik aztán VII. G.rgely- 
lyel az úgynevezett investitura harca, mely odavezetett, hogy 1122- 
ben a wormsi concordatum szerint a pásztorbotot és gyürüt a püs- 
pököknek többé már nem az uralkodó, hanem a pápa adomá- 
nyozza. A németrómai császárok csak jelen lehetnek a püspök- 
választáson, adományoznak birtokot és nyernek hűségi esküt. Ki- 
mondják a test és lélek, a nap és hold elméletét. A testet a lélek 
élteti, a hold a naptól kapja fényét: lélek és nap az egyház, test 
és hold az állam. Nincs többé két hatalom, csak egy, ez pedig 
az egyházé, az egyházat megszemélyesítő pápáé. És küzd a német 
császárság régi eszméiért, elveiért, de a küzdelemben az utolsó 
Hohenstaufen is elesik. János király Angliában föld nélkül marad 
s országát mint hűbért fogadja el III. Inczétől. Eléri a pápaság, 
mire vágyott; az egyház, amit sohase remélt. De VIII. Bonifatius 

nem elégszik meg az elődei által biztosított hatalommal; ő mint 
Isten helytartója csak rendelkezni akar. Feszíti a húrt és a húr 
Szép Fülöp francia király kezében elpattan. Kimondják, hogy az 
állam és egyház viszonya nem alapítható a szentirásra. S aztán 
következik a pápai hatalom hanyatlása, az avignoni fogság, a pápai 
szakadás. S e romok között következik az ébredő humanizmussal 
a monarchiák függetlenségre törekvése, mikor a német nemzet 1338- 
ban egyhangulag mondja ki, hogy neki az a császára, akit ő annak 
választ és nem az, akit a pápa megkoronáz; a császár pápai ko- 
ronázás nélkül is császár. Dante , De monarchia" című művében 
megtámadja a pápának állam feletti hatalmát. Jönnek a reformáló 
zsinatok vergődései s végül a reformáció, mely újabb elméletet 
viszen be az egyház és állam közti viszony kérdésébe. Mindezek 
. a pápai, tehát az egyházi hatalom korlátozását munkálják. 

Már a reformációt megelőző századokban megindult volt a 
törekvés arra, hogy az államokat függetlenítsék az egyháznak be- 
folyásától. De nehogy azt higyjük, hogy a reformációt a német 
fejedelmek tisztán a vallás ügyéért támogatták. Nem ! Hanem inkább 
politikai okokból. Hiszen Miksa: császár nyiltan megírta Bölcs 
Frigyesnek, hogy vigyázzanak a szerzetes (Luther) bőrére, mert 
még nagy hasznát vehetjük neki. Tény az, hogy a reformáció felette 
sokat ártott a kath. egyházi hatalomnak. Egy tridenti és a mult 
században a vatikáni zsinatnak kellett bekövetkeznie, hogy az egy- 
ház hatalmából megmenthesse azt, amit lehetett. És sokat meg- 
mentett. Azt az elvét, azt az eszméjét, hogy a világfeletti uralom az 
ővé, nem adta fel, várja az alkalmas időket. De azt hiszem, sokáig 
kell várakoznia, mert az idők megváltoztak s a monarchikus, vala- 
mint a republicanus kormányok megszaporodtak, megerősödtek, 
ezek pedig nem kedveznek az arisztokráciának, vagy jöeneiék még 
inkább, az autokráciának. i 

A reformáció az emberi előhaladásnak és művelődésnek új 
irányt adott. Az egyház és állam közötti viszony kérdésének meg- 
oldásaira újabb elméletek keletkeztek. Egyfelől a kath. és másfelől 
a protestáns egyházakban, de maguk az államok is adtak a világ- 
nak oly világi jogászokat és törvényalkotókat, kik figyelemre méltó 
terveket, eszméket terjesztettek a világ elé, a kérdés végleges ren- 
dezésére. A katholikus egyháznál figyelemreméltó a Franciaország- 
ban keletkezett gallicanizmus, mely a pápa jogait kivánja szabá- 
lyozni francia földön; Németországban a febronianizmus, mely már 
nemcsak a pápa hatalmát korlátolja, hanem a püspökét is függet- 

leníti s mintegy a nemzeti katholikus egyház megalkotását célozza, 
melyben állam és egyház egymástól függetlenül élnek. Ott van 
végül a jozefinizmus, mely az előbbi alapon indulva, csaknem a 
byzantinizmusig megy, midőn II. Józset, kiről az elnevezés is van, 
beleszól császári hatalmi parancsával az egyház ügyeibe, püspök- 
ségeket szervezvén és törölvén el, szerzetesrendeket oszlat fel, va- 
gyont foglal le, ünnepeket, bucsújárásokat töröl el. Szóval a pro- 
testantizmus- hatása alatt a katholikus egyházban megnyilatkozott 
elméletek is arravalók voltak, hogy rendezzék a viszonyt az egyház 
és állam között. Ez azonban végleg még sehol sem sikerült, mert 
Róma ragaszkodik régi, a világ feletti hatalma eszméjének elisme- 
réséhez, az államok pedig függetlenségeikhez s így az úgynevezett 
konkordátumokban keresik az ideiglenes megoldást. 

A protestáns egyházak állami helyzetét már maga Luther 
megkönnyítette azzal, hogy az egyházat a fejedelem főhatósága alá 
helyezte. Luther az egyetemes papság elvét hirdeti. Mindenki pap 
s így a fejedelem a legfőbb pap. Ez az egyházfejedelemség. A ké- 
sőbbi időben igazolni kellett ezt az elméletet. Igazolásul háromféle 
újabb elmélet keletkezett. Egyik az, amit episcopalis rendszernek 
neveznek. Eszerint 1555-ben az augsburgi vallásbékével megszünt 
a hivők felett a katholikus püspökök hatalma, átháramlott az a 
fejedelemre, akit az jogosan megilletett. Birja tehát az államfő az 
egyházi hatalmat világi szuverénitásánál fogva ; azonban e hatalmat 
a tanítói hivatal — papság — tanácsa szerint tartozik gyakorolni, Az ál- 
lamfő hatalma tisztán csak külső, míg a belső dolgokat a papság 
— az úgynevezett consistoriumban — intézi. A nép kötelessége e 
rendszer szerint: engedelmeskedni az említett világi és egyházi 
hatalomnak. ? 

A másik a territoriális rendszer. Ez azt tartja, hogy az egy- 
házi hatalom az állami hatalomnak alkateleme, annyira, hogy az 
államhatalom gyakran még a tisztán egyházi ügyekbe is, mint pl. 
a liturgiai szabályzat megállapításába is beleavatkozik. E merev 
állásponton úgy igyekeznek enyhíteni, hogy azt mondják, hogy a 
fejedelem jogköre csak a külső békére, a rend fenntartására irá- 
nyulhat, de nem a belső békére, a hitvallás terére, mert a vallás a 
lelkiismeret dolga lévén, abba a fejedelem be nem avatkozhatik. 

Harmadik a collegialis rendszer. E szerint az egyház szabad 
egyesület; a hívők szabad elhatározása ad annak létet ; az egyház- 
hatalom nem alkateleme az államhatalomnak, az egyháznak saját 
jogai vannak s azzal szemben a fejedelemnek csak annyi joga van, 

mint bármely más szabad egyesülettel szemben. Lehet a fejedelem- 

nek egyházhatalmi joga, de csak akkor, ha az átruháztatott reá, 

azonban ez nem olyan államfői hatalom, mely őt szuverénitásánál 

fogva illetné meg. Államfői jogánál fogva a fejedelemé csak a leg- 
. főbb felügyeleti és védelmi jog. 

Ez elvek közül a mult században a collegialis rendszer elvei 
kezdettek diadalmaskodni egyes országokban nemcsak a. lutheri, 
hanem az összes, különösen pedig a protestáns egyházakkal szem- 
ben s tagadhatatlanul jótékony Lefulyással voltak. 

Kálvin nézete szerint az államnak az egyház hatalmi kérdé- 
sében semmi beleszólása nem lehet. Azonban, amint a kálviniz- 
mus egyes országokban szervezkedni tudott, Kálvin merev nézeté- 
ből sokat engedett, velünk együtt elismeri, hogy az államhatalmat 
megilleti az egyház felett a legfőbb. felügyeleti és védelmi jog, de 
már belső ügyeinkbe az államhatalomnak semmi beleszólása nem 
lehet. Az államnak kötelessége védeni érdekeit, de amig mi az 
ellen nem cselekszünk, egyházunk dolgaiba a beleszólási jogot el 
nem ismerhetjük, a legfőbb felügyeleti és védelmi jog mélységes 
tiszteletben tartása mellett, lelkiismeretünket kormányozni csak egye- 
dül Istenre bízhatjuk. 

Az egyház és állam közötti viszony kérdése tehát még nin- 
csen megoldva. Mindenfelé igyekeznek ezt rendezni. E tekintetben 
is külömböző elvek nyilatkoznak meg. Ilyenek: hol az állam és 
egyház egyek, amikor vagy az egyház uralkodik az állam felett vagy az 
állam az egyház felett. Továbbá, ahol az állam és egyház teljesen 
külön válnak egymástól. Ilyen az amerikai rendszer, hol az állam 
hatásköréből a vallás ügye ki van zárva ; a laikus államrendszer, mely a 
vallást nélkülözni kivánja, de az erkölcsi világ részére polgári moralt 
állapít meg, melyet teljesíteni mindenkinek kötelessége. A jog- 
állam elmélete, mely az államot elválasztja minden vallástól és 
egyháztól s a polgárokra csakis a tőle származó állami szabályo- 
kat tartja kötelezőnek. Végül a szabad egyház szabad állambán 
elmélet, mely szerint az állam és egyház egymás mellett léteznek, de 
mint külön önálló testületek. A külső dolgokat intézi az állam, a 
belsőket az egyház, a vegyeseket közös megegyezés útján szabá- 
lyozzák. I 

Mint említettem az egyház és állam közti viszony kérdése még 
nincs mindenütt és nincs teljesen megoldva. Ha bárhol is ezt meg- 
nyugvásra megoldani akarják, szükséges tekintetbe venni, nemcsak a 
kereszténység, hanem az egyes egyházak célját és főleg multját, 

az emberiség érdekében eddig kifejtett munkálkodását. Mert hát mit is 
tettek és tesznek az egyházak? Befolyásolták az emberi társadalomnak 
minden körét, az emberiségnek minden rétegét és pedig jótékonyan. — 
Befolyásolták a magán viszonyokat, az állam- és nemzetközi Viszo- " 
nyokat s oly intézményeket létesítettek és tartottak fenn, melyek 
egyes államok erkölcsi életébe mélységesen belenyulnak. Megtanítják 
az embereket engedelmeskedni a felsőbbeknek, tisztelni a jogi rendet, 
a törvényeket, eltürni inkább, mint megbosszulni a sérelmeket ; az 
adott szónak, a fogadalomnak, az eskünek szentségét hirdetik lenn 
és fent egyaránt, de hirdetik egyuttal a felelősséget is még a trónok- 
nak is ; munkálkodást, kötelesség teljesítést parancsolnak. Szeliditik és 
emelik az erkölcsi életet, javítják a bűnösöket, menhelyet adnak az 
üldözötteknek. Felszabadítják a rabszolgákat, egyenlő emberi jogokat 
tanitnak, mint Isten gyermekeinek, enyhitik nyomorát a testvérnek, ott 
vannak születésünknél s végig kisérnek egész életünkön s utolsó Isten 
hozzádban áldást mondanak porainkra is. Tanintézeteket, népnevelési 
. intézményeket létesítenek, szegény, árva, gyám- és kórházakat állítanak 
és tartanak fenn s mindezeket hittel és szeretettel bearányozzák. Küzde- 
nek fényűzés, nyers mulatságok, uzsora, durvaság ellen és beviszik a 
vagyonszerzés mesterségébe a becsület morálját. De ki tudná mind 
elősorolni azt a sok jótékony befolyást és munkát, melyeket az 
egyházak tettek és tesznek ? ! 

Nagyon megfontolandó tehát minden államra nézve, mikor 
az egyházak és állam közti viszonyt rendezni akarja, hogy mit és 
mikép cselekedjék. Megfontolandó az különösen, hogy az államok 
változnak, meg is semmisülnek, a fajok oda lesznek, beolvadhatnak, 
kipusztulhatnak; de míg világ s a világon ember lesz, addig a hit, 
a vallás és az ezeken alapuló egyházak mindig létezni fognak. 
A forma, az alak megváltozhatik, de nem a lényeg, nem az alap, 
mert az személyválogatás nélkül van az emberi kebelbe oltva s gyö- 
kerét onnan senki ki nem tépheti, mivel Isten ellen nem lehet 
tusakodni, a vallást pedig ő ültette keblünkbe. 

A keleti egyház mind ama küzdelemben és célokban, melyek 
a nyugati egyházat olyan jelentékennyé tették, nem sok részt 
vehetett. Nyolcszáz évnek hitvitája, majd a mohamedánizmus és a 
keresztes hadjáratok okozta szenvedések megnyomorították. A kon- 
stantinápolyi pátriárka maradt, ami volt: alárendeltje a császárnak, 
később függött még a szultánoktól is. Legerősebb lett az orosz 
birodalomban, ahol Katalin cárnő óta az egyház és államfőség 
teljesen a cár kezében összpontosult. A török fennhatóság alá tar- 

tozott tartományok, amint felszabadultak, igyekeztek szervezkedni. 
Teljesen a Byzanti mintára, úgy hogy azokban az országokban 
melyekben a gör. keletik nagyobb tömegben voltak és vannak : az ural- 
kodót tekintik az egyház fejének, kinek kezében a legfőbb egyházhata- 
lom összejő. Szóval, áll ez országokban a byzantinizmus vagy újabb 
felfogás szerint a  caesareocratia. Jórészt ennek tulajdonítható, 
hogy a keleti egyház messze hátramaradt a nyugatival szemben. 
. s a VIII-ik század óta az emberiség és müvelődés érdekében kifejtett 
fontos lépések megtételében. Ez az oka, hogy a reformáció szele 
sem érintette közelről és jótékonyan s a szabad gondolkodás és 
vizsgálodás nála teljesen visszamaradt. Csak az újabb idő, a nyu- 
gattal való érintkezés mutat valami sarkalást. De, hogy merev 
maradiságából mikor fog a keleti egyház a szabad fejlődés és hala- 
dás utjára lépni? Csak Isten "tudja, mert sok mindennek meg kell 
először változnia. Legelső sorban a sok babonát, előítéletet kell 
eldobnia s azután az emberi jog által diktált szabad fejlődés 
utjára lépnie. 
Csifó Salamon. 

Módszertani munkássága. 


Brassai iskolai reformmunkájával szerves összefüggésben van 
módszertani elmélete. Hogy elméletét jóval később fejti ki, az az idők 
járásán mult. A 40-es évek a szabadságharc kitöréséig az új tan- 
terv életbeléptetésével összefüggő nehézségek elhárításával teltek el. 
E nehézségeket főkép és elsősorban az okozta, hogy nem voltak 
tankönyvek, jóformán egyetlen tantárgyból sem. Brassainak tehát 
minden idejét és buzgalmát arra kellett fordítania, hogy részben 
maga irjon, fordítson vagy dolgozzon át könyveket, részben máso- 
kat keressen, találjon és nyerjen meg könyvek irására. Mikor aztán 
a legkiáltóbb szükségleteken annyira amennyire segítve volt s a 
tanítás jó mederben, évről-évre kielégítőbb eredményt mutatva meg- 
indult, jött a szabadságharc, amely Brassait békés kulturális fog- 
lalkozása teréről elsodorta s csatasorba állította. ; 

Brassainak tehát nem volt ideje, hogy a tanulmányok új rend- 
jének megállapítása s életbeléptetése után a tanítás új módjának 
elméletét is kifejtse s az iskola munkájába bevigye. 

Pedig erre épen olyan nagy szükség volt, mint a tanulmá- 
nyok megmerevedett rendjének az új idők követelményeinek meg- 
felelő megváltoztatására. Mert milyen volt akkor a tanítás ? 

Az iskolában tulajdonképen háromféle, hogy ne mondjam, 
különböző rangú tanítás folyt: a professzoroké, a publicus praecep- 
toroké és a magántanítóké. A reformokat sürgető s az életbelép- 
tetést keresztülvivő Brassai e tekintetben is.kritikát gyakorol. Az a 
tanítás minden egyéb volt, csak épen észfejlesztő s a gyermek és 
ifjú lelki fejlődését, szellemi életét tekintetbe vevő módszeres el- 
járás nem. : 

A professzorok előadása vagy szónokias és pathetikus, vagy 
az unalomig száraz és untató. Molnos Dávidról Kőváry azt jegyezte 
fel, hogy mikor magyar történelmi magyarázatai során a mohácsi 
vészig jutott, hangja elcsuklott, szeme könnybe lábbadt és az egész 

osztály vele sirt. Az igazi történelemtanítás valóban ilyen. Csak 


ilyen módon lehet a történelem Gesinnungstoff, amint Herbart ki- 


. vánja és gazdag raktára a kedély és indulatok rovata alá tartozó 


eszméknek, amint Brassai mondja, De Molnos Dávid kiváló tanár, 
elsőrendű szónok volt, amint fel van jegyezve róla s ilyen előadót 


. titkán lehet találni, Brassai, mikor a tanítás akkori módját jelle- 


mezni akarja, azt mondja valahol, hogy a tanár ,elberbitél" vala- 
mit, kihagyja azt, a következő órán elrecitálják neki. Azután megint 
következik a , berbitélés" és így tovább. A tradálás módszeres el- 
járásáról, az eljárás lélektani ismereteken alapuló lépéseiről és fogá- 
sairól, az ésszerű haladás elveiről még a professzorokkal kapcso- 
latban sem lehet beszélni, 

. Ha ilyen volt a tanítás a kollégium felső tagozatán, az ú. n. 
kis egyetemen, ahol külföldi egyetemeket is járt s a tudományok 
színvonalán álló, tágasabb látókörű professzorok tanítottak, milyen 
lehetett az állapot alól, a gimnáziumi tagozaton, a gimnázium öt 
vagy később hat. osztályában, ahol nem tanárok, hanem ú. n. 
publicus praeceptorok tanítottak, akik tegnap még maguk is a pad- 
ban ültek? Ezeket a végzettek kiválóbbjai közül válogatták ugyan, 
de ez a megbizatás csak átmeneti állomás volt a kollégium kapu- 
félfája és egy jobb papi állomás között. Brassai ideje előtt ezeket 
semmiféle vizsgálatnak és próbának nem vetette alá és működésé- 
ben nem ellenőrizte senki. Rászabadították az osztályra, mellyel 
tehetett azt, amit buzgósága és tudása, vagy lelkiismeretlensége és 
tudatlansága diktált. Ha némelyik lelkes és "eredményes munkát 
végzett s ezt észrevették, ez okul szolgált arra, hogy az állásából 
azonnal kiemeljék s papnak kinevezzék. A tanítás állandóságára, 


a módszer kialakulására valósággal hátrány volt az, ha valaki 


ügyesen és sikeresen tanított. Ezeknek szaki irányú tudományos kép- 
zettségük semmi sem volt. A felső tagozaton legalább annyi nyoma 
volt a szaktanításnak, hogy a professzor azt a tantárgyat, vagy 
azokat a tanulmányokat tanította, amelyekkel ő maga kedvvel és 
előszeretettel foglalkozott. Itt azonban egy publicus praeceptornak 
— Brassai ideje előtt — az évfolyam összes tantárgyait kellett 


" tanítania, tekintet nélkül arra, hogy maga tudja-e vagy nem. Tani- 


totta azt, ami régebbi ismereteiből megmaradt emlékezetében s úgy, 
ahogyan tudta. Ha ennyire teljesen hiányos volt a tanulmányokban 
való előképzés, még hiányosabb volt, ha egyáltalában lehet, a mód- 
szeres eljárás fogásaiban való előkészület. A publicus praeceptor, 
ha volt kézikönyv, elolvasta gépiesen a következő megtanulni való 

anyagot, feladta s következő órán papagály módjára felmondatta. Ha 
nem volt könyv, az eljárás ugyanez volt, csak azzal a változtatással, 
hogy valamit lediktált, amit a tanulók jól, rosszul — inkább rosszul 
leirtak s szajkó módra sokszor értelmetlenül és hibásan , bevágtak". 

Ezt a semmi tekintetben ki nem elégítő és meg nem nyugtató 
módszert volt hivatva pótolni és támogatni az ú. n. privát-tanítói 
intézmény, vagy amint Brassai a módszerról szóló tanulmányaiban 
nevezi, a correpetitio, melyet a ,tanulók önállósága kifejtése ölő 


mérgének" tekint. Ez abból áll, hogy az alsó osztályú tanulókat 


kisebb-nagyobb csoportokban egy-egy felső osztályú diák magán- 
tanítványaiul rendeli és osztja be az igazgató. Úgy, hogy egy: erdélyi 
protestáns kollégium tanulósága magántanítók és tanítványaikból 
álló csoportokból áll, mint hajdan Róma lakossága patronusokból 
és kliensekből. Mi történik már e csoportokkal ? Mikor a , classista" 
négy-öt , köztanítói" óráról kijő s a lenne a feladata, hogy az 0oit 
hallottakat ,,megkérődze és megeméssze", előáll a magántanító s 
asztala köré gyűjti őket , privata"-ra. Itt Brassai tapasztalatai szerint 
három dolog történhetik: 1. Kikérdezi, számoltatja őket leckéjükről 
s megmutatja könyvükben a kihagyottakat. Ez ellen nem volna 
kifogása. 2. Ismétli a köztanító előadását. Ez a leckéken való figyel- 
metlenségre késztet s minthogy az. előadás rendszerint silányabb 
és tökéletlenebb, a figyelmetlenségből eredő hibát és hátramaradást 
nem pótolja. Tehát tiszta veszteség. 3. Megtanultatja leckéjüket : 
segít feladatukat megfejteni, dolgozataikat megcsinálni, fordításaikat 
elkészíteni. Szóval ami a tanuló önerejére van szánva, azt rend- 
szeresen meghiusítja, az éptagút bénává teszi, az éplábút mankóra 
fogja. , Hát ne keseredjék el az ember, — kiált fel — midőn látja, 
hogy ama nyomorékító műfolyamon minden nemzedéknek keresztül 
kell mennie"? Két okát tudja ez intézménynek. Egyik: azt mond- 
ják, hogy a docendo discimus elvnél fogva a magántanító korábbi 
tanulmányait ismétli s bennök megerősödik. Az , ismétlés"-re az a 
megjegyzése, hogy , egy tökélyés módszerrel rendezett tanintézetben, 
hol eszme eszmére van építve, hol a korábban jól elsajátított tanul- 
mányokat és ismereteket a későbbiekben folytonosan használják, 


alkolmazzák és így hallgatva ismétlik" — mint ő az Okszerű 
Vezérben — merőben szükségtelen. 
S ha mindjárt úgy volna is, , szabad-e — kérdi — ezt a 


hasznot a tanítvány világos rövidségével és kárával vásárolni meg ?" 
A másik ok s elismeri, hogy ,ez sokat magyaráz, az, hogy ez az 
intézmény egy csomó ifjúnak életfenntartás." 

A legnagyobb bajt az okozza, hogy a köz- és magántanítás 


. együtt van. Elfogadhatóbbnak tartaná a Lankaster rendszerét, hogy 


az alsó osztályuak egész tömegét magántanítók kezére adják, habár 
jó tanítókat nagyobb számban kapni nehéz, mertitt az ártalom csak 
részszerinti, de a kettő együtt létezésében az ártalom , kivétel nél- 
küli, lényegesen magában a dologban fekvő, orvosolhatatlan és el- 
háríthatatlan." Az erre adott költség , elfecsérelt, károsan alkalma- 
zott, a tanuló ártalmára kamatozó nemleges tőkepénz."" Mert a 
tanuló , elmegépének" az elkészített eszméket a köztanítónak minden 
közbenjárás és idegen segítség nélkül át lehet és át kell adni. E 


. ferde és kártékony rendszert még megértené oly korban, mikor a 


közórák száma kevés volt, a szaktanítás hiányzott és a publicus 
praeceptorok nem voltak képzettek; de ma — 1867—69-ben irta 
ezeket — csak a tanuló eszét enerváló reakcionárius intézmény. 

Kétségtelen, hogy az 1867—669-ben papirra tett és rendszerbe 
foglalt elmélkedéséhez a tapasztalatokat 11 évi kollégiumi tanár- 
sága alatt szerezte. Ha az országos események nem zökkentik ki 
egész lélekkel végzett iskolai munkájából, a tanulmányi rend refor- 
mwálása után bizonyosan a tanítás módjának a lélektani ismeretek 
álapján való megújítása következett volna, amiként ez a dolgok 
összefüggésének természetes rendjében adva van. 

Mikor 1859-ben másodszor visszakerül a kollégiumhoz tanár- 
nak, tökéletesen megváltozott helyzetet talál. 1861-ben , Rövid el- 
mélkedés az iskolaügy felett" címen a Keresztény Magvetőben egy 
kis cikk jelenik meg, melyben szemlét tart az iskolában és ifjúság 
között uralkodó közszellem felett, jól átgondolt javaslatait 10 rövid 
pontba foglalja s ,elvei bővebb kifejtését fenntartja magának." A - 
bővebb kifejtést A módszer és némi alkalmazásai adják. E tíz pon- 
tot tüzetesebben megvizsgálva, feltünik, hogy lényegükben kétféle 
természetűek: egy részük a fanulmányi rendre és a tanítás mód- 
szerére, más részük a nevelés kérdésére vonatkozik. 

A tanulmányi móddal azért kell ismételten foglalkoznia, mert 
az abszolutizmus Organisationsentwurf-ja a régi rendet gyökeresen 
felforgatta, az egyházaktól az iskolai autonomiát elkobozta s most 
az autonomia visszanyerésével az iskolaügy rendezésének súlyos 
felelősséggel járó terhe az egyházak nyakába szakadt. A nevelés 
kérdését olyan szembeállításban, amint a középiskolai törvény nyo- 
mán nekilendült tanítás túlsúlyba jutásával a nevelés háttérbe szo- 
rult, a 48 előtti protestáns intézetek nem ismerik. Azelőtt kevesebb 
volt a tanítás, a túlterhelést, az iskola enciklopédizmusát nem is- 

merték. Az iskola tanrendje, belső élete, napirendje, foglalkozása 
praecesekkel, templombajárással, istentiszteleteken való szolgálattal 
stb. úgy volt elrendezve, hogy az a maga egészében az egyház 
céljai szerint való nevelést szolgálta. Az egész iskolai munka lénye- 
gében inkább nevelés volt, mint tanítás. A viszony 48 után meg- 
változott. A Thun-féle terv olyan tantárgyakat is hozott be, melyek- 
nek közvetlen hasznát sem a vezetőség, sem az ifjúság nem látta 
be. S ezzel bizonyos tehertöbbletet rakott az iskola vállaira. Aztán 
az ifjúság szelleme is megváltozott. Ez az ifjúság nem a 48 előtti, 
amely hosszú éveken keresztül alázatosan instanciázik, hogy a haját 
így vagy úgy vágathassa s mentéjét máskép szabathassa. Ez az 
ifjúság beleszól abba, hogy ezt vagy azt neki ne tanítsák, mert 
annak nem látja semmi hasznát. Ez az ifjúság politizál, , az iskola 
padjairól akarja vezérelni a világot" s a tanárok passiva resistan- 
tiája átcsapott erre az ifjúságra s itt abban nyilvánul, hogy vége 
a régi szerénységnek s vége az elmélyedő, szorgalmas tanulásnak. 

A módszerről szóló három értekezése a fentebbiek szerint 
természetszerűen oszlik két részre. Az első e kérdésre felel: Mit 
tanítsunk? A második erre : Hogyan tanítsunk? Az első tulajdon- 
képen 48. előtti tanulmányi reformjának utólagos elméleti megalapo- 
zása és igazolása. A második a szabadságharc miatt félbeszakadt 
reformmunkája módszer megujítására vonatkozó részének kipótlása. 

Érzi és önérzetesen ki is fejezi tanulmányai végén, hogy 
, úttörő" munkát végzett és hogy amit a tanulmányaiban leírt, az 
, egy élet tapasztalatainak eredménye", melyet úgy foglalt össze, 
hogy irása közben egyetlen egy módszeres könyvet fel nem nyított. 
És ennyiben , igényt tart az eredetiségre", Ez jellemző nyilatkozat 
attól, aki a filozófiában Hegel után új rendszert nem vár s a 
filozófusnak azt a feladatot szánja, hogy a , tudományt alkalmazza". 
Mert a módszer kérdésében az elveket a filozófia szolgáltatja. 

Mi a módszer? ,Az az ok-, cél- és szabályszerű eljárás, 
mellyel valami tudományos műveletet legjobban és előnyösben hajt- 
hatni végre", vagy tanitó módszerről lévén szó, , mellyel bizonyos 
ismereteknek egy tárgyra voatkozó sorát egyik egyén a másiknak 
birtokába adja". Adhat-e át egyik egyén a másiknak eszmét? A szó 
valódi értelmében nem, mert a szók, a beszéd csak ébresztők, 
melyek a halló lelkében szunyadó eszméket keltik fel az eszme- 
társulat nagy törvényénél fogva. Az eszmék (innata idea) eredetiek 
és származottak — tanítja Brassai a sensationalistákkal és skep- 
tikusokkal szemben. Ime, ez a kiinduló pontja, a filozófiai alapvetés, 

A lélektan terén tehát nem Hume híve, ki azt tanítja, hogy nihil est in 
intellectu, guod non fuerit prius in sensu. 

Mik a módszer alkalmazásánál az elvei? Egyik az, hogy a 
tanító a jeladó, sugalló, vezérlő és ösztönző, a tanuló az alakító, 
végrehajtó, alkotó. A tanítás mesterséges, a tanulás természetes. 
A tanító főkelléke az ügyesség, a tanulóé a figyelem, jó akarat és 
készség. A tanító, mint a gazda, magvakat vet el, melyekből a 
tanuló elméjében ismeretek teremjenek, mint gabona a földben. 
Mindkétféle magnak foganni, kelni, sarjadzani, gyarapodni, érni s 
mindezekre elégséges idő kell, míg a kész termés a sarló fölé 
hajlik. Az igazi tanító módszer kere helyes jelszava tehát: 
keveset, jól és lassan! 

Ezt az elvet jó lesz egy kissé Fsztétösöb bek elemezni. 

Ha Brassainak a maga korában volt oka ez elvet újra és újra 
hangoztatni, nekünk ma egy lehetetlen tanulmányi rend súlya alatt 
és pedagógiaellenes intézkedések ellenmondó zürzavaraiban sokkal 
több okunk: van felfigyelni Brassai alapos tanításaira. Mert ez a 
tanítás ma sokkal nagyobb mértékben jogosult, mint az ő korában. 
Brassai ,a minden áron haladás" korában óva int a filantropisták- 
tól, kik játszva akartak mindenre tanítani, de a másik szélsőséges 
iránytól is, mely ,kétágú tölcséren akószámra" akarja a tudományt 
a tanuló fejébe tölteni s úgy képzeli, hogy ,az elme egy határtalan 
mekkoraságú szívacs, melyre csak elegendő vizet kell ereszteni, 
hogy határtalan mennyiségben igya be". Pedig csak egy dialytikus 
hártyához hasonló, minők az állati és növényi szervezet szövetei, 
melyek a tápszert nemcsak beszívják, hanem fel is dolgozzák. De 
a tápszer mértékfeletti bősége ép oly ártalmas, mint hiánya. Aztán 
a pszichológiai folyamatok ép úgy kívánnak időt, mint az élettaniak: 
Félig fogant eszmékbe újakat oltogatni, helyrehozhatatlan kártevés 
a tanulóknak. 

De a világ ellenkező irányban indult. Követeli ,az általános 
miveltséget". S nem gondolja meg, hogy ez még a középkorban is 
lehetetlen volt. Hát még ma! Mindenből tanítani valamit, ez ,a 

— kóstoltató módszer" semmikép sem fér össze az alapos és ész- 
míivelő tanítással. Fogalmat nyujtani valamiről a tanítás elején? 
Ez hegyére állított kúp, amely nem áll meg, hanem feldől. Ez nem 
lehet kiinduló pont, hanem csak végcél. Úgy, hogy induktív. tudo- 
mányt dióhéjba szorítani — nem lehet. És a lényegében deduktiv 
természetű mathematika? Ez meg a leleményes-nek nevezhető, de 
ritkán előforduló észjárást kívánja meg, melynél ,egy kis sugallat" 

nélkül néha egy lépést sem tehetni. A nyelveknél ? Az anyai nyelv 
nyelvtanát tanítani balgaság: , Nyelvtant iskolában még csak 
gondolni sem lehet máskép, mint valamely nyelv tanítására szol- 
gáló eszközt." A történelmi tanulmányok? Ezeknél , előrebocsátott 
általánosságok, melyeknek megragadására a tanuló elméjének semmi- 
nemű fogantyú sincs adva", semmi szolgálatot nem tesznek. E fej- 
tegetések eredménye az, hogy sokat és jól semmiképen össze nem fér. 

Válogatni kell tehát a tárgyak között s a válogatás mértéke 
az, hogy a célt legjobban megközelítő tanulmányok jönnek első- 
sorban. És mi a cél? Mívelt elmék formálása. Tehát az az első 
tanulmány, mely az elmének több tehetségét veszi igénybe, mint a 
másik. Itt az utilitariusokkal száll szembe s állítja, hogy a tanul- 
mányok között egy sincs, , melynek a jövendő bárminemű pályáján 
egyenes hasznát venné a tanuló" s aztis tagadja, hogy az egyetemi 
tanulásra egyenes előkészületűl szükségesek volnának. , A módszer 
tökélyeinek legteljesebb képviselője a nyelvtan, ami az elme minden 
tehetségeit minden fokozatokon át teljes számmal gyakorolja és 
fejti." E tekintetben a görög és latin ma is versenytárs nélkül áll. 
Következik a mathezis, ,a dedukáló tehetség, a szoros következte- 
tések mestersége", azután a história, , leggazdagabb bányája a 
kedély rovata alá tartozó eszméknek" s végül, utolsó sorban, a 
természeti tanulmányok. Iskolai fontosságukról áradozó hiedelem 
, valóságos előítélet", tanulásukhoz ,érett ész" kell; sem mint 
parergont, sem mint előkészítő tanulmányt jól és sikeresen tanítani 
nem lehet s azért a tantervbe, mint kötelező tanulmányokat nem is 
foglalja be. 

Ez az első értekezés rövidre összevont tartalma. Felelet arra 
a kérdésre: mit tanítsunk? Régi tantervének elvi megokolása, 
melyen legfeltünőbb vonás és legsajnálatosabb hiány, hogy a nem-. 
zeti nyelvnek és irodalomnak nem jelöli ki a megillető helyét. 
Pedig az abszolutizmus sötét korszakának élményei bőséges tapasz- 
talatokat szolgáltathattak volna e felfogáshoz. 

Brassai szerint a középiskolai tanulmányok háromfélék : nyelv- 
tan, mathesis, történelem. Feltünő, hogy a történelemnek, melyről 
1837-ben még azt állította, hogy nem tudomány, most megkegyel- 
mez. Rájött közben arra, amit a Herbat-iskola hangsúlyoz, hogy a 
történelem érzületi anyag, azaz az érzelmek felkeltésének és míve- 
lésének pótolhatatlan eszköze. Ő úgy féjezi ki, hogy leggazdagabb 
bányája a kedély rovata alá eső eszméknek. A nyelvtanításról a régi 
humanus iskola pártolóinak szellemében beszél. De mégis egy lé- 

nyeges különbséggel. Ő nem kizárólag az ó-klasszikai nyelveknek 
tulajdonítja az elmefejlesztő erőt, nemcsak ezektől várja a , szellemi 
gymnasticát", amint magát kifejezi s amire a gimnázium szó ere- 
deti jelentése utal, hanem ugyanezt várja a modern élő nyelvektől 
is és mindenekelőtt az anyai nyelvtől. 

A mai ember felfogásától legtávolabb áll az a nézete, hogy ő 
a természeti tudományokat kötelező tanulmányul nem venné be a 
tanrendszerbe. Csak gazdag intézeteknek engedné meg, mint fény- 
üzési cikket, hogy fizikai, vegytani és természetrajzi tanszékeket 
állítsanak. S ezek tanítására csak a más tantárgyaktól el nem fog- 
lalt szabad időt engedné át, de azt nem engedi meg, hogy ezekért 
a többi tanulmányra szükséges időt megrövidítsék. De a tanulókat 
sem engedné mind ezek tanulására, csak azokat, , mintegy jutalmul", 
kik a kötelező tantárgyakban szorgalmasak s csak oly feltétel mel- 
lett, hogy leckeóráik terhelőleg ne szaporodjanak. Felfogása szerint 
a természeti tudományok csak annyiban tudományok, amennyiben 
elvet, törvényt és rendszert a filozófia ad nekik. S ba tantervet neki 
kellene készítenie, a három első tanulmány sorába rokonság szerint 
aláfoglalva bevenné a fizikának azt a részét, amely mathematikai 
alapon nyugszik, a chémiai vegyítések számtörvényeit az egyenle- 
tek tana gyakorló példái közé s a természetrajzi tárgyak közül az 
emberre és állatra fontosakat a földrajzba. 

Csodálatos és feltünő Brassainak ez az állásfoglalása a ter- 
mészeti tudományokkal szemben. Annál csodálatosabb, mert igen 
alapos természettudományi ismeretei voltak. Ő maga is tanított fizi- 
kát és vegytant kollégiumi tanár korában. Sőt fáradhatatlanul buz- 
golkodott fizikai és természetrajzi gyüjtemény létesítésében és sokat 
áldozott erre a célra a magáéból is. És ő hozta javaslatba 1847-ben, 
hogy a fizika sikeresebb tanítása céljából szervezzék e tanítást a 
református és unitárius kollégium közösen. Hogy e terv nem való- 
sult, csak a bekövetkező idők zavarán mult. Brassai ismeri a 
középiskolának nemcsak a gimnáziumi, hanem a reáliskolai alakját 
is. Ezeket a tanulmányokat ezekben sem engedi meg, ami még fel- 
tünőbbé teszi felfogását. A műegyetem sem bizik a reáliskola- 
nyujtotta ismeretekben s felvételi vagy előkészítő tanfolyammal segít 
a dolgon. Ha Brassai látná az utolsó félszáz év alatt nemcsak léte- 
sült, hanem virágzásnak indult iskola-tipusokat, azt hisszük, revizió 
alá venné ezt a felfogását s megváltoztatná, amint módosította a 
törtérelemre vonatkozótis. S bizonyára gondolkodóba ejtené korunk 
; tanügyi politikájának az az utilitárius iránya, mely az iskolát nem 

az elmélet színhelyévé, hanem az élet iskolájává akarja tenni. 
Hiszen a 40-es évek elején ő volt az, aki a latin ellen, az elma- 
radt középkor -ellen az új kor gyakorlati igényeit és követelményeit 
hangoztatta s azokat a tudományos ismereteket akarta az iskolába 
bevinni, amelyek a latin áttörhetetlen héja miatt maradtak künn. 

Mégis meglehet érteni, ha helyeselni nem is, Brassai elfogult- 
ságát. A fizikai tudományokat a legkülönbözőbb természetű isme- 
retek olyan conglomeratumának tartotta, amelynek nincs vezető 
elve, amelyben nincs rendszer s amely hozzá még tele van nem 
igazolt elméletekkel és hipotézisekkel. Már pedig ő az, aki sohasem 
vétő következetességgel hírdeti és gyakorolja is, hogy tanítsunk 
igazságot és soha semmit se tanítsunk, ami nem igazság. 

A második és harmadik értekezés felelet erre a kérdésre: 
Hogyan tanítsunk? ,A tanító az eszmék kelméit illően és cél- 
szerűen elkészítve a tanítvány eszének, mint pszichologiai gépnek 
átadja s aztán minden további beártás nélkül elhagyja, hogy önállóan 
s rendszeresen dolgozza fel eszmévé", 

Egyszer egyet. Azt az eszmeegyént, melyen legkitünőbb az 
önállóság, a különlét, a függetlenség jegye. Ez a nyelveknél a 
mondat (nem a szó!), a mennyiségtanban Euklides elemei, a tör- 
ténelemben a tények események sorozatában, de nem időszakokban 
csoportosítva, a természetrajzban a fajok. Ez elv ellen vét az olvasás 
tanításánál az a lélektani járatlanságra mutató ferde mesterkedés, 
mely az, ez, őz, űz szavaknál célszerűbb gyakorlatnak tartja ezt: 
ez az Őz űz, ami értelmes mondat akarna lenni. 

Az eszmék legyenek az elme érettségéhez szabottak, mert az 
erő és teher közti arány az életkortól függ s az ú. n. csodagyer- 
mekekek rendszerint elsatnyulnak, elnyomorékulnak. 

Tanítsunk igazságot! És semmit se tanítsunk, ami nem 
igazság! Pedig mennyi mindent tanítunk, ami nem az! (Az ú. n. 
hangoztató módszer, a folyékony mássalhangzók, a latinban az 
accentus és guantitas összezavarása s:b.) 

Mindent a maga neme és módja szerint! A tárgyakat elé 
mutatni, ha lehet természetben, ha nem, képekben. De a képek 
használatát is előbb meg kell tanítani. A térképek közül a dombor- 
művűek ,az igazság elvének egyenes és szembeszökő megszegései", 
mert a magasság tíz akkora, mint a vízszintes terjedelem. , Gondolat- 
szikrául" javasolja, hogy a tantermek s folyósok falait történelmi 

, gondolat-futamát megnyűgőzi". , Látott-e valaha valaki apát, anyát 
vagy száraz dajkát katechizálni?" És az erkölcsi tanulság levonása ? 
Hiszen az adoma sem ér semmit, ha meg kell magyarázni. Az 
sejtetlenül lopja be magát az elmébe, 

Új tárgyakat kell felvenni, melyek a tanuló kiváncsiságát 
és figyelmét lekötik s az előadás legyen élénk, világos, szabatos, 
tiszta és figyelemkeltő. Oly adomány, melyet ,csak jó kedvében 
és keveseknek osztogatott a természet". Ez a tanítói talentum, a 
mens divinior atgue os debita sonaturum, mely ha nincs meg, 
sem elv, sem utasítás nem adhatja meg neki s ily esetben jobb a 
tanítói pályáról lelépni", 

A harmadik értekezés az eszmék rendezéséről ez elveket állítja 
fel: legyünk fokozatosak, sohase előlegezzünk, legyünk következe- 
tesek, ismételjünk célszerűen, csoportozzunk óvatosan. Mindez elvek 
ellen tankönyveink s azok nyomán mi magunk is számtalanszor 
vétünk. § 

Brassai elmélete és tankönyveiben megnyilatkozó gyakorlata 
hibátlanul, minden részletében összevágó. Alig lehet párját találni 
annak, hogy módszertani meggondolások és kézikönyvek oly szi- 
gorú következetességgel kövessék egymást, mint nála. Ha nyelv- 
tanulásról és  nyelvtanításról értekezik, gondolatait methodikai 
elvekre építi. Ha módszerés kérdéseket fejteget, nyelvtanból vett 
példákkal világítja meg azokat. Elmélet és gyakorlat kézenfogva 
elválhatatlanul együtt vannak. Módszertani elvei kifejtése után el- 
mondja, hogy okszerű Vezérét, Számító Sokratesét és Algebrai gya- 
korlókönyvét felküldötte volt a bécsi közoktatásügyi  miniszterium- 
hoz, hogy tankönyvül való használatukat rendelje el. Egyikkel sem 
volt szerencséje, visszautasították. Magyar ember bírálatára elejtet- 
ték gyakorlatkönyvét, nagy anyagi kárt vallott, de ennél jobban 
fájt: , jóakaratú — s szabad legyen hizelkedni magamnak — nem 
egészen tehetségtelen törekvésem füstbemenése". Ilyen szellemben 
kidolgozott tankönyve , kézíratban vesztegel több mint 25 éve", va- 
lamint az Algebrai gyakorlat könyv II. része is, az egyenletek tár- 
gyalása, melyben — mint mondja — szintén kockáztatott valami 
újat. Az Okszerű Vezér. előszavában , kissé szokatlan módszeréről" 
azt mondja, hogy , nem szeszély vagy eredetiségen kapkodás terem- 
tette, hanem maga a természet sugalta s 25 évi tanulmányozás és 
tapasztalat diktálta". Egy helyt azt mondja magáról, hogy ,, nekem 
csak egy tudományom van: a módszertan elméletben és gyakor- 
latban" és önérzettel emlegeti , saját maga találta és amennyire egy 

embertől telik, tökélyesítette módszerét", melyet azért eszelt ki, 
hogy , élete egyik főfeladatát, a nyelvtanítási eszközök tökélyesbí- 
tését" szolgálhassa. Nyilvánvaló e nyilatkozataiból, hogy módszer- 
tani elveivel már 1845-ben Okszerű Vezére megjelenésekor tisztá- 
ban volt s csak az események akadályozták meg rendszerbe fog- . 
lalását. ; 

Másik feltűnő jellemvonása módszertanának s ez a filozófus 
Brassainál természetes, hogy elveit nem a gyakorlat nyujtja, ha- 
nem a filozófia, közelebbről a lélektan, mindamellett, hogy a mód- 
szer tapasztalati fogalom. A mit tanítsunk ? kérdésre adott feleletei 
elévülhetnek. De viszont vannak olyan állításai is, amelyeket már 
mi sem fogadhatunk el. Ilyen pl. az a felfogása, hogy a kémia s 
általában a természeti tudományok nem középiskolába valók, vagy —- 
hogy az elme formai kimívelésének legkitünőbb s versenytárs nél- 
kül álló eszköze a nyelvek. Különben is a tantervi anyag kivá- 
lasztásának kérdése lényegében olyan természetű, amely sok vonat- 
kozásában a korszellemtől, a társadalmi és gazdasági viszonyoktól 
függenek. De a Hogyan tanítsunk ? kérdésre adott feleletei állandó 
értékűek, mert a lelki élet jelenségeinek, a gondolkozási folyama- 
toknak megfigyelésén alapszanak. A keveset, jól és lassan főelvét a 
legújabb kisérleti pszichologiai kutatás eredményei és megállapítá- 
sai is igazolják. Ma már mindenki tudja, hogy a tudat gyujtó- 
pontjában egyszerre csak egy-két képzet kerül éles megvilágitás 
alá, a többi a széleken többé-kevésbbé elhomályosul ; ma már tud- 
juk, hogy az appercipiálásra idő kell, míg az új képzetek és gon- 
dolatok a lélek régibb képzeteibe belekapcsolódnak, azokhoz hozzá- 
fogóznak s velük szervesen összenőve kialakulnak s azt is tudjuk, 
hogy minél tisztább, élesebb és szabatosabb volt "a szemlélet, 
annál világosabb és rendezettebb lesz a lelki élet. Mindezek Bras- 
sai korában még nem voltak a tudomány közkincse. Annál nagyobb 
és maradandóbb Brassai érdeme a módszertan magyar "történeté- 
ben s mai nap is minden fenntartás nélkül aláírhatjuk Felméri 
Lajos megállapítását, hogy elvei , a világ bármely pedagógusának 
becsületére válnának" s ő , hazánk első methodologusa", 

Brassairól akarván beszélni, a Brassai szájával szeretnék szólni 
s azért adomával, Brassai-adomával kezdem és persze egy kis ide- 
gen nyelvvel is tarkítom. Az egyszeri csizmadiainas így szólt a 
:  mesteréhez, mikor a remekbe készült kész cipőt prezentálta : ,, Meister, 
die Arbeit ist fertig, soll ich gleich flicken?" , A munka kész, mes- 
ter, vessek rá mindjárt egy nagy tákot is?" Ouid rides? A tanár 
és a diák ne mosolyogjon! De te fabula narratur. Róluk szól a 
nóta. A tákolnivaló új csizma te vagy, diák, a tákoló művész meg 
Nagyságod, tanár úr. Baccalaureatus remeklésed a 7—8 esztendei 
pepecselgetés után. koszorús fejjel is folt után kiáltoz. A paedago- 
giátok, az iskolátok, a tanítástok nem egyéb, mint folytonos foldo- 
zás. Ki mondja ezt a lesujtó kritikát tanárról és a tanári foglalko- 
zásról? A magister Hungariae, a tanárok tanára, Brassai bácsi. : 

Ugyanaz a Brassai bácsi, akit ma nekem itt mint a magyar 
nyelv mesterét kell megénekelnem. Hiszen tudom én, mi lesz a 
vége. Ha én itt remekbe dicsérem az öreg urat s a végén — úgy 
majd 2—3 óra mulva — nagy boldogan fertfig-et (vagy hogy itthon 
maradjunk, gata-t) kiáltok, a magyar nyelv mestere szelid gúnnyal 
felém fordítja a hosszú szakállát s csak ennyit mond: ,,Soll ich 
gleich flicken, Marci fiam?" Nem, Brassai bácsi, így nem alku- 
szunk. Én ravasz ember vagyok ám s egy kicsit, ha megerőltetem 
magam, tapintatos is. Nyolc óráig csak: nem gyilkolom itt a sze- 
gény gyanutlan közönséget unalmas nyelvfilozófiával. Én előre le- 
mondok a remeklésről. Én csak olyan kérdésre felelek, ami itt min- 
denkit érdekel s úgy, hogy még Brassai se köthessen bele. Ha 
kutyamarást ebszőrivel gyógyítanak, Brassait nem látom be, mért 
ne lehetne Brassaival magyarázni ? 

Kezdjük el hát az exament. Kezdjük azzal, amire Brassai is 
feleletet vár. Ouid Saul, azaz hogy Samuel inter prophetas? Mit 
keres Sámuel a nyelvész-próféták, vagy ahogy Brassai bácsi for- 
dítja — a gyökpiszkálók között? Ezt á tréfás kérdést annakidején 
maga Brassai vetette föl. Büszke önérzet lobogott a gúny alatt, 

hiszen illetékesebb buvára a magyar nyelv rejtett kincseinek senki 
sem lehetett Brassainál. Álmában sem gondolhatta senki, hogy ez 
nem szatira. Pedig hát kár volt tréfálkozni s az ördögöt a falra 
festeni, mert az ördög megjelenik. Aminthogy meg is jelent. Alig- 
hogy behunyta a szemét Brassai, a kolozsvári egyetem magyar 
nyelvészeti tanára, Szilasi Mór, igaz, hogy egyelőre. csak magán- 
beszélgetésben, azt hirdette, hogy a magyar nyelvhelyesség ügye- 
bajához neki, a magyar nyelv egyetemi tanárának, nincs semmi 
köze. A nyelvhelyesség az a stilisztika doíga, az nem nyelvészet. 
No szegény Sámuel, elmehetsz a tudományoddal a — stilisztikába, 
a magyar nyelvészetnek egyéb dolga van, mint a te kötekedéseid- 
del bibelődni. Igy és ilyenformán tagadta meg öreg apját a magyar 
nyelvészet, ez a félrekacsintgatásokra nevelt kacér vénkisasszony. 
Nézzünk a szeme közé Őnagyságának, ennek a kényes fejérnépnek. 
Vaj ki ő és merre van hazája? Együtt született a Magyar Genius- 
szal. Nem mai csirke tehát, tisztes multja van. Bokorugrós kislány 
korában azonban nem volt még ilyen kényes és válogatós teremtés. 
Inkább csak ábrándos. Mesebeli hősökön legeltette a fantáziáját. 
Nimródtól  Nabukodonozoron át Atilláig minden valamirevaló hős 
az ideálja volt, minden nagy tettben — Horvát István a megmond- 
hatója — magára és a véreire ismert s egyedül csak a halzsíros 
atyafiságtól prüszkölt. Rátartós portéka volt, hiába no, mint a 
bátyjai. Hogy gyönyörű leányzó a kis fruska, azt a XVI. században 
vette először észre Sylvester János, a tudós humanista bibliafordító, 
a frizuráját egy századdal utóbb cibálgatta meg egy nagybotú zsör- 
tölődő vén kálomista püspök, Geleji Katona, aki közbevetőleg le- 
gyen mondva, de csendesen, hogy baj ne legyen belőle, minket, 
unitáriusokat is éppen eleget cibálgatott. Rettenetesen pedans, tü- 


relmetlen és erőszakos egy bácsi ez a püspök. Elhitette például 


velünk (merte volna csak: valaki nem hinni), hogy csak így van 
jól mondva ,,a pénz kifizettetésé, a halott eltemettetése, mert úgy-e 
világos, hogy nem a pénz fizet és nem a halott temet, hanem őt 
fizetik, illetőleg temetik. Szegény leányka, hiában próbálgatott az- 
tán a tükörbe pillantgatni, hogy összecibált frizuráját rendbe hozza, 
a nagybotú bácsik nem engedték, Debreczenben pláné még a tük- 
rét is összetörték: adta kis szégyentelenje, mit nézegeti magát, né- 
zegetné inkább a nagybotú bácsik rettenetesen nagy tudományát. 
A kis hamupipőkét aztán a nagy Révai vette pártfogásba, sőt el- 
sikkadt atyai örökségét is kiperelte. A visszapörölt örökség azon- 
ban aligha lehetett arányban a hamúból kimosdatott s gyönyörű 

. eladólánnyá serdült hajadon szépségével, mert a nagybotú nagy- 


bácsiknak egyszerre csodálatosan megesett a szivük a szép eladó- 


. lány hozományának a szegényességén s nagylelkűen elhatározták, 


hogy közös erővel megduplázzák. Kistafirozzák, ahogy ma mon- 


. danók. S dictum-factum kistafirozták. Hát ezt a szent buzgalomtól 
- sugallt pedans kistafirozást nevezik nyelvújításnak. Kikészítették, ki- 


kenték-fenték, puderezték, pacsulizták, pirosították a szegény leány- 


. zót olyan nagyvilági dámának, hógy az édesanyja is megijedhe- 


tett tőle. 


.De hát az ég szerelmére, hol volt Brassai bácsi, hogy ezt 
megengedte, hogy ezt eltürte ? Jaj, Brassai bácsi akkor még csirke 
volt. Ő 20—30 s egynehány évvel a vállán még nem tartotta illő- 
nek belekotyogni a felnőtt emberek dolgába. Ő akkor még csak 
tanult. 5 mikor aztán a porondra ő is kiléphetett, a nagy harc 
már jóformán elült, a nagybotú nyelvújítók győztek, a kikészített 
leányzó mesterséges bájait többé nem lehetett ledisputálni. Akinek 
nem tetszett, legfeljebb duzzoghatott bátran tovább. A puszta duz- 
zogással egyedül Brassai bácsi nem elégedett meg. S nem eléged- 
hetett meg, mert ő messziről jött, nagyon messziről. Hazulról. Mód- 
jában volt messze és mélyre látni. Amit ő Hamupipőkéről tudott, 


. azt nem mástól tanulta, azt ő hazulról hozta, az az ő bográcsá- 


ban főtt. Mikor? Az előkészületnek azon tizenkét esztendeje alatt, 
melyről életírója se tud beszámolni. Pedig abban a rejtélyes 12 
esztendőben nem is az a csodálatos, hogy utánuk egyszerre kész 
tudósként robban elő Brassai. Jó koponya elvégre 12 év alatt ren- 
geteget tanulhat, úgy értem, hogy rengeteget beszedhet és elraktá- 
rozhat. A csodálatos nem ez. Az a csodálatos, hogy a Brassai ko- 
ponyája nem beszedte és elraktározta, hanem kitermelte a maga 
tudnivalóit. Kivált a nyelvre vonatkozó tudnivalókat. Hogy mi a 
nyelv ? Hát gondolkozott ezen valaki a Brassai korában ? Hogy mi 
a nyelv ? Hát nyelv. Adta az Isten, beszéli az ember, tanulja és 
utálja a diák. Ott a declinatio, coniugatio, duo ablativi! Szedd be, 
adta kölyke, edd meg s hallgass! Donatus óta mindenki ezt csi- 
nálja, aki tanulni akar. A klavirmester azonban nem ezt csinálta. 
A klavirmester gondolkozott. S mert a Brassai fejével gondolko- 
zott, csodálatos dolgokra jött rá. Megvillant előtte, hogy ni ni, az 
a nyelv, az a nyelv furcsa portéka, azt nem lehet megfogni. Az 


nem ergon, hanem energia. Nem véglegesen befejezett, lezárt va- 


lami, hanem valami folyton működő, állandó tevékenység. Aki 
tudja, hogy az egész mai modern nyelvtudomány ennek az egy- 

szerű igazságnak a fölismerésén épül föl, az elhülve áll meg Bras- 
sai bácsi előtt, mert a Brassai bácsi fejében ez az igazság imár 
szinte kerek száz évvel ezelőtt megvillant. Nem mondom, hogy 
így meg is formulázta, mint én itt, még azt sem, hogy teljesen új 
igazság lett volna, többek közt a nagy Humboldtnál is ott szen- 
dergett csirájában, de a nyelvtudomány mint tudomány csak ma 
ért oda, hogy értéke szerint becsülje ezt az igazságot. Brassait még 
megmosolyogták érte Hunfalvyék, pedig ők sem estek ám a fejük 
lágyára. Nem tudták és nem hitték, hogy csak Brassai épít kő- 
sziklára. Amint a reszkető csupor csak Newtonnal beszélt érthető 
nyelven, a Brassai megvillant igazsága is csak Brassainak jelentett — 
valamit. Jelentette azt, hogy a nyelvvel nem lehet és nem szabad . 
tovább salabakterkedni, mint valami: lomtári holt anyaggal. Az élő- 
beszéd vizsgálatából kell kiindulni. A nyelv csak az emberrel és 
az emberiséggel kapcsolatban érdemes a pepecselgetésre, különben 
céltalan, üres, értelmetlen, sőt olykor gonosz játék minden nyel- 
vészkedés. Mi a nyelv? ,A szellemi közlekedés eszköze, csupa 
symbolum, melyet az eszmetársítás örök törvénye tesz jelentővé és 
így a közlekedés célszerű eszközévé." S mi szabályozza ezt a nyel- 
vet? Tán valami józan belátás vagy örök érvényességgel megálla- 
pított, leszögezett és egyetemesen elfogadott nyelvtani szabályok? 
Dehogy. Az élőbeszéd a szabályozó s az eszmetársítás az olaja. 
Hogy milyen ez az eszmetársítás olajával hajtott élőbeszéd-kere- 
pelő ? Logikátlan. Félszeg analogiak után induló. Ki hát az úr a 
nyelvben ? A szabály, a belátás, a logika, a nagybotú bácsik? 
Nem. A nyelv ura ,a2 analogia úgy-van"-ja. A nyelvtan az ana- 
logiák tudománya. Ez a Brassai bácsi igazsága. 

Szédületes igazság ez, a nagybotú bácsik évezredes erősza- 
kossága s rettenetesen tudákos nyelvigazítása után. Szegény hamú- 
pipőke, magyar hamupipőke, de szomorú rád nézve, hogy ez a 
tudásban száz évvel előljáró klavirmester a születését is nem tudta 
legalább félannyival megelőzni, előbbre tolni. De sok frizuraigazí- 
tástól megszabadított volna az a gólyamadár, ha csak 50 évvel 
hamarább érkezik. Talán 150 évvel hamarább megértettük volna, 
hogy leányzó vagy s nem tehetsz róla, hogy nincs benned semmi 
logika. Brassainak, a logika mesterének kellett eljönnie, hogy a. 
logikátlan nyelvet és a logikátlan asszonyokat megértse. (Egyéb- 
iránt, de ezt már zárójelben mondom s csak azért, hogy othon 
baj ne legyen belőle, vígasztalódjanak az asszonyok. A logikával 
a férfiak is elég hadilábon állanak. Igazán logikus élőlény csak egy 

van — a szamár, mert egyedül csak ő következetes. No, igaz, 
. a nagybotú bácsik közt is akad elég következetesség.) 

De menjünk tovább. A megvillant igazság sugott-e valami 
egyebet is Brassainak ? Sugott biz? az, de ha az igazat meg kell 
vallani, ezúttal és egyelőre hiába. Brassai nem hallotta meg. Az 
évezredes előítéletek, úgy látszik, Brassainál is erősebbek. Hét fejük 
van, mint a mesebeli sárkánynak s csak a mesékben lehet egy 
vágással hét fejet lenyisszenteni. Ott is csak annak, akinek egészen 
ott áll az esze. Aki sárkányt akar ölni, egyebet mindent verjen ki 
a fejéből. A Brassai fejében azonban ekkor már sok olyan drága 
egyéb volt, amit még a sárkányért is kár lett volna csak úgy egy- 
szerűen kiheppenteni, kivált minthogy a tudatlanság annyi egyéb 
sárkányával is állandó harcban állott már ,a tudománynak, elmés- 
ségnek és logikának ez a fegyveres Góliátja". Hogy egyszerűbben 
és világosabban beszéljek, Brassai természettudós is volt, meg 
filozófus, meg pedagógus, meg a jó Isten tudja, mi minden tudo- 
mány-csemete apja és Szent György lovagja. Szakasztott úgy járt 
a fiaival, mint a tizenkétgyermekes családapa, összetévesztette őket : 
a philologia nevű leánykáját botanica-nak nézte és szólította. Vagy tán, 
az is meglehet, a virágot Szerette annyira, hogy emiatt a nyelvésze- 
tet is a természettudományok egyik ága-bogának nézte és hirdette. 

Hát ez bizony nagy tévedés volt ettől a nagy embertől, 
mert a nyelvészet eldisputálhatatlanul történeti tudomány. Ezt 
. Brassai bácsi mindenkinél jobban tudhatta volna, hiszen, amint 
láttuk, éppen ő állította a nyelvészetet lélektani alapra, mikor az 
élőbeszédből indult ki vizsgálataiban, de a nagy koponya úgy tele 
volt lépésről-lépésre haladó pozitiv tudással, hogy a szárnyaló 
fantáziát nem engedte szóhoz, vagy lenyesegettea szárnyait. Ezatévedés 
kegyetlenül meg is bosszulta aztán magát, ez lett az ő sebezhető 
Achilles-sarka, de egyik bírálója, Kocsis Lenárd, azt mondja, hogy 
nyelvészeti működésének legértékesebb gondolata is ennek a téve- 
désnek köszönhető. ,A természeti tudományok arkitektonikájának 
rendje rávezette Brassait az egyénnek azon határozott alakú egész- 
nek eszméjére, mely maga nem szükségképpeni része: semminek, 
de amelynek részei reá nézve szükségképiek és csak érte léteznek." 
Van-e ilyen egyén a beszédben is ? Van. A nyelvbeli egyén a mondat. 

Hogy valóban a virágok sugták Brassai bácsinak ezt a 
gondolatot, az nem bizonyos, de az bizonyos, hogy ez a. föllede- 
zés Óriási jelentőségű a nyelvtudományban. Egy eleddig jóformán 
teljesen ismeretlen birodalmat hódít meg a nyelvészet számára : 

a mondattant. Belekaszál a logika és stilisztika rétjébe, határvillon- 
gásokat támaszt, elszedi a fegyvereiket, de bátran szeme közé néz 
a grammatikai kategóriáknak, mindent újra értékel, kiemeli a nyel- ; 
vészetet az örökös gyökpiszkálgatás kiskorúságából, új feladatok 
elé állítja, új eszmények szolgálatába szegődteti, az élethez közelebb 
hozza s mig ezekben és ezek által a nyelvtanítás terén halálos 
csapást mér a hagyományos lélektelen salabakterkedésre, magát a 
nyelvvel való foglalkozást modern alapra, lélektani alapra helyezte 
s ami fő s amit még senkinek se jutott eszébe kiemelni, valóban 
nemzeti tárggyá és foglalkozássá tette a magyar nyelvészetet. A 
magyar történelem és a magyar irodalomtörténet testvériudományává. 

Így és ezzel tette Brassai jóvá azt a tévedését, hogy a nyelvésze- 
tet nem tartotta történeti tudománynak. Mert nem az a fontos, mit 
mond valaki, az a fontos, mit tesz; az a fontos, milyen terméke- 
nyítő hatása van a tettének. Nemzetnevelő dinamikus ereje ebben 
van a Brassai tudományának. Ez állítja őt Széchenyi mellé a 
nemzetnevelők pantheonjában. Emellett szinte nem is fontos már, 
hogy mit is mond az Okszerű Vezér-ben s a Magyar Mondat-ban, 
ebben a két csodálatos könyvben. Az első csak egy tankönyv, egy 
német nyelvtan, de ebben mutatkozik be Brassai, mint nyelvész. 
Tankönyvben eredetibb gondolkozásut bizonyára aligha látott 
valaki valaha, mióta világ a világ. A mondattannak ez az egyszerű 
magyar kékkönyv a hajnalhasadása. Egy minden ízében és porci- 
kájában eredetien megkonstruált külön világ. A Magyar Mondat 
pedig nem egyéb, mint ennek a külön világnak tudományos rend- 
szerbe foglalása és elméleti megalapozása. Ismeretlen világot, szem- 
nemlátta szűz területeket jár be itt Brassai s amit ő ott meglátott, 
megfigyelt és rendszerbe szedett, az örök forrásmunkája lesz minden 
későbbi kutatásnak és vizsgálódásnak a magyar szórend, a magyar 
hangsúly, a magyar beszéd legégetőbb problémái terén. Számba- 
vételük nélkül egy kapavágást se lehet tenni büntelenül. Brassai 
itt korlátlan fejedelem. Olyan büszkesége a magyar szellemi életnek, 
mint Bólyai a matematika terén. Ez az, ami még máig se ment át 
eléggé a köztudatba. Még életírói se hangsúlyozzák eléggé s egyebütt 
keresik a nagyságát. Különben is Brassainak örök tragikuma volt, 
hogy tanításaira csak akkor kezdtünk fölfigyelni, mikor tanításaiból 
egyetmást évtizedek mulva külföldön újra fölfedeztek, mint pl. 
Gabelentz a mondat dualizmusát. De — igazán szatirát lehetne 
írni rólunk — akkor is nem mi, hanem maga- Brassai írt könyvet 
róla, hogy ni, ni, hiszen én ezt már 50 évvel ezelőtt jobban meg- 

mondtam. Ilyen eljövendő keserű diadalokat jósoltam én is Bras- 
sainak ezelőtt 30 évvel az Okszerű Vezérrel kapcsolatban s vala- 
hogy ma is úgy sejtem, hogy Brassait csak akkor fogjuk igazán 
. értékelni — ha ugyan megérjük — mikor valamelyik eljövendő 
nagy német nyelvész újra fölfedező útra indul s azzal amit meg- 
lát, alaposan szétüt egyszer s új rendet teremt a nyelvtudomány 
berkeiben. Az lesz a Brassai igazi ünnepnapja. 

Most legfeljebb csak fanyar keserűséggel tudnám megállapítani, 
hogy dicsérni ugyan dicsérjük eléggé Brassait, de mintha nem tul- 
ságosan -követnők abban, amiért dicsérjük. Ahogy vége felé járó 
tanári pályámon visszatekintek, én még csak egy embert láttam a 
mi körünkben az elméntek között, akiről föltétlenül tudom és vallom, 
hogy nemcsak megértette, de bátrán követni is tudta Brassait a 
. nyelvtanításban. Ez az ember Kovácsi Antal, boldog emlékezetű, 
melegszivű nagy pedagogarchája ennek a kollégiumnak. Hogy mi 
mit tanultunk Brassaitól, nem tudom, de azt látom, hogy tanít- 
ványaink ma is olyan rendületlen bizalommal fújják, mint mi annak- 
idején, hogy : 

Do, -go, -io végzetű, 

A jó Isten s a tanár úr tudja, milyen nemű. Szegény érc- 
szobor, ha hallja ott lenn, de csodálkozhatik rajta. 

De hagyjunk föl az aposztrofálgatással és kesergéssel, mert 
hátra van még, hogy Brassai nyelvészkedésének legnépszerűbb és 
legérdekesebb oldaláról, a magyartalanságok elleni vitézkedéseiről 
is szóljunk végre valamit. A köztudatban úgy él az öreg úr, mint 
élő tilalomfa az általános nyelvromlás korában. Jókedvű adomák 
szólnak róla, hogy kivált életének utolsó két évtizedében nem lehetett 
vele anélkül szóba állni senkinek, hogy az ember beszédjét kedves 
zsörtölődéssel ki ne javítgatta volna. S ez a javítgatás ma is elkelne. 
Ruzicska tanár úr például ma egy. heti előadásán említette, hogy 
a házuknál megforduló. Brassai előtt száműzve volt a család és a 
vacsora. Háznépet és estebédet kellett helyette mindenkinek mon- 
dani. Hatóságok és intézmények is szivesen követték az öreg urat. 
A Keresztény Magvetőről pl. tudom, hogy a Brassai bácsi száz-áért 
temette el a század-ot, de arról már nem tudok elszámolni, hogy 
a nyelü-t és az elü-t (nyelv és elv) kire tudta rádisputálni. Kedves 
kuriozum volt az öreg úr a hosszú" condrájával s ezzel az örökös 
jóizű zsémbelésével, de az igazat megvallva, valami tulságos komolyan 
vagy pláne tragikusan senki se vette. Mindenesetre kellemesebb 
. volt, mintha teszem fel a pipázás vagy szeszfogyasztás ellen dör- 

mög. Tévedés volna azonban azt hinni, hogy ezekben a szelid 
alkalmi dörmögésekben merült ki a Brassai nyelvjavító ösztöne. 
Nem, Brassait a nyelvhelyesség kérdése közel 70 éven át foglal- 
koztatta, gyötörte és emésztette s a maga idejében kemény irodalmi 
harcokat vívott értük, súlyos sebeket osztva és kapva. Arany János- 
tól ezért kapta ezt a kitüntető címet: a tudomány, elmésség és 
logika fegyveres Góliátja. A magyar nyelv őre címet meg maga 
vette fel. S ember jobban soha ki nem érdemelte ezt a címet. 
Ő igazán a nyelv született őre. Tüneményes jelenség a magyar 
szellemi élet mult évszázadi történetében. Egy magyar tudós, egy 
egyetemes tudású tudós, aki tud magyarul. Hát van ilyen is? Van 
valaki, aki az idegen nyelvek minden poklát megjárja s. minden 
poklokon keresztül megmarad magyarnak, nem felejt el magyarul? 
Hát történhetik ilyen csoda is ? Unicum! Nyisd ki a szád, tudós 
s rögtön megmondom, ki volt a mestered, kihez jártál iskolába. 
Herderhez, Hegelhez, Voltairehez, Channinghez vagy csak Cicero- 
hoz? Lám Jókai nem volt tudós, Jókai a magyar széppróza halha- 
tatlan mestere volt, minden poklokon keresztül nem az idegen- 
nyelvű tudományok útvesztőit járta s a nyelvérzéke mégis megrom- 
lott, a szemünk előtt kezdett romlani. Hát a szegény tudósra, aki 
nem a nyelvérzékéből él, hogyne ragadt volna rá az idegen íz-bűz, 
kivált ha olyan átkozottul rettenetes és pedans idiomán kell át- 
vágnia magát, mint a német mondat-konstructio pokla és útvesz- 
tője. . Ezekben büntetlenül és következmények nélkül se csontra 
hízni, se hasat ereszteni nem lehet még a legelszántabb sitz-fleisch- 
nak sem. Brassai szinte az egyedüli kivétel. Az ő nyelvérzékét az 
idegen kulturákkal és idiomákkal való foglalkozás nem rontotta 
meg, hanem ellenkezőleg csak erősítette és öntudatossá tette. Hogy 
történhetett meg ez a csoda?- Hát ezt — úgy gondolom — leg- 
jobb lesz Brassai bácsitól megkérdeni. Állásfoglalását a kocsintá- 
sokkal szemben (így nevezi Brassai a magyartalanságokat) úgy is . 
neki kell megegyezésünk értelmében tisztáznia, nem nekem. Nekem, 
nem tehetek róla, egyéb jár az eszemben, amíg Brassai bácsival 
foglalkozom. Azon töröm a fejem, mi a különbség a tudós és a 
salabakter, a nagy ember és a nagy szamár, a jó tanár és a rossz 
tanár közt? Mért sikerül egyik embernek minden, mért bukik bele 
a másik mindenbe ? Mért él az egyik száz évig, mért fordul fel a 
másik 30 éves kora előtt? Mi az, Brassai bácsi, amiben az ember 
különbözik az embertől? Hát Brassai bácsi erre is megfelel. , Bujj 
be, szamár, majd megtanulod a jövő évben!" — intézi el az egyik 

ember. , De hát mért nem tud semmit ez a szegény gyerek?! — 
kérdi, magától kérdi a másik. — , Hibázott? Le a fejét, legyen 
rend !" — mondja a törvény. , Hibázott? Vajjon mért hibázott, 
szegény ?" — kérdi a szeretet. Egyik kiváncsi, a másik nem ki- 
váncsi. Ez az egész különbség, édes fiam. Egyiknek a fehér fehér, 
a fekete fekete. Punktum. A másiknak nem punktum. A másiknak 
a tánc csak most kezdődik: De hát mért fehér a fehér és mért 
fekete a fekete? 

Ezek a kiváncsi emberek a dolgok mögé szeretnek bekukkintani. 
Ezek a kiváncsiemberek azok, akik messzireelmehetnek bajnélkül, mert 
messzirőlis jöttek. Hazulról, mint Brassai bácsi. Nem Torockóról, hanem 
von Haus aus, mint a német mondja. Nem Torockótól Torockóig, hanem 
Brassaitól Brassaiig. Az ilyenek a nagy emberek. Ezeknek minden sike- 
rül. Uti figura docet. Látván a sok kocsintást, Brassai bácsi nem azt 
mondta : Üsd agyon, mert kocsintás. Brassai bácsi azt kérdezte, magá- 
tól kérdezte : Mért kocsintás a kocsintás ? Mért kocsintanak ezek a 
szegény kocsintók ? Vajjon én nem kocsintok-e szintén? Hogy áll 
a szénánk, te szegény szerencsétlen nyelv? Az én szénám s a te 
szénád ? Hogy a Brassai szénája hogy állott, azt nem tudjuk. Ha 
voltak bajok, azt Brassai 32 éves korára, mielőtt írni kezdett volna, 
rendbe hozta. A váltó lejárt, a váltót törlesztette. S a szegény 
nyelv ? Hát kisült, hogy annak is lehet rendezni a váltóit. Nem is 
olyan szegény. Szegény nyelv ? Hát hol az a szegény nyelv ? Sze- 
gény nyelv nincs. Az nem szegény, akinek elege van. Az a sze- 
gény, akinek a sok sem elég. Szegény nyelv, ez szamár beszéd. 
A szegénység nem a nyelvben, a szegénység a kocsintókban, az 
idegen idiomák után induló nagybotú bácsik fejében van. AZ a 
szegény, aki nem gondolkozik, aki pl. minden kétségeskedés nél- 
kül utána mondja másnak, hogy a szűk gondolatkörben élő falusi 
atyafi megél 1000—2000 szóval. (De szeretném ezeket a nagyságos 
urakat — ezt már én mondom, nem Brassai bácsi — elküldeni 
szótanulásra Részeges János bához Várfalvára. Meglátnák, . hogy 
Részeges János bának csak a részegség körül több szava van ezer- 
nél. Hát még ha kijózanodik s. az ekeszarvát is megfogja s a nem 
húzó Szilajt is biztatni kell? A káromkodásból kitelik a másik ezer.) 
Az a szegény, aki azt hiszi, hogy a nyelvek egy kaptafára húz- 
hatók, aki:nem tudja, hogy pl. ami magyarban megy, az a német- 
ben. esetleg jön. Ami testvér, az Bruder s ami bátya, öcsike meg 
. ángyó, azt hiába keresed a Goethe nyelvén, pedig amért német 
szegény, azért nem szegény. 

Az a szegény, aki nem tudja, hogy két nyelven tökélyes 
synonymia a szavakban igen ritkán lehet, hogy a szavak legfeljebb 
csak rokonértelmüek lehetnek, hogy egyik nyelvről a másik nyelvre 
való szóról-szóra fordítás a leghűtlenebb fordítás. Aki ezt nem tudja, 
gyilkosa a nyelvnek, mert csupa jó szándékból gazdagítani és 
szépíteni akarja. A saját analogiáiból élő nyelvbe nem szabad idegen, 
tehát hamis analogiákat csempészni, mert a hamis analogiák meg- 
rontják az ifjú nemzedék nyelvéizékét, idegenszerűvé teszik a magyar 
stilust, kiforgatják ősi örökségéből a nyelvet, amíg végre csak a 
szó lesz benne magyar, de a gondolkozás idegen. Körülbelül ez 
rövidre fogva a Brassai álláspontja az idegenszerűségek, vagyis 
jobban mondva a neologia és a neologusok ellen. Kitűnik belőle, 
hogy Brassai nem annyira a helytelen szavaktól, mint inkább a 
gondolkozás idegenszerűségétől féltette a nyelvet. A gyökpiszkálás. 
ellensége nem a gyöktelen szavakban, hanem az analogiak romboló 
hatásában látta a veszedelmet, a magyar mondat Szentgyörgy-lovagja 
nem a hamis gyökű és összetételű rakpart és raktár apró-cseprő 
dúvadjai ellen húzta ki a kardját, ő a hamis analogiák stilisztikai 
sárkányfogait akarta kitördelni, a szólamokban és szólásmódokban 
elburjánzó idegenszerűségektől féltette a magyar beszéd szűzi épsé- 
gét és eredetiségét. I 

Ebben és ezekben írta meg az orthologia nemes levelét az 
orthologia apja, Brassai Sámuel. S ha elmélet és gyakorlat mindig 
egy úton járnának, — akkor én itt most diszharmonia nélkül szépen 
befejezhetném a mondanivalóimat, — akkor Brassai bácsi nem 
veszett volna össze Szarvas Gáborékkal s akkor én is azt mond- 
hatnám s de örömmel mondanám, ha mondhatnám, amit Gál 
Kelemen mondott Brassairól írt legutóbbi füzetében, hogy t. i. a 
magyartalanságok elleni küzdelmeiben az idő Brassainak szolgál- 
tatott igazat s nem az ellenfeleinek, a Nyelvőréknek. Megértem, 
hogy Gál Kelemennek így kellett döntenie, mert ő filozofus, de én, 
sajnos, nem vagyok filozofus, nekem másképp kell szavaznom. 
Hogy ne vágjunk elébe a dolgoknak, ott kell kezdenünk, hogy a 
hetvenes évek elején az Akadémia végre rászánta magát, hogy a 
mindinkább elburjánzó magyartalanságok ellen végre tesz valamit. 
Folyóíratot indít a józan orthologia nevében. A szerkesztéssel kit 
lehetett volna inkább megbízni, mint az orthologia apját és vete- 
ránját, Brassait. Nem őt, Szarvas Gábort bízták meg, talán mert 
Brassai Kolozsvárhoz volt kötve, vagy féltek tőle, ki tudja. Elég 
az hozzá, a szerkesztőség, a Magyar Nyelvőr szerkesztősége össze- 

ül s az Előfizetési Felhivást Brassainak is megküldi. Risum tened- 
tis amici! Egy kocsintások ellen akadémiai támogatással harcba 
készülő vitéz, kinek az első szava is kocsintás : előfizetési felhi- 
vás, ad notam: ugorkafárai fölhágás. Hát meg lehet az ilyen vitéz- 
ben bízni ? Brassai nem bízik. A fölhivásból tűhegyre szed (a 
nagyjából) még valami hat kocsintást s beküldi a szervezkedő 
Nyelvőréknek, hadd gyönyörködjenek benne s okuljanak, ha tud- 
nak. S mit tesz Isten? Láss csodát! Szarvas Gábor gyönyörködik 
benne s okul.-Sőt kiadja az okulásul küldött leckét. Amit igaznak 
és helyénvaló kifogásnak talál benne, megköszöni, amiben más 
véleményen van, arra talpraesetten megfelel. Ez is kemény legény 
ám a gáton! S a folyóirat megindul s rövid idő alatt példátlan 
nagy tekintélyre tesz szert. A szerkesztő egy pár év mulva már 
nem közli a Brassai cikkét, mert okvetetlenkedésnek tartja. Brassai 
az Akademiához fordul s a Neo- és palaeologia ügyében című fü- 
. zetében vádat emel a , Nyelvőr-consortium" ellen, kivált egy való- 
ban szerencsétlenül fogalmazott határozatuk miatt, hogy nem tud- 
nak magyarul. A válasz nem marad el. Szarvas Gábor fölveszi a 
keztyűt s most már igazán félelmes ellenfélnek mutatkozik. Minek 
tagadjuk: a Brassaitól eltanult taktikával teríti földre az öreg urat. 
S Brassai azóta kivert bika az orthologia rengetegeiben. Még nem 
öreg, még nem hagyja magát, de már nem ő a fejedelem. Az 
összetűzésben nem a veterán-harcos volt a gyengébb: a mann- 
licher győzött az elöltöltő puskán. Bármilyen nagy koponya is volt 
Brassai, a természet rendje nála is" erősebb volt, azt ő se for- 
gathatta fel. A fiataloknak kellett győzniök, mert ők valami olyatis 
tudtak, amit az öreg Brassai már nem: nőni. Mi az, amiben a tanít- 
ványok tulnőttek a mesteren ? Jobb tanítványai tudtak lenni Bras- 
sainak, mint Brassai. Szót fogadtak Brassainak. Elhitték, hogy a 
nyelvben nem a logika az úr s kidobták. Brassait azonban be- 
csapta, csúffá tette ez a kotnyeles leányzó, mint Jákób az apját. 
Brassai a Linguistica nevű leányát szólította, de titkon a perepáty 
Logica ugrott elő s felelt helyette. Nagy pedagogusok szomorú 
sorsa, hogy a világ gyerekét tudják nevelni, de a maguk tizenkét 
csirkefogója neveletlenül nő fel. Brassai is ilyenformán járt a tucat- 
talan gyerekével. 
388 4 a és tanítványok még egyebet is tanultak. Tanultak 
nyelvtörténetet, tanultak jelentéstant, tanuságul hívták a tájnyelve- 
ket, nem nézték le a gyökpiszkálást s. hogy okosan és haszonnal 
piszkálgathassák, rokon nyelveket tanultak, nem 1 szanszkritot, mint 

Brassai bácsi. Ekkora arzenállal szemben Brassai csak a logikával k 
támogatott nyelvérzékével maradt. Csoda-e, ha az összetűzésben 
ritkán volt egészen igaza. Legkedvesebb szenvedélye, a kocsintá- 
sok elleni küzdelem, kevés igazi babért szerzett számára. Igen sok 
volt a sebezhető Achilles-sarka. Ruzicska tanár urat is meg kell 
nyugtatnom, hogy velük szemben is elveszítette a pert. Ha azért 
üldözte az öreg úr a család-ot és vacsorá-t, mert idegen szavak, 
nem volt igaza, mert azok bizony már ki tudja hány század óta 
meghonosult jó magyarok, mint mondjuk Herczeg Ferencz, vagy 
akár a Ruzicska család. Ha pedig azért üldözte, mert háznép és 
estebéd ősibb magyarsággal dicsekednek, — akkor se volt igaza, 
mert ugyanazon logikával pl. a kovács-okat is ki kellene dobni 
az ősi vasverő-ért, pedig úgy-e ez egy kicsit nehéz és oktalan 
dolog lenne, kivált a mi unitárius köreinkben. Hiába, a szavak-is, 
ki levitézlik, kinek fölviszi Isten a dolgát. A suszter és cipész is 
úgy kiturta örökéből a régi jó becsületes vargát, hogy nem tudom 
hova dugnók szegényt, ha theol. tanári székek nem volnának. A 
század helyett erőszakolt száz-zal se volt szerencséje Brassai bá- 
csinak. Szomorú ironiája a sorsnak, hogy ez a tévedése a sírjára 
is fölkerült (,a százzal haladónak"), mintha csak azt hirdetné: 
, A rossz, mit ember tesz, túléli őt, a jó gyakorta sírba száll vele". 

Hát ez bizony nekünk, akik szeretjük Brassai bácsit, fáj egy 
kicsit. S csak az vigasztal, hogy Brassai bácsinak viszont, ha hallja 
se fáj. Ő, a nagy , elfogult", most sem enged. Beszélhettek, öcsém, 
amit jól esik. Az én nyelvérzékem az én nyelvérzékem. Nekem nem 
kell egyéb kalauz. Én tudom, én érzem, nekem a nyelvérzékem 
azt sugja, hogy nem tévedtem. 

Csakhogy baj van ám a kréta körül, Brassai bácsi, hogy a 
Nyelvőrék szájával is beszéljek. Ettől az egy fegyverétől és vigasz- 
talásától is meg kell fosztanunk. Mióta Wundthoz jár iskolába a 
nyelvtudomány, furcsa szelek fújnak ám a porta körül. Azt rebes- 
getik jó húsz éve már, nem magán-beszélgetésben, hanem a Nyelv- 
őr hasábjain, hogy kámpec a nyelvérzéknek. A nyelvérzékről ki- 
sült, hogy nem tudja megmondani, mi magyaros, mi magyartalan. 
Hamis analogiákon alapuló idegenszerüségeket színmagyar sujtás- 
nak néz, sok jó magyar sujtást meg idegennek. A sült német ki- 
rug a hámból-t, élire veri a pénzt megcsodálja, dédelgeti s a hét- 
szilvafás el van utazva nem kell neki, mert gyanusan görbének 
hiszi az orrát. Vonja hát le minden nyelvérzék a konzekvenciákat 
(ez is szép magyar beszéd!) s ne merje többet senki a nyelvér- 


Brassai, a magyar nyelv mestere. 


. Zéke alapján hibáztatni ezt, korholni azt. A szavaknak és kifejezé- 
seknek érzelmi velejárójuk van. Ez dönti el, mi magyar, mi nem 
magyar. Az érzelmi velejáró, az érzés, a megérzés. A régi ócska 
nyelvérzék menjen a (hova menjen?) menjen a — stilisztikába ! 
No Brassai bácsi, most már igazán mehetünk a stilisztikába, (most 
már többes számban beszélek, mert látom, hogy baj van), a nyel- 
vészetből alaposan kitessékeltek. 
3 Hát nem igazam volt, mikor Brassai bácsi után indulva, így 
tettem fel a kérdést: Ouid Samuel inter prophetas? Mit keres 
Brassai a nyelvészek között? Úgy-e megmondtam, hogy ha most 
félórai beszéd után fertig-et mondok, az ércszobor oda lentről föl- 
kiált: , Soll ich gleich flicken? Csak elő a folttal, Marci fiam." 
Hanem hát nincs baj, Brassai bácsi! Tudtam én azt előre, hogy 
anélkül nem boldogulunk s azért a foltot is elhoztam. Itt van a 
zsebemben. Mit is mondanak csak azok a Wundt-tal bélelt bölcs 
Nyelvőrék? Pusztuljon a nyelvérzék, , mert eddig csak bitorolta 
ennek a két fogalomnak a helyét: nyelvíudás (ami nem egészen 
nyelvtantudás) és sfilusérzék. Aki tud németül és latinul s nagy 
magyar írók olvasásával megtanúlt jól magyarul, az egy kis stilus- 
érzékkel megkapja a biztos sugallatot a magyarba jutott idegen 
szólások dolgában". (Nyr. 1909. 55. I.) 3 
Ugyan úgy-e ? Tehát csak arra kell hallgatni, mit súg a stilusérzék ? 
Hiszen akkor szüret, Brassai bácsi. Akkor mi újra nyeregben ülünk. 
Akkor nem kidobtak, akkor rehabilitáltak ! Nyelvérzék, stilusérzék csak 
szavakkal való játék. Egy kutya! Azaz, hogy a másik eb! Ez az egész 
különbség! Hiszen Brassai bácsi is azt mondta annak idején, kivált 
ha már minden kötél szakadt: Az én nyelvérzékem azt mondja. 
S mit mondanak a Nyelvőrék? Az én szfilusérzékem azt mondja. 
Brassai bácsi is fütyölt minden egyébre, ezek is fütyölnek minden 
egyébre. Ki meri mondani, hogy nem egy malomban őrlünk ? Most 
már értem, mért erőszákolta volt Brassai bácsi a /iáznép-et és az 
estebéd-et. S azt is tudom, hogy igaza volt. Brassai bácsinak volt 
; igaza. Miért? Mert Brassai bácsi a nyelvérzékével, nem, az érzésével; 
nem, most sem jól mondtam, Brassai bácsi a szívével mért és ítél- 
kezett. Brassai bácsi szerette is azt, ami fölött ítélkezett: a fáznép- 
hez és estebéd-hez valami mélyebbről fakadó rokonszenv fűzte. 
Brassai bácsinak nem Hekuba a magyar nyelv ügye-baja. Nemcsak 
az erdőt, az erdő minden kicsi fáját ismeri és szereti. Ha róluk 
van szó, az obiectiv tudós nem akar hideg obiectiv szemlélő ma- 
radni. A nagy koponya tudja, hogy a nagy koponyánál mindig 

okosabb és bölcsebb a nagy szív. A nagy koponya tudja, hogy az 
érzelmi világ imponderábiliáit nem lehet és nem szabad az egy- 
szeregy hideg komponáira tenni. A logika nagy mestere tudja, 
hogy a szeretetben níncs logika. A híres , elfogult" tudja, hogy a 
szeretetnek szabad elfogultnak lennie, mert ösztönös. Stilisztika ide, 
linguistika oda, mi itt a tanulság? Az a tanulság, hogy a nyelv- i 
helyesség kérdése nem tyúkpör, nem hideg mathematikai egyenlet 
s nem klórszagú kémiai levezetés, pusztán a nagy tudás nem . in- 
tézheti el. Itt az imponderabiliák a penderálók, itt az elfogult érzés, 
vagy nevezzük a szebbik nevén, a szeretet osztja az igazságot. 

Most értem én, Brassai bácsi, miért szeretjük mi értelmünk 


minden rug-kapálódzása ellenére is az erős, a színes, a csattanós 


kifejezéseket, a kiélezett gondolatot, a  kiteremtettézett huszáros 
hatvágást, az attikai sót, a hangulatrontó figurázást, a hajrámagyar 
virtuskodást, a szárnyakon száguldó eleven stilust. Tudom, mért. 
Szerelmesek vagyunk a szóba, a gyönyörű magyar szóba, a magyar 
lelket lehellő magyar beszédbe. Nekünk a szó ópium, mint Ady 
Endrének, akit azóta bizonyára jobban ért Brassai bácsi, mint az 
öreg akadémikusok, ópium, de nem Párisba bódulásra, hanem 
diadalmas ittmaradásra, erőgyűjtésre, fájdalomzsongító szent nosz- 
talgiára: ős pogány-magyar titkokat szívunk belőle, az ázsiai pusz- 
ták perzselő lehelletét érezzük bennük, az apáink sírhalmát csók- 
dosó szellő küld izenetet tőlük. Igaza van Brassai bácsinak, ezekkel 
az imponderabiliákkal szemben kicsi legényke a nagy tudomány, 
nem bír velük. Azért nem lehet lezárni a nyelvhelyesség nagy pörét, 
azért kell Brassaihoz ezután is iskolába járni. Stilust és stilisztikát 
tanulni, magyarul tanulni. 

Hogy hol mondja szórúl szóra így mindezeket Brassai bácsi, akinek 
a szájával akartam én itt ma beszélni, nem tudom. Talán sehol. Talán 
csak úgy súgta az az előcsarnokbeli nagyszakállú ércszobor, amig ide 
feljöttünk. Meglehet. De hiszen úgy sem az a fontos, mit mond a 
tanár. Az a fontos, milyen gondolatokat támaszt vele a tanítvány- 
ban. A sugalló tudomány az igazi tudomány. Az a nagy práeceptor, 
akinek sugalmas erejű tudománya van. 

Boldog csarnoka a múzsáknak és erényeknek, neked két 
ilyen sugalmas erejű praeceptorod is van. Két ércszobor a bejárat 
két oldalán. Balról egy energiát lehellő szép kerekfejű magyar, 
jobbról egy Sokratesre emlékeztető próféta-arc. Az elsőről a világi 
bölcseség annyit tud, hogy egy milliót szerzett — másnak, de őmaga 
száraz kenyeret, szalonnát és hagymát ebédelt. A másik is millio- 

mos, sok okos és oktalan tudnivalók milliomosa, de a sok millió- 
tól az öreg milliomos darócban jár. 

Javában litániáztak, amint feljöttem. Félfüllel odahallgattam. 
Az egyik éppen ezt ropogtatta: Kenyeret és szalonnát ebédelj, de 
a lejárt váltót kifizesd. A kötelesség az első! Nem azért vagy itt, 
hogy magadat tömd. Tudj éhezni azokért, akikét szeretsz. S mit 
mond a másik? Éhezzed és szomjuhozzad a tudást, de ne nyiss 
vele boltot magadnak. A kötelesség az első. Nem azért vagy itt, 
hogy bámuljanak. Tudd tanítani azokat, akiket szeretsz. Egyik azt 
mondja: Ura légy a piculáknak, ne nyomorult rabszolgája. A másik 
azt mondja: Ura légy a: betüknek, ne szatócsa! Tudod, mi az élére 
rakott picula? — kérdi az egyik. Nemzeti erőforrás. Annyit érsz, 
amennyi tartalékot gyűjtesz. S addig élsz, amig a tartalékból tart. 
— Tudod, mi a sorba rakott beti ? — kérdi a másik. Nemzedékek 
nemes levele. Új nemzedékek új honfoglalása. Annyit érsz, amek- 
kora rendet vágsz. S addig élsz, örökös az ősi rögön, amig a sor- 
ban te kezded és nem végzed a nemességed. Sok picula sokat 
cseng, de hamisan cseng, ha magáért cseng — mondja az egyik 
szinte versben. S a másik: Nagy tudomány messze cseng, de hogy 
is van csak a bibliában: csak pengő érc és zengő cimbalom, ha 
" nincs benne... Igen, igen, Brassai bácsi, a nyelvészetben is a 
szeretet a Brassai bácsi legnagyobb tudománya. 

Csak ennyit akartam mondani Brassairól a nyelvtudósról, a 
magyar nyelv mesteréről. Aki többet akar tudni, hallgassa tovább 
a két szobor litániáját. Bizonyisten ránk fér a tanítás! Ha sokáig 
hallgatjuk, hátha még magyarul is megtanulunk?! 


Pálffi Márton. 


HEZ et 


mA dd Pn ég Ae RT 
lle Az As UV A 
ze té ő (KA 


Angol unitárius testvéreink új korszak kezdetén. 


1929 április 14—19: napjain angol testvéreink újra fölfedez- 
ték önmagukat. Az XVIII-ik század végén s a XIX-ik elején a bá- 
tor kezdeményezők megharcolták ama nemes harcot, melynek 
folytatása százéves virágzás, azt követő termékeny gyümölcsözés 
és a föld különböző népeit átható lelki új élet volt az eredménye. 

1825-ben Britt és Külföldi Unitárius Társulatnak nevezték 
magukat, mert az volt a céljuk, hogy minden olyan egyént és 
egyházi gyülekezetet, amely a társas együttlétre hajlandó, magukhoz 
vonjanak, testvéri közösségben tovább építsenek a hitélet országában. 


s 

Munkájuk, az egymást fölváltó jeles emberek által túlterjedett a - 


britt szigetek határain. Olyan egyházi irodalmat teremtettek, amely 
megmozgatta a hatalmas és jólszervezett angol püspöki egyházi 
papok lelkét is. Azt láttuk, hogy nemcsak keresték az unitárius 
vezető férfiak barátságát, hanem ki is váltak és csatlakoztak hozzánk. 

Talán ennek a mozgalomnak lett a következménye, hogy 


1888-ban a Britt és Külföldi Unitárius Társulat mellett megalakitot- 


ták a Nemzeti Konferenciát, amely még tágasabb kaput nyított a 
be- és kijárásra. A két szerv nem gyengítette egymást, de nem is 


erősítette olyan mértékben, ahogy óhajtani lehetett. 1925-ben az 


első szerves alakulat megülte 100 éves jubileumát. Ugyanakkor 
a hasonló és teljesen egykorú Amerikai Unitárius Társulat is s ez 
már a következő évben teljes egységet teremtett Amerikában, de 
a britt szigetek unitáriusai még a fontolgatás nem könnyű munkáját 
végezték. 1928-ban kimondották az egyesülést (amalgamation) és 
1929-re elkészült az egyesült angol unitárius nagyszervezet, mely- 
nek neve: General Assembly of Unitarian and free Christian 
Churches. Ez "tehát az unitárius és szabad keresztény egyházak 
általános gyülekezete, Az egyének helyett az egyházközségek léptek 
szövetségre, ami kíválóan fontos azért, mert így a kisebb testek 
egy hatalmas egésszé lettek. A pap és a gondnok-elnök a hívekkel, 


a templommal, iskolával és számos más szervével együtt éiő egésszé 
tömörült. ; j 

Sokan féltették függetlenségüket, sokan tettek figyelmet érdemlő 
. kifogást, de már az a megmozdulás, amely szót váltott ki a gon- 
dolkozókból, nyilván mutatta, hogy közeledik a legfőbb gondolat 
valóraválása. 

Ezt a nagyszerű és mélyen megható valóságot élveztük végig 
április 14. reggelétől április 19. estig. Hat napi munka után 
következett a hetedik napi boldog megpihenés. 14-dike a Man- 
chester városban és körülte levő 18 gyülekezet szószékén hírdette 
az új eszme jogosultságát és nagy előnyeit. Az unitárius püspököt 
vasárnap délelőtt Chowbenfben a legrégibb és egyben legszebb 
szerkezetű unitárius templomban, a Mortuner Rowe eddigi gyüle- 
kezetében, este Boltonban a legnépesebb gyülekezetben hallgatták. 
Az erdélyi hang kedves volt nekik és némileg segített a nagy 
eszme kialakításában. Hétfőn az ünnepet tartó Manchester hatalmas 
városa nem kevésbbé hatalmas Lord Mayorja (főpolgármestere) 
fogadta és megvendégelte a képviselőket és a tisztviselőket. Ez föl- 
nyította a zsilipeket s vége-hossza nem volt a gyűléseknek. 

Kiemeljük a legjelentősebbeket. Hétfőn este volt az egyházi 
beszéd, mely, mint nálunk is a zsinati vagy főtanácsi, egyik leg- 
jelesebb pap kezében volt. Hall Alfréd sheffildi papot érte ez a 
szerencse. 

Kedden folytak a közigazgatási gyülések reggeltől estig. Este 
hét órakor nyilt meg a szónokok sorozata arról a kérdésről: Mit 
vár tólünk a világ és mit felelünk rá? Az elnök megnyitója után 
angol részről felelt egy világi férfi, Henrick Byng ur s követ- 
kezett az erdélyi püspök felelete. Majd a Brahmo Samajról Wood- 
houseni asszony ; indiai föladatokról dr. Drummond. 

Szerda úrvacsorával kezdődött s folytatása volt a teendők 
megvitatása : hazai, nevelési és. társadalmi feladatokról, majd a Nők- 
szövetsége, a világiak, a papok gyülése és az ifjúság végezte nagy 
feladatait. 

Csütörtök az Essex Hall lecture napja volt. Előadó dr. Mellone 
teol. tanár. Erre a szerepre mindig a legnevesebb irókat, szóno- 
kokat választják az unitáriusok és az idegenek közül. Dr. Mellone 
a középkor nagy tanulságait olvasta rá a modern világra. Érdemes 
lenne közelebbről megismerni. E nap estéjén fogadták a volt elnö- 
kök nejeikkel és az új nőelnök a vendégeket egy öttermes hatal- 
mas épületben. Sok százan voltak. Ha nyolcszáz nem fért el, hat- 
száznál több volt. Frissítő és zene mellett a kifogyhatatlan ismer- 
kedés és társalgás tartott félnyolctól éjfél közeledtéig. 


Angol unitárius testvéreink új korszak kezdetén. 7 j 


Péntek a külföldiek napja volt. Puglisi tanár Olaszországból, 


dr. Boros püspök, Bors Mihály gondnok, a dán, holland és német — 


képviselők egymást követve szóltak 10—10 perces beszédben. 
Minden gyülés egyházi énekkel és imával kezdődött és ha 
semmi egyéb nem, ezek elragadtak volna bárkit is. 
Kifogást hallottunk a tárgyak túlzsufoltságáról. Jövőben ez is 
módosulni fog. 


Ha összefoglaljuk az egészet, elmondhatjuk, hogy a hangulat - 


állandóan emelkedő és hevülő volt. A nagy gyülésteremben üres 
helyet csak elvétve lehetett kapni. Az emelvény a szónokok szerint 
módosult. Egyik-másik szónok a szokottnál hevesebb volt, de az 
összhangot semmi sem zavarta. 57 

A megelőző két társulat elnökei: Street és dr. Mellone egy- 
mást váltogatva vezették a gyülést. Az utolsó napon az elnöki asz- 
tal mellett megjelent az új elnök: Martineau Sidney-né. E három 


kiválóság főérdeme, hogy minden oly ékesen és szépen sikerült. 


A két régi helyébe lépett az új, egy érdekes és nagyon értékes nő 
személyében. A nagy és hires Martineau-család jelessége. Csöndes 


folyású, de eszmét és gondolatfordulatot bőven termelő szónok. 


Már húsz éve van nőegyletek s más társulatok élén. Ő az első nő, 
kit angol testvéreink egyházuk élére állítottak. Jó reménységgel 
telye várják egy évi munkáját az elnöki székben és a gyülekeze- 
tekben. Hiszik, hogy a társulat évi bevételeit meg fogja három- 
szorozni. Ebben továbbra is nagy segítsége lesz előde: Street, aki- 
ben nagy a szervező, buzdító és meggyőző erő. 

Mi köszöntjük angol testvéreinket az új korszak kezdetén s 
ha tán nem is tulajdonítunk részt a mi erdélyi szervezetünknek új 
megmozdulásukban, azt őszinte szeretettel kivánjuk, hogy erősödje- 
nek és a régi dicsőséghez szerezzenek újakat, nagyokat, mert azok- 
ból ránk is száll fény és erő. 


B. Gy. 

A keresztény pásztor és a dolgozó gyülekezet. lrta : 
Dr. Glodden Washington, a kolumbusi kongregácionálista gyüle- 
kezet lelkipásztora. Fordította és négy fejezettel megtoldotta Kiss 
Sándor unitárius lelkész. 1928. Globus-nyomda, Székelyudvarhely. 
287 lap. 

Ez a külső alakjánál és terjedelménél fogva is figyelmet ér- 
demlő könyv a teológiai tudományoknak azzal az ágával foglalko- 
zik, amely a mi egyházi irodalmunkban á legjobban el van hanya- 
golva. Mintha abban a felfogásban élnénk, hogy minden teológus 
már kész gyakorló lelkipásztor. A teológiai tudományok: különböző 
ágai, amelyek sok áldásuk mellett alkalmasak arra is, hogy a kétel- 
kedést ápolják a különben is erre hajlandó ifjú lelkekben,  előtér- 
ben vannak papnevelésünkben és egyházi irodalmunkban. De az 
ú. n. építő rész, "mely megtanít arra, hogy a tudományok eredmé- 
nyeit, megállapított igazságait miképen alkalmazzuk a mindennapi 
életben; az evangélium elveit, Jézus tanításait miképen vigyük át 
a lelkekbe; minő útak és módok állanak rendelkezésünkre, ame- 
lyeken Istenországát tovább építhetjük: ezek a kérdések mindenki- 
nek a saját egyéni belátására vannak bizva. Ennek lehet tulajdoni- 
tani, hogy nálunk az igazi lelkipásztori munka, egyes tiszteletre- 
méltó kivételektől eltekintve, még mindig a régi, évszázados keretek 
között folyik, vagy sokan olyan helyeken keresik az érvényesülést, 
amelyek igazi hivatásukkal összefüggésben nincsenek. ; 

Éppen ezért nagy elismeréssel adózunk Kiss Sándor lelkész- 
nek, hogy a kezünk alatt levő, minden izében gyakorlatias irányú 

"könyvet magyar nyelvre lefordította. Mert ha vannak is benne olyan 
részletek, amelyek a mi viszonyainkra nem alkalmazhatók ; . mert 
hiszen minden gyakorló lelkészt elsősorban a helyi viszonyok kell, 
. hogy irányítsanak; de az egészen átvonuló evangeliumi szellem, 
mely egy hivatásának élő lelkipásztor meleg szivén keresztül . su- 
gárzik reánk, lehetetlen, hogy le ne. bilincseljen, gondolatokat ne 

ébresszen és kedvet ne adjon a szent hivatásnak apostoli betölté- 
sére. Már az a magasztos elvi alap, amelyen áll az író s az az 
eszményi felfogás, amelyet ad a keresztény gyülekezetről és lelki- 
pásztorról, igen alkalmas arra, hogy ezt a mi zavaros és nagy 
részben elvilágiasodott gondolkozásunkat megtisztítsa és helyes 
irányba terelje. Elvi felfogásából következnek azok a gyakorlati 
tanácsok, útbaigazítások, munkaterek megjelölése, a lelkészi maga- 
tartásnak különböző alkalmakkor való körülírása, amelyek megsziv- 
lelése és megtartása nagyon megkönnyíti és sikeresebbé teszi a 
munkát. Nem szolgai utánzásról s nem a betükhöz való ragasz- 
kodásról van itt szó. Mert hisz" ami egy amerikai gyülekezetben 
bevált, az lehet, hogy nálunk káros hatást szülne. Ott más az egy- 
házak és iskolák szervezete, mint nálunk. Azért tévedne, aki azt 
a sokféle alakulatot és sok irányú tömörülést itt lemásolni akarná, 
ami fogyatékos erőink szétforgácsolására vezetne. De az a keresz- 
tény szellem, mely az egészen átvonul, biztos és helyes útmutatója 
lehet itt is minden lelkipásztornak, aki hivatását szereti s azt be- 
tölteni is akarja. 

A fordító jónak és szükségesnek látta az író művét négy feje- 
zettel megtoldani, amelyekben ,a gyülekezet köréből" címen a saját 
egyéni tapasztalatait írja le. Gondolatunk szerint ezek elmaradhat- 
tak volna. Különösen a , Gyülekezet látogatása" című fejezetnek 
nem látjuk nagy értelmét. Olvasása azt a benyomást ébreszti, mint- 
ha az egyházhatósági látogatások a gyakorlatban arra szolgálná- 
nak, hogy a lelkipásztort kisebbítsék s közte és hivei között az 
összhangot és békét zavarják. 

De ha már szükségesnek látta ezek közrebocsátását, vagy egy 
külön füzetben vagy legalább is a könyv függelékébe kellett volna 
tennie. Mert a könyvhöz való szerves csatolás, könnyen félreér- 
tésre adhat alkalmat. Azonban ez csak formahiba. Ettől eltekintve 
igen jó szolgálatot tett egyházi irodalmunknak s nagyban előké- 
szítette a magyar lelkipásztori munka. sikeresebbé tételét. Ebben a 
tudatban találja meg jutalmát a szellemi és bizonyára anyagi áldo- 
zatért, mellyel a mű kiadása járt. A fordítás szépen síkerült. A ki- 
állítás dicséretre méltó. Ajánljuk e művet olvasóinknak és lelkész- 
társainknak. V. A. 


nBölcső mellett", (Keresztelési beszédek.) Irta: Ütő Lajos 
unitárius lelkész Sz.-keresztur, 1928. 77 I. 


Tizennyolc keresztelési beszédet bocsátott ujabban nyilvános- 

ságra Ütő Lajos sz.-kereszturi lelkész. A beszédekben sok szép 
alkalmi gondolat van feldolgozva az író egyéni stilusában, amely 
át van szőve szebbnél-szebb bibliai szinekkel. Sók új hang és új 
meglátások jellemzik a beszédeket. Éppen ezért már olvasásük is 
leköti a figyelmet. Szerző nagyon lelkiismeretes a másoktól vett 
gondolatok jelzésében. Azonban nem helyeselhetjük azt az eljátását, 
hogy a forrást rendesen két betüvel jelzi, mint (R. T.) és (Sz. D.). 
Ha egy-egy szép mondást idéz, elég ha idézőjel közé teszi, vagy 
ha jelezni vakarja a forrást, akkor írja ki egészen, mert az olvasást 
zavarja, ha lépten-nyomon egy ilyen talány áll előttünk. Különben 
elismerés illeti a lelkes írót, aki urvacsorai és esketési beszédei 
után most keresztelési beszédeivel gazdagította egyházi irodalmunkat. 
E beszédek olvasása közben sok szép gondolatot kapnak gyakorló 
lelkészeink. Azért azokat szivesen ajánljuk. 


Ki volt Orbán Balázs? Eimlékezés a legnagyobb székelyre 
születésének századik évfordulóján. 1829—1929. febr. 3. Kiadja a 
székelykereszturi kaszinó. 64 lap. 

Nekünk, akik szemtől-szemben láttuk a , legnagyobb székely" 
daliás alakját, akik hallottuk gyújtó szónoklatát, olvastuk ország- 
gyülési beszédeit és a Székelyföld vonzó leirását, sőt még egy-egy 
legendát is hallottunk róla — nekünk nem kell feltennünk a kér- 
dést, hogy ki volt Orbán Balázs? Mi tudjuk, hogy ő csakugyan a 
legszebb eszményeknek volt tántoríthatatlan bajnoka. Politikában 
és vallásban a legtisztább igazságok keresője. A szabadságnak igazi 
lovagja. A demokráciának bátor szószólója. A lemondásnak és 
igénytelenségnek megtestesítője. Magyar fajának és unitárius egy- 
házának önzetlen jóltevője. 

Azonban 1890 ápr. 19-én bekövetkezett halála óta új nem- 
zedék növekedett fel, amely már más gondok és más gondolatok 
levegőjét szivta magába. Ezelőtt a nemzedék előtt csakugyan szük- 
ség van az Orbán Balázs emlékének felujítására, hogy evvel együtt 
gyuljanak ki ujra azok a nagy eszmények, amelyeknek ő egész 
életében lángoló hive és munkása volt. Ez a célja a kezünk alatt 
levő csinosan kiállított füzetnek, amelyben Szentmártoni Kálmán 
emlékbeszédben, Kelemen Lajos történetírói, Dr. Váradi Aurél 
politikai, Sebestyén József heráldikai, Bányai János természet 
kutatói, Dr. Lévai Lajos néprajzi müködésének méltatásában, Fülei 
Sz. Lajos, Tompa László, Farczádi Sándor költeményben felel arra 
a kérdésre, hogy ki volt Orbán Balázs? E méltatásokból kitünik, 

hogy munkássága, ha nem is állott mindenben a szigorú tudo- 
mányosság színvonalán, de eredetisége és meleg lelkesedése által 
lebilincselő és sokkal több méltánylást érdemel, mint a mennyiben 
eddig részesült. Reánk unitáriusokra nézve az írón és politikuson 
kivül a kiváló egyházi jóltevő emléke bír nagy jelentőséggel. Éppen 
ezért csakugyan kivánatos, hogy a mai ifjuság is tudja meg, hogy 
ki volt Orbán Balázs ? E füzet jövedelme azt a célt is szolgálja, 
hogy a , Székelyföld Leirása", amely ma könyvkereskedésben nem 
kapható, újra kiadassék. Ára 40 lei. 


Istenországa munkásai. Keresztény élet- és jellemrajzok. 
Az ifjúság számára írta: Vári Albert vallástanár. Kolozsvár, 1928. 
Minerva. 115 I. 

A kezünk alatt levő csinosan kiállított kis könyv öt fejezet- 
ben mutatja be a kereszténység kiválóbb munkásait. És pedig I. 
Az őskeresztények. II. A kath. égyház harcosai. III. Az egyház- 
javítás bajnokai. V. Az unitárius vallás apostolai. Ebben a keret- 
ben a ker. egyház különböző korszakaiból kiemelkedő élet- és jel- 
lemrajzokkal találkozunk, amelyek, amig egyfelől rövid áttekintést 
adnak az egyház történetében, másfelől hiterősítő és jellemfejlesztő 
hatással vannak. Az unitárius egyház Képviselő Tanácsa a III. gimn. 
osztály számára a vallástanítás kézi könyvéül elfogadta. Ezenkivül 
az ifjúsági egyesületekben, vasárnapi iskolában kedves és élvezetes 
ólvasmányul szolgálhat. Ára 40 lei. Megrendelhető az Unitárius 
Egyház pénztári hívatalában Kolozsvárt, Unitárius Kollégium. 


A gyakorlati teológia főbb irányelvei" cimen hirdet 
előfizetést Ürmösi József homoródszentpáli lelkész és teol. magán- 
tanár, német források alapján készült és junius közepén megjele- 
nendő 6—7 ives tanulmányára. Érdeklődéssel várjuk a dolgozatot ; 
mert az a mi egyházi életünkben csakugyan új ugarat feszeget. A . 
könyv ára 80 lei lesz, amelyet vagy utánvétellel, vagy a pénz elő- 
leges beküldése után küld meg a szerző. 

, — Olvasóinkhoz. A , Keresztény Magvető" a folyó évben 61-ik 
évfolyamába lépett. Így Erdély legrégibb magyar sajtóorganuma. 
Nem akarjuk a lezajlott 60 év történetét felújítani. Nem kivánunk 
rámutatni azokra a nehéz küzdelmekre és megpróbáltatásokra, 
amelyeken e hosszú idő alatt a magyarság s vele együtt az unitárius 
egyház átment. A , Keresztény Magvető" is kivette részét ezekből 
a küzdelmekből. A mindig szűkös anyagi viszonyok között is híven 
szolgálta azt a célt, amelyet maga elébe tűzött, sőt az idők folya- 
mán azon jóval tulment s olyan hivatást töltött be, aminőre alapítói 
nem is gondoltak. A különböző korok divatos áramlatai soha egy 
percre sem ragadták magukkal, hanem mindig megmaradt a tiszta 
keresztényi eszmék szolgálatában. Aranyat és ezüstöt nem szerzett; 
de annál nagyobb az erkölcsi és szellemi áldás, amely belőle és 
általa sugárzott. A külső viszonyok bár többször nem kedveztek s 
időközönkint rövidebb ideig szünetelni volt kénytelen, de az álta- 
lános szükségérzet ismét munkára szólította s az olvasók és pár- 
tolók lelkes gárdája támogatta. Így lett ez a folyóirat a mult és 
jelen között összekötő kapocs; fokmérője egyházi életünknek, 
mutatója küzdelmeinknek, kincsesháza megbecsülhetetlen történelmi 
emlékeinknek s hathatós tényezője Istenországának. Aki be akar 
tekinteni egyházunk és iskoláink történetébe, aki a keresztény esz- 
mék útját nyomozza, aki az angol és amerikai testvérekkel való 
viszony iránt érdeklődik, aki egyházi nagyjaink életével és jellemével 


. akar megismerkedni: az egy pillanatig sem nélkülözheti azt a 
. vaskos 60 kötetet, amellyel a , Keresztény Magvető" gazdagította 


az erdélyi magyar, egyházi irodalmat. 

A jövő Isten kezében van. Mi az ősök nyomdokain kivánunk 
járni. Célunk az, hogy tovább építsük a történelmi folytonosságot. 
E nagy és nehéz feladat végzéséhez bátorságot ad az a reménység, 
hogy a munkatársak és írók fokozott buzgalommal fognak támo- 
gatni s az olvasók, előfizetők és pártolók is megteszik köteles- 
ségüket. Azért kérjük előfizetőinket az előfizetői, pártolóinkat a 

pártolói díjak beküldésére, hogy a mai súlyos viszonyok között is 
fennakadás nélkül adhassuk ki a 60 év tűzpróbáján keresztül ment 
folyóiratunkat. A szerkesztő. 


Húsvét ünneplése. A húsvét ünneplésének a kérdése egyik 
választó vonal volt kezdettől fogva a keleti és nyugati keresztények 
között. A nyugatiak elfogadták húsvét idejéül a tavaszi nap-éj 
egyenlőség (márc. 21.) utáni holdtöltére következő vasárnapot; mig 
a keletiek ragaszkodtak a húsvét hagyományos idejéhez. Ujabban 
a keletiek is elfogadták a Gergely-féle naptárt s ez a húsvét meg- 
ünneplésének a kérdését megbolygatta. Ugyanis eszerint a keletiek 
is hivatalosan elfogadták a nyugatiak húsvéti idejét, de hogy a 
köznép mennyire konzervativ vallási kérdésekben, annak bizony- 
sága az, hogy nem respektálta lelki vezetőinek igen tiszteletreméltó 
okokból hozott határozatát. Állandó zavargások és egyenetlenségek- 
nek lett ez a határozat a forrása. A folyó évben már előrevetették 
árnyékukat a bekövetkezhető események. Emiatt az orthodox. szi- 
nodus úgy döntött, hogy a hivatalos ünnep a Gergely-féle naptár 
szerint történjék, de ahol a köznép ragaszkodik a régi ünnephez, 
azt nem fogják megakadályozni. Ez a határozat sem vetett véget 
az egyenetlenségnek. Az idei húsvét alkalmából különösen az 
ókirályság egyes falvaiban súlyos konfliktusokra adott okot a húsvét. 
Némely helyen ellene szegültek a lelkészeknek, akik rakaszkodtak 
a hivatalos ünnephez. Más helyen ugyanazon község lakói között 
támadt egyenetlenség, amennyiben a felvilágosodottabbak ragasz- 
kodtak az új időszámitás szerinti ünnepléshez, a többiek meg nem 
akartak eltérni a hagyománytól, sőt a fővárosban a gyári munká- 
sok is két táborra oszlottak. Mindezek zavarólag hatottak a leg- 
szebb keresztény ünnep megülésében. Azonban remélni lehet, hogy 
lassankint a köznép is átlátja ez újítás üdvös voltát s hozzájárul 
ahhoz, hogy az ünnepek egyöntetűek legyenek a keresztény világban. 


Az új egyházi állam. Egy hosszú pernek vetett véget az 
1929. február 11-én létrejött lateráni szerződés, mely a pápa világi 
uralmát ismét visszaállította. Az úgynevezett egyházi állam (Patri- 
monium Petri) eredete a VIII-ik század közepéig nyulik vissza, 
amikor Kis Pippin a pápa iránt érzett hálából Olaszország egy 
részét, melyet a longgobárdoktól foglalt el, nekie ajándékozta. Ezt 
az adományt Nagy Károly császár 774-ben nemcsak megerősítette, 
hanem még újabb adományokkal növelte. Az így kilejlődött egy- 
házi állam újabb adományokkal bővülve, fennmaradt egészen 

1870-ig, amikor az egységes Olaszország megteremtésével Róma 
is Viktor Emanuel hatalmába került. Erre a pápa visszavonult a 
Vatikánba s annak önkénytes foglya lett, mert nem akart világi 
uralkodó alattvalója lenni. Ezt a fogadást a következő pápák is 
tartották s így állandó feszültség volt a Vatikán és az uralkodó 
között. Ennek a feszültségnek vetett véget az említett laterani szer- 
ződés, amelynek értelmében a Vatikánhoz újabb területeket csatol- 
tak s a pápa visszanyerte szuverén jogait. 


Erdélyi katholikus akadémia. Az erdélyi katholikusok 
Nagykárolyban a mult évbén tartott nagygyülésükben elhatározták 
egy erdélyi kath. akadémia létesítését. Evvel kapcsolatban Dózsa 
Endre az E. I. T. elnöke tőbbek között az alábbi sorokat" írja : 
, Sem a tudománynak, sem a művészetnek, sem a szépirodalom- 
nak felekezeti korlátai nincsenek. Azok az akadémiák, melyek ki- 
emelkedve a lokális jelentőségből, egyik vagy másik nemzet 
tudományosságát, szépirodalmát vagy szépművészetét művelik és 
ebben a vonatkozásban saját nemzetüket képviselik, felekezeti 
korlátolást nem ismernek". 

, Mi nemzeti kulturánk védelmében csak a magunk erejére 
vagyunk utalva. Ezen a téren mindenik felekezetnek ebben a vonat- 
kozásban is megvan a maga nemzetfentartó hivatása. Ezt a hivatást 
egyazon közszellemmel munkálni, tág tere nyilik a felekezeti meg- 
osztódásoknak is, de azokon a csúcspontokon, ahol már az egész 
erdélyi magyarság reprezentálása nemzeti szükség, a felekezeti ala- 
pon való szervezkedést a nemzeti alapon való szervezkedésnek kell 
felváltania. Elvárjuk a kath. nagygyüléstől, hogy határozatát revizió 
alá veszi és a helyes kezdeményezést kiszélesítve, átmegy a feleke- 
zeti alapról a nemzeti alapra. Mert az erdélyi magyar tudományos 
akadémiának ott van, de csakis ott van helye". Katholikus részről 
tiltakoznak a felekezetesség ellen s azóta már meg is alakult az 
erdélyi kath. akadémia. 


Vasárnapi iskola. Az E. K. Tanács az E. Főtanács útasítása 
értelmében 166—1928. számú határozatával egy bizottságot küldött 
ki a vasárnapi iskolai tanítás vezérfonalának revideálására, illetve 
annak a mai viszonyoknak megfelelő átalakítására és kibővítésére. 
A bizottság tagjai: Vári Albert, Sigmund József és Kiss Károly. 
A bizottság nem akar elzárkózni egyetlen jó gondolat elől sem. 
Azért arra kérünk mindenkit, akinek a kérdésre vonatkozólag vala- 
mely terve vagy javaslata van, hogy azt a bizottság bármelyik tag- 
jával közölni szíveskedjenek. Ugyanez a bizottság egy megfelelő 
olvasókönyv szerkesztésére is megbízást kapott. 


Dr. Fekete Sándor kórházi főorvos úr, a ,, Keresztény Mag- 
vető" régebbi évfolyamaiból 16 kötetet ajándékozott a folyóírat szer- 
kesztőségének. Ez értékes adományért hálás köszönetet mond 

a szerkesztőség. 

Fő- és felügyelőgondnoki értekezlet. Május hó 15-én és 
16-án egyházunk fő- és felügyelőgondnokai, esperesei és intézeti 
igazgatói értekezletet tartottak Kolozsvárt. Az értekezleten Dr. Fe- 
renczi Géza főgondnok elnökölt. Jelen voltak: Dr. Boros György 
püspök, Dr. Szentiványi József főgondnok, Dr. Szentiványi Gábor, j 
Kaáli Nagy Árpád, Dr Elekes Domokos, Dr. Gál Kelemen, Dr. Gál 
Miklós, Dr. Abrudbányai Ede egyházköri, Dr. Ferencz József, 
Dr. Elekes Dénes és Dr. Váradi Aurél isk. felügyelő gondnokok, 
Gvidó Béla, Lőrinczi Dénes, Katona Ferenc, Végh Benjamin, Ba- 
lázs András és Ütő Béla esperesek, Csifó Salamon dékán, Dr. Varga . 
Béla egyh. főjegyző, Gálfalvi Sámuel, Gálfi Zsigmond igazgatók, 
Kovács Lajos lelkészköri elnök, Mikó Lőrinc titkár és Kovács Kál- 
mán főszámvevő. A távolmaradottak írásban mentették ki -magu- 
kat. Nem áll módunkban a tárgyalások anyagát ez uttal közölni, 
de az a körülmény, hogy az értekezlet 15-én reggeli 9 órától ke- 


. . vés megszakítással este 9-ig s másnap reggeltől délig tartott, mu- 


tatja, hogy ott egyházunk életének mélységeire ható megbeszélések 
folytak, amelyek éreztetni fogják hatásukat. 8 


Elhunytak. Hadházy Jenő főállatorvos, a balázsfalvi unitá- 
rius leányegyházközség gondnoka 1928. dec. 28-án, 51 éves korá- 
ban Segesváron elhalt. Özvegye és 3 gyermeke gyászolja. Had- 
házy Sándor egyházi pénztárnok testvéröccsét veszítette el benne. 
— Miller Gyula kefegyáros, 72 éves korában, 8 évi özvegység 
után folyó évi február 7-én, rövid szenvedés után Kolozsvárt el- 
hunyt. — Benczédi id. Pap Gergely volt szeszgyárvezető, a sz.-udvar- 
helyi egyházközség kebli tanácsosa, életének 79-ik, boldog házas- 
ságának 43-ik évében folyó évi március 1-én Sz.-Udvarhelyen meg- 
halt. — Németh Istvánné sz. Bodolai Zsuzsánna unitárius lel- 
készné folyó évi április 7-én 68 éves korában 46 évi házasélet 
után hosszas szenvedés után Toroczkón elhunyt. Megszomorodott 
szolgatársunk a következő megható szavakban adja tudtul gyász- 
jelentésében a leverő hirt: , Valóban fájó szívvel nyugszom belé a 
szomorú végzetbe: , Embernek fia elveszem tőled csapással a te 
szemednek kivánságát: ne sirasd őtet." De bizony siratom, mert ő 
volt nekem egyetlen igaz barátom, ki a hűséges feleség igazi gon- 
dosságával Örködött családi boldogságom és hivatalom felett. D2 
síratjuk mi is mindnyájan, akik az ő édesanyai sSzeretetű meleg 
szívétől nyertük a példát s rendszeretet, a házias egyszerűség és 
pontosság gyakorlásához." A jó Isten vigasztalja meg hűséges, bá- 
natos szolgáját, akinek gyászában a messze kiterjedt rokonság 
osztozik. — Bartók Albert ny. unitárius lelkész április 11-én 90 
éves korában, 47 évi lelkészi szolgálat után, Csekefalván jobblétre 
szenderült. Az elfáradt szolga találja meg érdemlett nyugalmát. 

A szerkesztésért felelős: Vári Albert. 


